
	PREDSEDNIK: Poštovane dame i gospodo narodni poslanici, otvaram sednicu Desetog vanrednog zasedanja Narodne skupštine Republike Srbije u Četrnaestom sazivu. 
	Na osnovu službene evidencije o prisutnosti narodnih poslanika, konstatujem da sednici prisustvuje 88 narodnih poslanika.
	Radi utvrđivanja broja narodnih poslanika prisutnih u sali, molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je primenom elektronskog sistema za glasanje utvrđeno da je u sali prisutno 148 narodnih poslanika, odnosno da postoje uslovi za rad Narodne skupštine.
	Saglasno članu 86. stav 2. i članu 87. stav 2. Poslovnika Narodne skupštine, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine, i, izuzetno, za ponedeljak, dakle, mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri Predloge akata iz utvrđenog dnevnog reda. 
	Dobili ste dnevni red ove sednice. 
	Narodni poslanik Milenko Jovanov na osnovu člana 92. stav 2. člana 157. stav 1. člana 170 i člana 192, a shodno članu 157. stav 2. Poslovnika Narodne skupštine predložio je da se obavi zajednički, načelni i jedinstveni pretres o predlozima akata iz člana od 1. do 59. dnevnog reda.
	Da li želite reč? 
	Stavljamo na glasanje ovaj predlog.
	Zaključujem glasanje: za ovaj predlog je glasalo 129 narodnih poslanika.
	Konstatujem da je Narodna skupština prihvatila ovaj predlog. 

D n e v n i   r e d:

		1. Predlog zakona o izmenama i dopuni Zakona o budžetu Republike Srbije za 2026. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2026. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2026. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika  za 2026. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2026. godinu;
		2. Predlog zakona o ublažavanju posledica energetske krize i rasta troškova života pojedinim kategorijama stanovništva kroz jednokratnu finansijsku podršku i jednokratnu novčanu naknadu;
		3. Predlog zakona o izmenama Zakona o utvrđivanju javnog interesa i posebnim postupcima eksproprijacije i izdavanja građevinske dozvole radi realizacije projekta „Beograd na vodi“;
			4. Predlog zakona o izmeni i dopuni Zakona o javnom dugu;
			5. Predlog zakona o izmenama i dopunama Zakona o elektronskim otpremnicama;
			6. Predlog zakona o izmenama i dopunama Zakona o elektronskom fakturisanju;
		7. Predlog zakona o izmeni i dopuni Zakona o fiskalizaciji;
		8. Predlog zakona o izmenama Zakona o akcizama;
		9. Predlog zakona o izmenama i dopunama Zakona o poreskom postupku i poreskoj administraciji; 
		10. Predlog zakona o izmeni i dopuni Zakona o porezu na emisije gasova sa efektom staklene bašte; 
		11. Predlog zakona o dopuni Zakona o porezu na uvoz ugljenično intenzivnih proizvoda;
		12. Predlog zakona o izmenama i dopunama Zakona o budžetskom sistemu;
		13. Predlog zakona o izmenama i dopunama Zakona o porezu na dodatu vrednost;
		14. Predlog zakona o izmenama i dopunama Zakona o porezu na dobit pravnih lica;
		15. Predlog zakona o izmenama i dopunama Zakona o porezu na dohodak građana;
		16. Predlog zakona o izmenama i dopunama Zakona o doprinosima za obavezno socijalno osiguranje;
	17.  Predlog zakona o izmenama i dopunama Zakona o duvanu;
	18.  Predlog zakona o izmenama i dopuni Zakona o slobodnim zonama;
	19. Predlog zakona o završnom računu budžeta Republike Srbije za 2025. godinu;  
	20. Predlog zakona o merama za smanjenje troškova postavljanja elektronskih komunikacionih mreža vrlo visokog kapaciteta;
	21. Predlog zakona o izmeni i dopuni Zakona o javnom beležništvu;
	22. Predlog zakona o izmeni Zakona o sudijama;
	23. Predlog zakona o Pravosudnoj akademiji;
		24. Predlog zakona o dopunama Zakona o lobiranju;
		25. Predlog zakona o izmenama i dopuni Zakona o javnom tužilaštvu;

		26. Predlog zakona o izmenama i dopunama Zakona o elektronskoj upravi;
		27. Predlog zakona o izmenama i dopunama Zakona o sprečavanju korupcije;
	28. Predlog zakona o dopuni Zakona o vraćanju oduzete imovine i obeštećenju;
	29. Predlog zakona o izmenama i dopunama Zakona o otklanjanju posledica oduzimanja imovine žrtvama Holokausta koje nemaju živih zakonskih naslednika; 
		30. Predlog zakona o izmeni i dopuni Zakona o javnim medijskim servisima;
		31. Predlog zakona o izmeni i dopunama Zakona o crkvama i verskim zajednicama; 		
		32. Predlog zakona o izmenama i dopunama Zakona o nacionalnom DNK registru; 
		33. Predlog zakona o izmenama i dopunama Zakona o zaštiti lica sa mentalnim smetnjama;
		34. Predlog zakona o izmeni Zakona o državnim službenicima;
		35. Predlog zakona o izmenama i dopunama Zakona o posebnim uslovima za evidentiranje i upis prava na nepokretnostima;
		36. Predlog zakona o izmenama i dopunama Zakona o planiranju i izgradnji;
		37. Predlog zakona o zaduživanju Republike Srbije kod AikBanka akcionarsko društvo Beograd, OTP Banka Srbija akcionarsko društvo Novi Sad, Banca Intesa A.D. Beograd i UniCredit Bank Srbija a.d. Beograd za potrebe finansiranja Projekta izgradnja brze saobraćajnice, deonica Bački Breg - Sombor – Kikinda;
		38. Predlog zakona o zaduživanju Republike Srbije kod UniCredit bank Srbija a.d. Beograd za potrebe finansiranja Projekta izgradnje auto – puta, deonica Beograd – Zrenjanin – Novi Sad; 
		39. Predlog zakona o zaduživanju Republike Srbije kod Banca Intesa AD Beograd za potrebe finansiranja Projekta izgradnje auto - puta, deonica Beograd – Zrenjanin – Novi Sad; 
		40. Predlog zakona o zaduživanju Republike Srbije kod Banca Intesa AD Beograd za potrebe finansiranja Projekta izgradnja brze saobraćajnice deonica Požarevac - Golubac (Dunavska magistrala); 
		41. Predlog zakona o davanju garancije Republike Srbije u korist Banke Poštanska štedionica akcionarsko društvo Beograd za izmirivanje obaveza Akcionarskog društva za transport nafte naftovodima i transport derivata nafte produktovodima Transnafta Pančevo, po osnovu Ugovora o dugoročnom kreditu radi izgradnje naftovoda Srbija – Mađarska; 
		42. Predlog zakona o zaduživanju Republike Srbije kod NLB KOMERCIJALNA BANKA AD BEOGRAD za potrebe finansiranja Projekta izgradnje auto – puta, deonica Beograd – Zrenjanin – Novi Sad; 
		43. Predlog zakona o potvrđivanju Ugovora između Republike Srbije i Republike Angole o otklanjanju dvostrukog oporezivanja u odnosu na poreze na dohodak i sprečavanju poreske evazije i izbegavanja;
		44. Predlog zakona o potvrđivanju Ugovora između Vlade Republike Srbije i Vlade Narodne Demokratske Republike Alžir o otklanjanju dvostrukog oporezivanja u odnosu na poreze na dohodak i na imovinu i sprečavanju poreske evazije i izbegavanja;
		45. Predlog zakona o potvrđivanju Okvirnog sporazuma o zajmu LD 1981 ADD 2 (2026) između Banke za razvoj Saveta Evrope i Republike Srbije - Zajam za finansiranje javnog sektora - renoviranje zdravstvenih centara;
	
1/4	AL/MJ

	46. Predlog zakona o potvrđivanju Sporazuma između Vlade Republike Srbije i Vlade Republike Azerbejdžana o saradnji u oblasti bezbednosti hrane;
	47. Predlog zakona o potvrđivanju Sporazuma o saradnji između Vlade Republike Srbije i Vlade Narodne Demokratske Republike Alžir u oblasti zaštite bilja i biljnog karantina;
	48. Predlog zakona o potvrđivanju Opšteg sporazuma o privilegijama i imunitetima Međunarodne organizacije kriminalističke policije – INTERPOL,;
	49. Predlog zakona o potvrđivanju Protokola o eksplozivnim ostacima rata uz Konvenciju o zabrani ili ograničavanju upotrebe izvesnih vrsta klasičnog oružja za koja se može smatrati da imaju prekomerne traumatske efekte ili da deluju bez razlike u pogledu ciljeva (Protokol V);
	50. Izveštaj o radu Republičke komisije za zaštitu prava u postupcima javnih nabavki u periodu od 01. 01. 2025. do 31. 12. 2025. godine sa Predlogom zaključka Odbora za finansije, republički budžet i kontrolu trošenja javnih sredstava od 16. jula 2026. godine;
	51. Izveštaj o sprovedenom monitoringu za 2025. Godinu sa Predlogom zaključka Odbora za finansije, republički budžet i kontrolu trošenja javnih sredstava od 15. jula 2026. godine;
	52. Godišnji izveštaj Komisije za hartije od vrednosti Republike Srbije za 2025. Godinu sa Predlogom zaključka Odbora za finansije, republički budžet i kontrolu trošenja javnih sredstava od 15. jula 2026. godine; 
	53. Izveštaj o radu Fiskalnog saveta za 2025. Godinu sa Predlogom zaključka Odbora za finansije, republički budžet i kontrolu trošenja javnih sredstava od 9. juna 2026. godine;
	54. Izveštaj o radu Državne revizorske institucije za 2025. godinu sa Predlogom zaključka Odbora za finansije, republički budžet i kontrolu trošenja javnih sredstava od 9. juna 2026. godine;
	55. Izveštaj o radu Komisije za kontrolu državne pomoći za 2025. godinusa Predlogom zaključka Odbora za finansije, republički budžet i kontrolu trošenja javnih sredstava od 29. maja 2026. godine;
	56. Izveštaj o radu za 2025. godinu sa Predlogom zaključka Odbora za finansije republički budžet i  kontrolu trošenja javnih sredstava od 29. maja 2026. godine;
	57. Izveštaj o radu Komisije za zaštitu konkurencije za 2025. godinu sa Predlogom zaključka Odbora za privredu, regionalni razvoj, trgovinu, turizam i energetiku od 3. aprila 2026. godine;
	58. Predlog odluke o prestanku funkcije člana Republičke komisije za zaštitu prava u postupcima javnih nabavki, koji je podneo Odbor za finansije, republički budžet i kontrolu trošenja javnih sredstava (broj 02-2353/26 od 7. jula 2026. godine);
	59. Predlog odluke o davanju saglasnosti na Statut Republičke komisije za energetske mreže, koji je podneo Odbor za privredu, regionalni razvoj, trgovinu, turizam i energetiku (broj 02-1438/26 od 3. aprila 2026. godine).	
	Molim vas da uđu u salu članovi Vlade Republike Srbije. 
	Molim poslaničke grupe, ukoliko to već nisu učinile da podnesu prijave za reč sa redosledom narodnih poslanika i pitam da li predlagači, odnosno predstavnici predlagača žele reč? 
	Molim samo članove Vlade da što pre uđu i da što pre zauzmu svoja mesta da počnemo sa radom. 

	Dobro, mislim da su sada svi članovi Vlade ušli u salu.
	Još jednom pitam ko od predlagača želi reč?
	Reč ima prvi potpredsednik Vlade, ministar finansija Siniša Mali.
	Izvolite.
	SINIŠA MALI: Hvala puno.
	Uvaženi građani Srbije, poštovani narodni poslanici, danas je pred vama čitav set zakona koji su izuzetno važni za kvalitet života građana Srbija, kao i za dalji ekonomski napredak naše Srbije. Ovde posebno mislim na dva zakona koja bih danas izdvojio i o kojima ću nekoliko reči podeliti sa vama. Nakon toga naravno ostajem na raspolaganju za sva dodatna pitanja i konsultacije isto kao i sugestije. 
	Dakle, pred vama, poštovani građani Srbije, uvaženi narodni poslanici je Predlog rebalansa budžeta za 2026. godinu. Da biste razumeli zbog čega radimo rebalans u ovom trenutku veoma je razumeti kontekst u kojem se ovaj rebalans i dešava. Dakle, izazovi i globalne krize u svetu i dalje traju. Sukobi i rat u zemljama u Zaliva ne prestaju i, kao što vidite, i dalje je veliki pritisak na cene nafte i naftnih derivata. Ono što je Vlada Republike Srbije odgovorno uradila umanjenjem akciza na gorivo iskontrolisala je porast cene i dizela i  benzina u Srbiji. Rezultat toga, kao što znate, poslednji podatak u junu je da je inflacija u Srbiji samo 1,9%. Sa druge strane, i dalje traje konflikt u Ukrajini i dalje traju, videli ste pre par dana, uvođenje tarifa od strane američke administracije Kanadi. Dakle, veliki izazovi, velike neizvesnosti, veliki negativan uticaj na globalnu privredu, na globalna privredna kretanja. Direktno ili indirektno i Srbija je pogođena time. 
	Ali uprkos svemu tome, mi se držimo mnogo bolje nego mnogo veće razvijenije zemlje od nas. Kada pogledate stopu rasta BDP u drugom kvartalu ove godine, ona iznosi čak 3,6%. Za prvu polovinu godine naša privreda, naša ekonomija raste 3,4%. Tu smo među top tri-četiri ekonomije u Evropi. Do kraja godine našu projekciju od 3% rasta BDP povećavamo na 3,3%. Po prvi put u istoriji, ko kraja godine naša Srbija će imati bruto domaći proizvod veći od 95 milijardi evra. Poredite samo to sa 2012. godinom, kada nam je ekonomija bila tri puta slabija, tri puta manja sa BDP od 35 milijardi. Kao što smo i obećali, do kraja naredne godine, godine EKSPO-a, gde ćemo  biti sigurno ekonomija broj jedan kada je stopa rasta u pitanju u Srbiji, do kraja naredne godine bruto domaći proizvod u Srbiji po prvi put će preći i 100 milijardi evra. Mnogo mi je važno da to razumete, jer sve što radimo je suština naše ekonomske politike koja je usmerena i ka kapitalnim investicijama, sa jedne strane, i ka podizanju životno standarda građana Srbije, dakle, podizanje plata, penzija i minimalne zarade, sa druge strane, upravo za rezultat ima nikada brži rast naše ekonomije i, kažem, po prvi put do kraja sledeće godine preći ćemo taj nivo od 100 milijardi evra, kao što smo i obećali. 

	Sa druge strane, javni dug u odnosu na BDP je potpuno pod kontrolom. Imate te podatke u rebalansu budžeta. Dakle, neće preći javni dug 45% našeg BDP-a do kraja godine, što je veoma važno. To je mnogo manje od nivoa Mastrihta od 60%, duplo bolje nego što je prosek evrozone gde je 88-89%. Inače, prosek u svetu je 100% javnog duga u odnosu na BDP, tako da jedna mala Srbija odgovornom ekonomskom politikom i dalje drži tu makroekonomsku stabilnost i tu kontrolu javnog duga kao nisko zadužena zemlja.
	U ovom trenutku imamo preko 600 milijardi dinara na računu. Dakle, izuzetno smo likvidni. Imamo preko 50 tona zlata u rezervama. Imamo preko 30 milijardi evra u deviznim rezervama. Nikada veće devizne rezerve. Potpuno smo sačuvali devizni kurs, uprkos raznim pritiscima, raznim izazovima. Tako da, sa te strane, kada pogleda srpsku ekonomiju, i dalje stojimo ne toliko loše, rekao bih, ali sigurno bolje nego i većina zemalja EU.
	S tim u vezi, ono što nam je cilj i, naravno, izlazimo sa rebalansom budžeta za ovu godinu pred vas danas, to je da je sa ovakvim ekonomskim rastom nastavimo i dalje. Sa druge strane, da vidimo šta još možemo da uradimo i učinimo za naše građane kada je njihov životni standard i njihov boljitak u pitanju.
	Kada pogledate prihode ove godine, razne poreske oblike kada su prihodi u pitanju, dakle, i vanredni i neporeski prihodi, porez na dodatu vrednost, porez na dohodak građana i porez na dobit, svi su veći od planiranih. Ono što jedino jeste manje su planirani prihodi od akciza uprkos, odnosno s obzirom na to da smo smanjili te akcize za 20% kako bi, malopre sam govorio o tome, kontrolisali cene rasta nafte i naftnih derivata u Srbiji i na takav način iskontrolisali inflaciju koja je, kažem, 1,9% bila u junu ove godine.
	Dakle, svi ti prihodi, kada ih saberete, do kraja godine biće veći za 112,5 milijardi dinara. To je negde milijarda evra. Većina tih prihoda jeste jednokratna i zato smo razmišljali odgovorno, ako pogledate kako se vodi ekonomska politika, ako su neki jednokratni prihodi, kao što su ti vanredni neporeski prihodi, hajdemo da vidimo kako kroz jednokratna davanja, davanja koja ne opterećuju budžet u godinama koje dolaze, kako da izađemo u susret građanima Srbije. A videli ste i svesni ste toga da od 2020. godine uvek kada god smo imali neku uštedu, nešto više novca u budžetu nego što smo planirali, gledali smo i tražili način da taj novac dođe do građana Srbije.
	Ovog puta imamo mogućnost i način da jednokratnim isplatama, kao što je bilo 2020. godine, da vas podsetim, 100 evra svim građanima, nakon toga smo podelili jednokratne pomoći onima koji su nezaposleni, majkama sa decom, mladima, našim najstarijim sugrađanima itd., to je politika koja se zasniva na pomoći onima koji su najugroženiji, koju sprovodimo i iz godine u godinu. E, sada, u rebalansu budžetu i ove godine, poštovani narodni poslanici, uvaženi građani Srbije, imate upravo primer realizacije takve politike. 
	U ovom budžetu idemo sa povećanim investicijama za kapitalna ulaganja, odnosno povećanim budžetom za kapitalna ulaganja, 7% našeg BDP ide u kapitalna ulaganja. Verovali ili ne, to je sada 780 milijardi dinara i svesni ste toga da Srbija nikada više nije ulagala u auto-puteve, u brze saobraćajnice, u brze pruge, u bolnice, u škole, u vrtiće, u energetiku, poljoprivredu i upravo je to politika s kojom ćemo nastaviti i kroz rebalans ovog budžeta.
	Ako pogledate pojedina ministarstva, Ministarstvo zdravlja skoro 30 milijardi dinara više novca, Ministarstvo poljoprivrede – prvi put mislim da imamo 7,3% našeg budžeta usmerenog upravo ka poljoprivredi, nikada više. Kada pogledate socijalu, 25 milijardi dinara više. Ali zašto, kada se postavi pitanje zbog čega sve to, onda vidite konkretne razloge. Recimo, kada je zdravstvo u pitanju, osim nastavka 

ulaganja u izgradnju Tiršove 2, kliničkih centara Beograd, Kragujevac, velikog broja bolnica i zdravstvenih centara po Srbiji, imate takođe i ovu pomoć koju smo pružili građanima Srbije kada je smanjenje cene lekova u pitanju. I kao što vidite, efekat toga vidi se svaki dan kada dođete u apoteku, ako imate recept i ako treba da kupite neki lek na recept, cena tog leka je drastično manja sada kada smo uveli te mere i kada je država preuzela najveći teret i najveći deo tih troškova na sebe. Upravo ta investicija, odnosno ta vrsta pomoći je sastavni deo rebalansa budžeta. 
	Kada pogledate, recimo, socijalu, mi smo ovde, odnosno vi ste usvojili Zakon roditelj negovatelje, dakle, novac za sprovođenje tog zakona imate takođe u rebalansu budžeta. To podrazumeva, da vas podsetim, 65.000 dinara neto svakog meseca svakom roditelju negovatelju, uz pripadajuće poreze i doprinose, upravo da bi tim ljudima izašli na pravi način u susret. 
	Takođe, imate novac i za sprovođenje Zakona o alimentacionom fondu. Da vas podsetim, to je zakon gde kada jedan neodgovorni supružnik drugome ne plati iznos alimentacije, država u njegovo ime to radi, onda ga gonimo na naš način, odnosno gonimo ga pravnim sredstvima, ali s druge strane izlazimo u susret onima kojima je ta alimentacija potrebna.	
	Dakle, briga o građanima kao suština i kao najvažnija stvar naše politike, našeg ekonomskog programa i dalji nastavak ubrzanog ekonomskog rasta i razvoja su dva stuba rebalansa budžeta koji je ovde pred vama danas. Uz taj rebalans ide i poseban zakon, zakon koji se odnosi na isplatu jednokratne pomoći onima za koje smatramo da su najugroženiji ovom krizom, i to je bio početak mog izlaganja danas pred vama ovde, krizom koja traje već ne samo mesecima unazad nego godinama unazad. 
	Mi smo, poštovani narodni poslanici, našli način da pomognemo onima za koje smatramo da su najugroženiji, prevashodno to su naši najstariji sugrađani, dakle naši penzioneri, oni koji primaju dalje novčanu socijalnu pomoć, oni koji primaju dečiji dodatak, kao i naši borci i oni koji primaju borački dodatak. To je deo, poštovani građani Srbije, uvaženi narodni poslanici, posebnog zakona koji je ovde danas pred vama. 
	Dakle, mi ćemo svim našim najstarijim sugrađanima, ako usvojite taj zakon, 14. septembra isplatiti nekima 35.000 dinara, nekima 27.500 dinara, nekima 20.000 dinara, a takođe ćemo sa po 25.000 dinara pomoći onima koji primaju novčanu socijalnu pomoć, onima koji primaju dečiji dodatak, onima koji primaju borački dodatak i sa po 10.000 dinara svim borcima kojih ima još negde oko 90.000 u Srbiji. 
	Dakle, ogromna pomoć za sve one kategorije građana za koje smatramo da su ugroženi ovom krizom. To je ogroman novac iz budžeta, ogroman novac iz ušteda koje smo ostvarili i većih prihoda, kao što sam već i napomenuo. Ta pomoć, još jednom da ponovim, biće isplaćena 14. septembra na račun svih ovih građana. 
	Inače, sećate se, bila je kritika pre godinu, dve, tri dana, kada smo svim našim najstarijim sugrađanima, penzionerima pomagali jednako. Evo, sada smo našli način da napravimo razliku između onih koji primaju najniže penzije, oni dobijaju najviše – 35.000 dinara, i oni koji primaju veće ili više penzije, oni dobijaju nešto manje. Ali, meni je važno da znate da svako od tih građana će dobiti pomoć od države Srbije i još jednom pokazujemo snagu naših javnih finansija i, kažem, pogotovo brigu za sve one kojima je ta briga potrebna. 
	S druge strane, najavili smo, i taj novac takođe imate u rebalansu budžeta, jednokratnu isplatu svim punoletnim građanima Srbije u iznosu od 6000 dinara. Ta isplata će se desiti u periodu od 22. do 25. septembra. Jedan deo tog novca isplaćuje se iz Akcionarskog fonda za sve one građane i svim onim građanima koji imaju pravo na tu isplatu. 

	Inače, zakon je relativno loš, po mom mišljenju, zakon iz 2008. godine, gde pravo na isplatu imaju samo punoletni građani do 31.12.2007. godine. Naravno, bilo bi besmisleno da se taj novac isplati samo njima, a da ovde imate još milion i dva miliona građana koji nisu primili ništa. Zato smo izdvojili dodatni novac i iz budžeta, negde oko 150 miliona evra kako bismo svim punoletnim građanima obezbedili jednokratnu pomoć od 6000 dinara. Ta pomoć biće isplaćena u periodu od 22. do 25. septembra. Oni koji imaju pravo na isplatu iz Akcionarskog fonda ne treba za tu pomoć da se prijavljuju, a oni koji nemaju od 7. septembra do 21. septembra počinju prijave, završavaju se prijave i dan nakon toga svi će dobiti novac na račun.      

	Ono što mi je posebno važno da napomenem, i to danima već napominjem, bitno je da ljudi znaju, dakle, oni koji primaju novčanu socijalnu pomoć i penzioneri ne treba da se prijavljuju uopšte. Dakle, oni će automatski dobiti ovu jednokratnu pomoć od 6.000 dinara
	Onda samo pogledajte koliko je to velika pomoć. Ceo taj paket, poštovani građani Srbije vredi 980,6 miliona evra. Dakle, milijarda evra. Kada saberete vaučere koje smo podelili, 30.000 vaučera od po 10.000 dinara, kada pogledate pomoć koju smo dali kada je sniženje lekova u pitanju, isplata ove jednokratne pomoći onima koji su najugroženiji, isplata 6.000 dinara svim punoletnim građanima, dakle to je ukupno skoro milijarda evra. Stvarno pokazujemo neverovatnu snagu i otpornost naših javnih finansija. Malopre sam rekao da imamo na računu preko 600 milijardi dinara, tako da smo potpuno likvidni, ali sa druge strane suština naše politike je upravo briga prema ljudima, briga ka narodu. Slušamo šta kažu, slušamo gde su problemi i te probleme i rešavamo. Dakle, velika pomoć koja ide njima i, kao što kažem, poslednja isplata biće do 25. septembra ove godine.
	Kada je rebalans budžeta u pitanju, ono što mi je samo posebno na kraju važno da napomenem, mi ne odustajemo od politike održavanja i zadržavanja makroekonomske stabilnosti uz visok rast. To sam rekao i na početku svog izlaganja. Cilj nam je ove godine 3,3% rast naše ekonomije, da budemo top tri ekonomije u Evropi. Sledeće godine, zajedno sa EHPO, da budemo broj jedan ekonomija, privreda zemlje u Evropi kada je stopa našeg rasta i razvoja u pitanju.
	Ono što nas očekuje, poštovani građani Srbije, u narednih 10, 15 dana takođe je i odluka o nivou povećanja plata i penzija od decembra i januara naredne godine, i mislim da ste svi svesni toga. Ispratili ste da smo podigli i minimalnu zaradu sa 550 na 600 evra od 1. januara naredne godine. Dakle, podignuta je minimalna zarada za 9,2%, na 70.470 dinara. 
	Poređenja radi, 2012. godine ta minimalna zarada bila je 15.000 ili 2011. godine, izvinite ako sam pogrešio, dakle bila je 15.700 dinara. Evo sada je preko 70.000 dinara, 600 evra. Mi time ispunjavamo i obećanje koje smo dali, a to je da ćemo do kraja naredne godine, a to je deo Programa „Srbija – skok u budućnost 2027“, imati minimalnu zaradu od 650 evra .Dakle, od 1. januara naredne godine već smo na 600 evra i idemo i do tog poslednjeg koraka do kraja naredne godine, tako da ćemo i to obećanje koje smo dali ispuniti. 
	Naravno, u isto vreme, i taj zakon je takođe ovde pred vama, porez na dohodak građana, idemo i sa povećanjem od 9,2%. Dakle, isto procentualno povećanje kao i povećanje minimalne zarade, neoporezivog dela dohotka, što je za naše poslodavce veoma važno. Opet država preuzima najveći deo tereta ovog povećanja minimalca na sebe. Ali, kao što vidite i kao što znate tržište rada nam je potpuno stabilno. Stopa nezaposlenosti samo 8,9%. I sa te strane hoćemo da nastavimo dalje otvarajući fabrike, otvarajući nova radna mesta. Tako stabilno tržište rada imamo i u budućnosti.
	I da ne zaboravimo jednu veoma važnu stvar. Sve ovo što radimo, poštovani građani Srbije, to povećanje plata, povećanje penzija, povećanje minimalne zarade, rast od 3,6%, ova jednokratna pomoć usmerena je, dakle, ne samo da ljudima bude bolje sada, nego da nam je to osnova za još ubrzaniji rast i razvoj kako bi nam plate i penzije rasle ubrzano u godinama koje dolaze još više.
	Podsetiću vas, još u decembru prošle godine prosečna zarada u Srbiji prešla je nivo od 1.000 evra. Bila je 1.057 evra. Dakle, prvi put smo to uspeli da uradimo. Obećanje koje smo dali i ostvarili smo. 

	Podsetiću vas, smejali su se Aleksandru Vučiću 2019. godine kada je rekao da će prosečna zarada u Srbiji biti 500 evra te godine, pa smo i to ostvarili. A, onda smo 2019. godine rekli – Projekat „Srbija 2025“, do decembra 2026. godine, 2025. godine, izvinjavam se, biće prosečna zarada u Srbiji preko 1.000 evra. I  to obećanje koje smo dali smo ostvarili. 
	Tako da mi je veoma važno da razumemo svi – postoji kredibilitet onoga što smo do sada uradili. Jedina smo zemlja u regionu kaja ima investicioni kreditni rejting, jedina smo zemlja koja je kandidat za punopravno članstvo u EU koja ima investicioni kreditni rejting. Dakle, objektivno se sagledava situacija naše ekonomije i kažu ljudi, kažu te kreditne agencije da smo u grupi tih najbezbednijih, najsigurnijih zemalja kada su ulaganja u pitanju. 
	S druge strane, ono što mi je prioritet, ponavljam po ko zna koji put danas, briga o ljudima, briga o građanima. Slušamo šta im treba, slušamo šta su problemi, pa kroz kontrolu cena nafte i naftnih derivata, kroz smanjenje cene lekova, kroz alimentacioni fond, kroz Zakon roditelj-negovatelj, kroz kredite za majke, kada je prva nekretnina u pitanju, dakle, ispunjavamo ta obećanja i rešavamo njihove probleme. 
	Hvala puno. Toliko od mene. Ostajem na raspolaganju za dodatna pitanja, sugestije, a naravno i kritike sa vaše strane i nadam se da ćete u danu za glasanje ove zakone koji su važni za građane Srbije i usvojiti. 
	Hvala puno.
	PREDSEDNIK: Hvala vam.
	Da li još neko od predlagača želi reč? (Ne.)
	Prelazimo na izvestioce nadležnih odbora. 
	Reč ima Miroslav Petrašinović.
	Izvolite. 
	MIROSLAV PETRAŠINOVIĆ: Uvažena gospođo predsednice, uvaženi članovi Vlade, ministri u Vladi, koleginice i kolege narodni poslanici, poštovani građani Republike Srbije, pred nama su izmene i dopune Zakona o sprečavanju korupcije. To je nešto što je predstavljalo jedno od osnovih pitanja i traženje predstavnika opozicije i nešto što je predsednik Republike Aleksandar Vučić obećao još početkom godine, da ćemo bukvalno biti u stanju da ispunimo sve preporuke međunarodnih organizacija, kako ODIHR-a, tako i GREKO-a, i kako ćemo onima koji žele da učestvuju na izborima dati najšire moguće uslove i najšira moguća demokratska prava da na tim izborima i učestvuju i da se onda nadamo da će biti spremni da prihvate rezultate takvih izbora. 
	Mi smo kroz čitav set izbornih zakona, počevši od Zakona o jedinstvenom biračkom spisku koji je predložio moj uvaženi kolega dr Mrdić, pa smo potom imali zakon o izmenama i dopunama Zakona o izboru narodnih poslanika, izmene i dopune Zakona o lokalnim izborima, zatim dopuna Zakona o izboru predsednika Republike, izmene i dopune Zakona o Ustavnom sudu, pre nekih mesec dana ono takođe što je bio jedan od često puta isticanih zahteva od predstavnika opozicije, Zakon o finansiranju političkih aktivnosti, i na kraju zakon o izmenama i dopunama Zakona o sprečavanju korupcije. Na taj način mi smo zaokružili proces reforme našeg izbornog zakonodavstva, odnosno onih zakonskih propisa koji direktno utiču na sprovođenje izbornog procesa. 	
	Na ovaj način mi smo ovim izmenama i dopunama koje su sada pred vama implementirali preostalih 13 GREKO preporuka koje se nalaze kako u ovim izmenama i dopunama ovog zakona, tako i u predloženim izmenama i dopunama Zakona o lobiranju, a ovim izmenama i dopunama smo implementirali i one preporuke ODIHR-a koje se odnose 

na sprečavanje zloupotrebe javne funkcije kada smo u procesu izborne kampanje, zatim pravo žalbe na rešenje koje donosi Agencija za sprečavanje korupcije, potom sudsku zaštitu na osnovu rešenja koje donosi Agencija za sprečavanje korupcije i na kraju objavljivanje izreke i obrazloženje rešenja koje donosi Agencija za sprečavanje korupcije na sajtu Agencije. 
	Na ovaj način mi smo delovali na ovaj Zakon o sprečavanju korupcije kroz 33 člana kroz 11 poglavlja i učinili zaista jedan sistemski iskorak kada su u pitanju izmene i dopune Zakona o sprečavanju korupcije. 
	Ono prvo što smo uradili jeste da smo proširili pojam javnog funkcionera. I to ne samo da su tražili predstavnici opozicionih političkih stranka, to je bio zahtev i  nekih nevladinih organizacija. Dobijali smo kritike kako nismo pojmom javnog funkcionera obuhvatili funkcionere na lokalu i upravo kroz ove uvodne odredbe smo to i učinili na taj način što sada pod pojmom javnog funkcionera obuhvatamo i šefa Kabineta predsednika Vlade, šefa Kabineta potpredsednika Vlade, savetnika predsednika Vlade, savetnika potpredsednika Vlade, posebnog savetnika ministra, kao i direktore i članove nadzornih i izvršnih odbora u javnim preduzećima čiji je osnivač Republika Srbija, AP, jedinica lokalne samouprave i članove skupština društva onih privrednih društva u kojima Republika Srbija, AP i jedinice lokalne samouprave imaju svoje članstvo, odnosno imaju upravljačko pravo u tim društvima. 

	Kroz poglavlje broj dva, koje se odnosi na Agenciju za sprečavanje korupcije, doneli smo čitav niz jasnih odredaba koje definišu položaj direktora Agencije za sprečavanje korupcije, koje predviđaju situaciju šta se dešava u onim slučajevima kada dođe do prestanka mandata ili do razrešenja direktora Agencije za sprečavanje korupcije, pa je tako resorno ministarstvo, odnosno nadležno ministarstvo, Ministarstvo pravosuđa, dužno da raspiše konkurs u roku od tri meseca pre isteka mandata direktora Agencije za sprečavanje korupcije, da se taj konkurs sprovede, a ukoliko dođe do prestanka mandata ostavkom ili razrešenjem, Ministarstvo je dužno da taj konkurs raspiše u roku od 15 dana. 
	Takođe, izmenama i dopunama ovog zakona, predvideli smo i tu mogućnost koja može da se desi u praksi, da ukoliko novi direktor ne stupi na dužnost, direktor kome je istekao mandat može da obavlja funkciju direktora Agencije za sprečavanje korupcije još godinu dana nakon tog perioda. Nadležni skupštinski odbor postavlja vršioca dužnosti direktora iz reda pomoćnika direktora. 
	Ovde smo takođe predvideli i jednu odredbu koja se odnosi na davanje mišljenja koje Agencija za sprečavanje korupcije daje kada su u pitanju zakonski predlozi od državnih organa, organa državne uprave, jer je sada Agencija u obavezi da daje mišljenje na takve predloge zakona, ukoliko postoji mogućnost da se pojavi korupcija. Sa druge strane, organ državne uprave je dužan da dostavi mišljenje Agenciji za sprečavanje korupcije kada mu se Agencija obrati u smislu da donošenjem odgovarajućeg zakonskog propisa ili potvrđivanjem određenog međunarodnog ugovora može da se stvori mogućnost na korupciju i da nešto treba izmeniti ili promeniti ili doneti neko zakonsko rešenje i to je organ državne uprave dužan da dostavi Agenciji u roku od 30 dana. 
	Ukoliko organ državne uprave prihvati ili ne prihvati takav stav Agencije, dužan je da da obrazloženo mišljenje, a takav stav organa državne uprave, sa pozitivnim ili negativnim mišljenjem i razlozima zašto ne prihvata to mišljenje Agencije za sprečavanje korupcije mora biti objavljen na sajtu Agencije. Na taj način smo došli dotle da obaveštavamo javnost i da javnost bude bukvalno uključena u sve ono što Agencija radi, u odluke koje Agencija donosi, a takođe i u ono što predlažu organi državne uprave.
	Ono što je isto predviđeno odredbama ovog zakona jeste da je Agencija ta koja inicira donošenje određenih propisa da bi se sprečila korupcija ili da bi se korupcija otklonila tamo gde postoji mogućnost da se ona i pojavi.	
	Kada je u pitanju poglavlje broj tri, koje govori o sukobu interesa, tu smo radili na skraćenju nekih rokova, tako da je sada onaj nosilac javne funkcije u organu javne vlasti u obavezi da kada primeti mogućnost da postoji korupcija, da je dužan da obavesti svog neposrednog pretpostavljenog u organu javne vlasti, dužan da obavesti Agenciju za sprečavanje korupcije u roku od pet dana kada je primetio da takva mogućnost postoji. Sa druge strane, Agencija ima obavezu da u roku od 15 dana odgovori da li postoji sukob nadležnosti tog javnog funkcionera u vršenju javne funkcije ili pak ne postoji. Kada je u pitanju postupak javnih nabavki, tu smo išli na kraći rok i onda Agencija odgovara u roku od osam dana da li postoji sukob nadležnosti kada je u pitanju postupak javnih nabavki.
	Onde gde je načinjena najveća promena vezano kroz ove izmene i dopune ovog zakona, to je kroz član 50. i novi dodati član 50a, a u okviru poglavlja broj 4 – nespojivost poslova sa vršenjem javne funkcije. Tu govorimo da kada javni funkcioner želi da obavlja drugi posao ili drugu delatnost, on mora da se obrati Agenciji za sprečavanje korupcije u roku od 15 dana od kada želi da obavlja taj drugi posao ili tu 

drugu delatnost. Naravno, zakon mu ostavlja mogućnost da javni funkcioner može vršiti humanitarnu delatnost, delatnost u oblasti sporta, obrazovanja i da, naravno, ono što propisuje ovaj zakon, mora sve prihode da prijavljuje Agenciji za sprečavanje korupcije, a kada želi da obavlja neki drugi dodatni posao ili neku drugu dodatnu delatnost, mora da se obrati Agenciji za sprečavanje korupcije u roku od 15 dana od kada je počeo da obavlja taj posao i da, naravno, dostavi saglasnost organa koji ga je imenovao ili postavio za vršenje odgovarajuće javne funkcije. Ukoliko Agencija da saglasnost, on nastavlja da obavlja taj posao, a ukoliko Agencija to ne učini, dužan je da prestane sa vršenjem tog posla.
	Ono što se odnosi na kampanju i što je suština izmene i dopune ovog zakona jeste da se razdvoji delovanje javnog funkcionera u izbornoj kampanji od njegovog delovanja kao nosioca javne funkcije u organu javne vlasti i njegovo delovanje kao političara odnosno člana određene političke stranke. Smatraće se da uvek javni funkcioner u svom javnom obraćanju iznosi stav javnog organa gde vrši javnu funkciju i predstavlja javnu vlast, osim ako on to izričito ne naglasi da se u datom trenutku obraća kao član političke stranke odnosno politički funkcioner.
	Takođe, ovde smo radili i na razdvajanju njegovog obraćanja putem društvenih mreža i kanala na društvenim mrežama, tako da će sada javni funkcioner morati da koristi kanal gde će iznositi stavove samo kao javni funkcioner i tu može iznositi stavove koji su vezani za njegovu javnu funkciju, a na drugom kanalu, odnosno na drugom nalogu na društvenoj mreži, kako god da to nazovemo, iznosiće stavove kao član političke stranke i tu neće moći da iznosi stavove koji su vezani za njegovu javnu funkciju. Znači, moraće da ima dva odvojena javna kanala na društvenim mrežama, odnosno dva odvojena naloga, gde će moći da nastupa na jednom kao javni funkcioner a na drugom kao član političke stranke.
	Ono što je predviđeno za javnog funkcionera jeste da neće moći u sklopu radnog vremena organa javne vlasti u kome vrši javnu funkciju da sprovodi političku kampanju i da učestvuje u političkoj kampanji svoje političke stranke. Znači, strogo je definisano ovim zakonom, u toku radnog vremena organa javne vlasti u kome funkcioner vrši javnu funkciju ne može da vrši političku aktivnost i ne može da učestvuje u političkoj kampanji.
	Propisali smo i da ne može da koristi javne resurse za vršenje političke kampanje, da vrši određena istraživanja, obuke, štampa određene pamflete, materijale, koristi vozila, štampače i drugi vid javnih resursa koji su mu stavljeni na raspolaganje u sklopu vršenja njegove javne funkcije, a za sprovođenje političke kampanje i omogućavanje svojoj političkoj stranci da ostvari određene povoljne političke rezultate kod birača.
	Kada je u pitanju organizovanje promotivnih aktivnosti, ovde smo predvideli da u toku raspisivanja izbora odnosno od zaključenja kandidovanja kandidata ili izbornih lista pa do održavanja izbora javni funkcioner ne može da organizuje promotivne aktivnosti u sklopu organa javne vlasti gde vrši javnu funkciju, izuzev tri slučaja, ukoliko su takve promotivne aktivnosti najavljene odnosno zakazane pre trenutka raspisivanja izbora, ukoliko se takve promotivne aktivnosti održavaju u skladu sa ustaljenim kalendarskim terminom održavanja tih aktivnosti i, naravno, ukoliko je za takve aktivnosti predviđeno učešće javnog funkcionera i treći izuzetak, ukoliko održavanje tih promotivnih aktivnosti utiče na povoljni tretman naše zemlje u međunarodnim organizacijama i kod međunarodnih predstavnika.

	Bez obzira da li postoje ova tri izuzetka, svakako da organ javne vlasti, odnosno javni funkcioner je dužan da održavanju tih promotivnih aktivnosti obavesti Agenciju za sprečavanje korupcije u roku od sedam dana od dana raspisivanja izbora, a na sajtu Agencije za sprečavanje korupcije mora da se nađe spisak svih tih promotivnih aktivnosti koje će biti održane. 
	Ono takođe što smo potpisali odredbama ovog zakona jeste da takve javne skupove i takve promotivne aktivnosti javni funkcioner ne može koristiti da bi kod birača izazivao pozitivne ili negativne emocije u smislu glasanja ili ne glasanja za odgovarajuću političku opciju.
	Takođe, kada učestvuje na javnim skupovima, kao što sam rekao na početku izlaganja, uvek se pretpostavlja da iznosi stavove organa javne vlasti kome vrši javnu funkciju. Ukoliko želi da učestvuje na skupu svoje političke stranke i organizacije ne može biti najavljen kao nosilac javne funkcije. U obavezi je po odredbama ovog zakona da prekine onog ko ga najavljuje, ako ga najavljuje kao javnog funkcionera i da bude najavljen kao član političke stranke ili nosilac funkcije u političkoj stranci. U istoj situaciji, kada gostuje na radiju, televiziji ili na drugom sredstvu javnog informisanja gde istupa i iznosi svoje stavove u toku izborne kampanje, dužan je da prekine novinara ili voditelja i da bude isključivo najavljen kao član političke stranke, a ne kao nosilac javne funkcije.
	Takođe, ono što je bitno, a vezano je za član 50. jeste da će Agencija za sprečavanje korupcije pratiti ponašanje javnih funkcionera u toku izborne kampanje. To smo dodatno razradili kroz novi član 50a. gde smo predvideli obavezan krug lica koje Agencija za sprečavanje korupcije prati i broj lica koja će se pratiti, odnosno broj javnih funkcionera čiji će rad Agencije za sprečavanje korupcije pratiti u svakom izbornom ciklusu. Pa tako, obavezno se prati rad predsednika Republike i članova Vlade, a za predsedničke i parlamentarne izbore, Agencija, odnosno direktor Agencije određuje krug od najmanje 60 javnih funkcionera čiji će rad biti praćen.
	Kada su u pitanju pokrajinski izbori, izbori za grad Beograd, to je najmanje 40 lica čiji će se rad pratiti, a kada su u pitanju izbori za lokalne skupštine, skupštine gradova i opština to je najmanje 20 lica koje će se pratiti.

	Ukoliko se izbori održavaju u više gradova i opština, to će biti najmanje tri lica, odnosno najmanje tri javna funkcionera po svakom gradu i opštini, plus ovih obaveznih funkcionera, čiji će rad Agencija za sprečavanje korupcije pratiti, a to su: predsednik Republike i članovi Vlade. Direktor Agencije za sprečavanje korupcije  tri dana od raspisivanja izbora donosi odluku koja su ta lica koja se prate. Naravno, pri tome uzima u obzir one javne funkcionere koji su u prethodnom periodu kršili odredbe ovog zakona, kada je u pitanju nespojivost vršenja javne funkcije sa funkcijom u političkoj stranci ili političkoj partiji i putem slučajnog odabira koji će raditi kompjuterski sistem, i na taj način određuje broj javnih funkcionera čiji se rad prati. Na taj način njihov rad prati od momenta kada se zaključi sa podnošenjem kandidatura, odnosno izbornih lista za učestvovanje na izborima, pa do okončanja izbora. 
	Da bi javnost mogla da bude uključena i da bi javnost mogla da prati da li javni funkcioner krši ili ne krši odredbe ovog zakona, na svakih sedam dana na sajtu Agencije će se nalaziti ažurirani podaci o tome da li je javni funkcioner prekršio odredbe Zakona o sprečavanju korupcije ili možda to nije učinio.
	Ono što je takođe bitno i čime zaključujemo ovo poglavlje vezano nespojivost poslova sa vršenjem javne funkcije jeste da je, nakon prestanka vršenja javne funkcije, javni funkcioner u obavezi da Agenciji za sprečavanje korupcije u roku od dve godine od prestanka javne funkcije... Ukoliko želi da zasnuje radni odnos u nekom pravnom licu, preduzeću, međunarodnoj organizaciji, gde je njegov organ javne vlast u kome je vršio javnu funkciju imao, da kažem, nadzornu ulogu ili je sarađivao sa tim pravnim licem, preduzećem ili međunarodnom organizacijom, dužan je da zatraži saglasnost Agencije za sprečavanje korupcije u roku od 30 dana od kada zasnuje radni odnos, a u periodu od dve godine od trenutka kada mu je prestala javna funkcija u organu javne vlasti.
	U okviru Poglavlja broj 5. govorimo o kulminaciji javnih funkcija, pa tako je tu propisano da javni funkcioner može vršiti više javnih funkcija na koje je neposredno izabran od strane građana, ali da je svakako, ukoliko želi da vrši još neku javnu funkciju, a ne samo onu na koju je izabran neposredno od strane građana, u obavezi da zatraži saglasnost Agencije za sprečavanje korupcije u roku od 15 dana. Agencija za sprečavanje korupcije, uz naravno prethodno dostavljeno mišljenje organu u kome je javni funkcioner imenovan ili postavljen na vršenje javne funkcije, pozitivno dato mišljenje tog organa, daje svoju saglasnost ili pak ne daje svoju saglasnost u roku od 15 dana i pri tome može biti naloženo javnom funkcioneru da prestane sa obavljanjem te druge funkcije, odnosno da u roku od osam dana od kada Agencija donese rešenje podnese ostavku na vršenje te druge javne funkcije, a ukoliko to on ne učini njemu vršenje te druge javne funkcije prestaje po sili ovog zakona.
	U okviru Poglavlja broj šest – pokloni – radili smo na taj način što smo produžili rok za prijavljivanje poklona koje javni funkcioner dobije ili član njegove porodice u sklopu vršenja svoje javne funkcije, pa tako je, po još važećim odredbama ovog zakona, taj rok je bio osam dana; sada smo ga produžili na deset dana. Tako da, javni funkcioner kada dobije poklon, prigodan ili protokolaran poklon u cilju vršenja svoje javne funkcije, u obavezi je da ga prijavi u roku od deset dana od dana kada mu je poklon učinjen ili od momenta kada se vratio u zemlju. Pri tome, kroz veći broj članova smo definisali situacije kada on taj poklon može da zadrži, ukoliko taj poklon ne predstavlja nikakav značaj za Republiku Srbiju, tako da takav poklon može da zadrži i ukoliko njegova prosečna vrednost ne prelazi 10% prosečne mesečne zarade na teritoriji Republike Srbije. U toku jedne kalendarske godine vršilac javne funkcije,

javni funkcioner može da zadrži više poklona, čija ukupna vrednost ne prelazi vrednost jedne prosečne mesečne zarade na teritoriji Republike Srbije; pri tome se javnom funkcioneru računaju i oni pokloni koje su primili i članovi njegove porodice.
	Ono što je ovde bitno jeste da, ukoliko vrednost tog poklona prelazi tih 10% vrednosti prosečne mesečne zarade na teritoriji Republike Srbije, javni funkcioner može da podnese zahtev da taj poklon otkupi po prosečnoj tržišnoj vrednosti i može da traži da tu procenu vrednosti tog poklona izvrši pravno ili fizičko lice koje se bavi procenom vrednosti tih poklona i na taj način da, ukoliko mu je želja, taj poklon koji dobije u sklopu vršenja svoje javne funkcije i zadrži.
	Ono što je bitno vezano za evidenciju ovih poklona jeste da je organ javne vlasti dužan da vodi evidenciju ovih poklona i da najkasnije 1. marta tekuće godine predaje Agenciji za sprečavanje korupcije listu svih tih poklona koje je dobio javni funkcioner za prethodnu godinu, znači do kraja marta tekuće godine za prethodnu godinu. Organ javne vlasti je dužan da preda listu tih poklona Agenciji za sprečavanje korupcije i odredbama ovog zakona je propisano i koji svi podaci moraju biti sadržani kada je poklonodavac u pitanju i, naravno, i poklonoprimac. 
	Kroz Poglavlje broj sedam – prijavljivanje imovine i prihoda – tu smo propisali da je svaki javni funkcioner u obavezi da u roku od 30 dana od dana stupanja na javnu funkciju podnese kompletan izveštaj vezano za svoju imovinu, o svojim prihodima i imovini koju on ima, kako on, tako i članovi njegove porodice, bračni, vanbračni partner i njegova deca i da je takođe dužan da učini i 30 dana nakon prestanka vršenja javne funkcije. Takođe, ono što je propisano odredbama ovog zakona, dve godine nakon isteka javne funkcije, a na dan 31. decembra, javni funkcioner je dužan da podnese izveštaj o svojoj imovini. I to bismo mogli da podvedemo pod termin „redovnog prijavljivanja imovine“, a vanredno prijavljivanje imovine postoji u onim situacijama, odnosno u onim slučajevima kada imovina javnog funkcionera prelazi iznos jedne prosečne godišnje zarade sa porezima i doprinosima na teritoriji Republike Srbije, bez obzira da li se uvećavala imovina ili umanjila. Ukoliko prelazi taj iznos od jedne prosečne godišnje zarade na teritoriji Republike Srbije, javni funkcioner je u obavezi da prijavi imovinu. 
	Takođe, ono što smo predvideli i dopunili kroz izmene i dopune ovog zakona jeste da je sada javni funkcioner u obavezi da prijavi ukoliko poseduje kripto-valute, gotov novac u čija vrednost prelazi 5.000 evra u dinarskoj protivvrednosti, ukoliko koristi državni stan, ukoliko ima automobil koji koristi u zakup. Znači, sve te stvari mora da navede kada prijavljuje svoju imovinu. 
	U okviru Poglavlja broj  osam – postupak u kome se odlučuje o postojanju povreda ovog zakona – propisano je da je Agencija za sprečavanje korupcije ta koja je dužna, odnosno koja ima nadležnost za pokretanje postupka prema javnom funkcioneru. Takođe, i da Agencija može postupati i na osnovu prijava koje podnose fizička i pravna lica, da Agencija štiti integritet fizičkih i pravnih lica i identitet, pogotovo fizičkih lica, i da takve podatke dostavlja samo sudu kada sud uputi zahtev. 
	Ono što je predviđeno ovde jeste da smo radili na skraćenju rokova u redovnom postupku kada određeno lice ili institucija pokrene postupak kod Agencije, odnosno prijavi javnog funkcionera na postojanje sumnje da je kršio odredbe Zakona o sprečavanju korupcije ili da je u sukobu interesa, Agencija odgovara u roku od 30 dana, a kada j e u pitanju izborni postupak, Agencija će odgovarati u kraćem roku i odgovaraće u roku od 15 dana. Ukoliko direktor Agencije svojim rešenjem odbije da postupa po takvoj prijavi, navodeći da nema elemenata za vođenje postupka prema javnom

funkcioneru, sada izmenama i odredbama ovog zakona o sprečavanju korupcije dopuštena je žalba Veću Agencije, pa onda Veće Agencije donosi odluku da li ima elemenata za vođenje postupka prema ovom javnom funkcioneru. 
	Takođe, ono što je predviđeno izmenama i dopunama ovog zakona jeste da Agencija može pokrenuti i disciplinski, prekršajni i krivični postupak prema javnom funkcioneru. Takođe, ono što smo govorili, a što je vezano za Zakon o finansiranju političkih aktivnosti, slične su odredbe koje regulišu istu stvar – ukoliko je javni funkcioner, da kažem, učinio prvi taj prekršaj, ukoliko je prekršaj blaži u smislu da je propustio određeni vremenski rok, da je zakasnio da učini određenu prijavu i to mu se desilo prvi put, Agencija u tom smislu izriče opomenu, može da izrekne opomenu. A ukoliko opet ponovi taj prekršaj, onda se ide na pokretanje prekršajnog postupka. Ako ima elemenata za krivični postupak, pokreće se i krivični postupak. Da bismo do kraja iskontrolisali postupak koji se vodi prema javnom funkcioneru za koga postoji osnov sumnje da ima prekršajnu odgovornost ili krivičnu odgovornost, organ pred kojim je pokrenut prekršajni ili krivični postupak dužan je da obavesti Agenciju za sprečavanje korupcije u roku od 90 dana od dana kada je Agencija inicirala pokretanje tog postupak, šta je urađeno sa tim postupkom, kako je okončan taj postupak ili u kojoj je fazi je pokrenut protiv javnog funkcionera u smislu njegovog vršenja javne funkcije. 
	U poglavlju broj devet – postupanje po predstavkama – tu govorimo o anonimnim predstavkama. Agencija je u obavezi da pokrene postupak prema javnom funkcioneru, čak i onda kada je predstavka anonimna. Ukoliko, znači, postoje svi oni bitni elementi za postupanje po takvoj predstavnici, neće je apriori odbaciti, nego ukoliko ima sve potrebne elemente Agencija će svakako postupati. 

	Poglavlje 10. –  jačanje integriteta, da je organ javne vlasti obavezan da sprovodi obuku svojih zaposlenih, da bi se na taj način stalno radilo na edukaciji zaposlenih i sprečavala korupcija u organu javne vlasti.
	Na kraju zaključujem kroz Poglavlje 11. koji govori o kaznenim odredbama, propisali smo kazne za javnog funkcionera i za organ javne vlasti u kome javni funkcioner vrši funkciju, a u vezi člana 50. i 50a. u kojima govorimo o tome kako javni funkcioner može da se ponaša u sklopu vršenja izborne kampanje, odnosno kako ne sme i ne može da se ponaša u sklopu vršenja izborne kampanje, pa tako u koliko bude kršio one odredbe zakona koje smo propisali i vršio promociju svoje političke stranke u radno vreme, koristio resurse za promociju svoje političke stranke, koristio javne skupove i tribine koje organizuje, kao organ javne vlasti da bi pozivao birače da glasaju ili ne glasaju za određenu političku opciju, kazniće se kaznom od 100 do 150 hiljada dinara, a takođe i organ javne vlasti, u kome on vrši javnu funkciju, kazniće se kaznom od 100 do 150 hiljada dinara. 
	Na ovaj način mi smo bukvalno zaokružili sve ono što je od nas traženo od 2023. godine, ispunili smo sve međunarodne obaveze, ispunili sve GREKO preporuke, kao antikorupcijskog tela Saveta Evrope, ispunili sve ODIHR preporuke i nešto što se stalno javljalo kada smo krenuli sa izmenama, da kažem, izbornih zakona ili izbornog zakonodavstva, a kada će zakon o sprečavanju korupcije? I kada smo više puta odavde ponavljali da ćemo izmeniti Zakon o sprečavanju korupcije, i da će on doći na red, stalno je bilo - pa da, uredu, dobro to, ali kada će ovo i kada će Zakon o sprečavanju korupcije. Evo, sada je na dnevnom redu imamo zaista jako kvalitetne izmene i dopune Zakona o sprečavanju korupcije. To su pokazala i prethodna četiri slušanja koja smo imali u Kragujevcu, Nišu, Novom Sadu i Beogradu, gde nismo imali ni jednu suštinsku zamerku na ove izmene i dopune Zakona o sprečavanju korupcije, tako da smo bukvalno uradili ono što smo obećali, što je predsednik republike Aleksandar Vučić obećao početkom godine, da ćemo ispuniti sve uslove, da ćemo omogućiti uslove za izbore onakve kakve žele. 
	Dobiće uslove kakve žele, mi se izbornih uslova ne bojimo. Ono što kandiduje nas su naši rezultati, ono što smo uradili u prethodnom godinama, na čelu sa predsednikom republike Aleksandrom Vučićem i u upravo će ta politika pobediti, a mi smo tu, kao odgovorna zemlja i, kao odgovorna država ispunjavamo ono što su međunarodne obaveze i da se odgovorno ponašamo prema svim međunarodnim organizacijama i institucijama. Hvala.
	PREDSEDNIK: Hvala.
	Reč ima Aleksandar Marković. Izvolite.
	ALEKSANDAR MARKOVIĆ: Jako kratko, predsednice.
	Uvaženi članovi Vlade, dame i gospodo narodni poslanici, među svim ostalim izuzetno važim i značajnim predlozima zakona, svakako je rebalans budžeta najznačajniji akt na ovoj sednici, ali našao se i Predlog zakona o izmenama i dopunama Zakona o crkvama i verskim zajednicama.
	Shodno tome, Odbor za ljudska i manjinska prava i ravnopravnost polova Narodne skupštine je na sednici razmatrao navedeni predlog zakona, koji je podnela Vlada Srbije, i odluči da predloži Narodnoj skupštini da prihvati ovaj predlog zakona. 
	Kuriozitet, dame i gospodo, ove sednice Odbora je da je za razliku, recimo prošle sednice, na kojoj je bilo prisutno i slovima i brojkom - nula predstavnika opozicije, danas ih je bilo nešto više, bilo ih je dvoje, od ukupno osam, što vidim, kao svojevrstan kvalitativni pomak, ali šalu na stranu podsetio bih da je važeći Zakon o 

crkvama i verskim zajednicama donet još 2006. godine. Dakle, on već sadrži odredbe kojima se utvrđuje pravo crkava i verskih zajednica da mogu osnivati, kako verske obrazovne ustanove, tako i obrazovne ustanove prema opštim propisima, u skladu sa zakonom. 
	Međutim, tek se ovim predlogom zakona stvara pravni osnov za stvarno uključivanje crkava i verskih zajednica u opšti obrazovni sistem. Dakle, ovim predlogom zakona jasno se pravi razlika između verskih, obrazovnih ustanova čiji je prvenstveni cilj obrazovanje svešteničkog kadra, sa jedne strane i ustanova koje su namenjene opštem sistemu obrazovanja. Naime, donošenje ovog zakona, omogućilo bi se širenje delatnosti crkava i verskim zajednicama na svim nivoima, od predškolskog do visoko školskog. Takođe je važno naglasiti, da Predlog zakona predviđa obavezu ispunjavanja istih standarda kvaliteta i akreditacije koje važe kako za državne, tako i za druge privatne škole i fakultete. 
	Dakle, kroz ovu kontrolu kvaliteta i jedinstvene standarde kao što sam rekao omogućilo bi se da nastavni kadar i nastavni programi ispunjavanju iste uslove, dakle, prolaze kroz istu proceduru i verifikaciju koje važe i za druge opšte obrazovne ustanove.
	Upravo time, dame i gospodo se garantuje da će i diplome ovih škola budućih škola biti priznate za nastavak školovanja ili u nekom slučaju zaposlenja. 
	Dame i gospodo narodni poslanici, SPC imala je istorijsku ulogu u očuvanju duhovnog, kulturnog, nacionalnog identiteta srpskog naroda, a posebno je važna njena uloga u prosvetiteljstvu jer je vekovima SPC bila jedino mesto pismenosti i obrazovanja naših naroda i to je prepoznato i ovim predlogom zakona. Zato je poseban razlog za donošenje ovog zakona uređenje normativnog okvira za visokoškolske ustanove SPC. Pre svega predviđa se osnivanje univerziteta kao visokoškolske ustanove koja ima poseban društveni značaj.
	Dalje, pravo na slobodu veroispovesti u Srbiji zajamčeno je Ustavom Republike Srbije i bliže se razrađuje Zakonom o crkvama i verskim zajednicama. Ovaj zakon predviđa da sloboda veroispovesti obuhvata i slobodu da se razvija i unapređuje verska nastava i kultura. 
	Prema tome, obrazovna delatnost pada u jednu od najznačajnijih uloga crkava i verskih zajednica. Činjenica je da se u Evropi i svetu najznačajniji univerziteti kao što su Kembridž, i Sorbona, i Džordžtaun i tako dalje ali i mnogi drugi, upravo nastali pod snažnim uticajem ili potpunim okriljem crkve. 
	Crkveni univerziteti i danas zauzimaju važno mesto u obrazovnom sistemu i ja ću navesti samo neke. Katolički univerzitet Leuven Belgija, Univerzitete u Navari, Španija, Katolički univerzitet u Milanu, Italija, Papinski univerzitet Gregorijana u Rimu, Katolički univerzitet u Lublinu, Poljska, postoji i protestantski, ekumenski centri, postoje i pravoslavne visokoškolske ustanove u mnogim zemljama.
	Dame i gospodo, pomenuću, zapravo svestan sam da povodom usvajanja ovog zakona kreće, odnosno otpočela je kampanja medijska protiv SPC u mnogim medijima, da ne navodim sada kojim, dakle, od strane nekih i nevladinih organizacija, ali i od strane nekih političkih partija i to nije ništa novo. Dakle, na njihovom udaru su već odavno i patrijarh srpski i SPC, i država Srbija i tako dalje i to već traje godinama, ali bih istakao za sam kraj da verujem da će usvajanjem ovog zakona omogućiti dalje jačanje uloge, ne samo SPC, u ovom slučaju SPC, ali ne samo SPC već i ostalih da kažem crkava i verskih zajednica, a time se ostvaruje i osnovno ljudsko pravo i sloboda u koju svakako spadaju i pravo na slobodu veroispovesti ali i pravo na obrazovanje. Zahvaljujem.

	PREDSEDNIK: Hvala vam.
	Reč ima Elvira Kovač. Izvolite.
	ELVIRA KOVAČ: Zahvaljujem, uvažena predsednice.
	Predsedništvo, članovi Vlade, na dnevnom redu tekuće sednice je i pet predloga zakona koji se tiču usklađivanja domaćeg zakonodavstva sa zakonodavstvom EU. Stoga je Odbor za evropske integracije prošle nedelje raspravljao o četiri koja je predložila Vlada, 7. i 14. avgusta. Pokušaću da u vremenu koje je predviđeno sumiram zapravo suštinu i objasnim usklađenost sa direktivama. 
	Najpre predlog zakona  o izmenama i dopunama Zakona o porezu na dobit pravnih lica. Ovaj predlog, odnosno zakon se donosi zapravo znači sprovođenje reformske agende koja je izuzetno značajna iz ugla, Poglavlja 8. politike konkurencije, a zapravo se tiče usklađivanja postojećih šema državne pomoći, a sa druge strane ono što je za nas značajno se ovim predlogom sprovodi i nacionalni program za usklađivanje pravnih tekovina za Poglavlje 16. o oporezivanju, odnosno usklađivanje konkretno u oblasti direktnog oporezivanja, a glavni cilj ovog propisa je uspostavljanje zajedničkog minimalnog nivoa zaštite od izbegavanja poreza do dobit i ono čime se mi bavimo je da se zapravo inkorporiraju četiri direktive EU.



7/1	AL/CG	11.10 – 11.20			

	Drugi zakon. Slična tema je Predlog zakona o izmenama i dopunama Zakona o slobodnim zonama. Značajno je da ispunjavamo ono što je obećano da sa većom pažnjom čitamo izveštaj Evropske komisije jer je zatraženo da taj Zakon o slobodnim zonama, koji je donet 2006. godine ,određuje područje i rad slobodnih zona, delatnosti slobodnih zona, uslove, osnivanje itd. mora da se menja. Ovo se tiče dva poglavlja, 29 – carinske unije i politike konkurencije – Poglavlje 8, a ponovo je zapravo korak ka ispunjavanju obaveze iz reformske agende jer je neophodna reforma državne pomoći. Na tom nam je ukazivano nekoliko puta u raznim izveštajima Evropske unije.
	Ono što je možda za građane značajno je treći Predlog zakona o izmenama i dopunama Zakona o duvanu, a tiče se, kako smo o tome na samom Odboru pričali, zapravo obeležavanja duvanskih proizvoda onim groznim slikama i informacijama o štetnosti duvana. Mi smo, zapravo, preuzeli direktivu Evropske unije 2014. godine još prethodnim izmenama Zakona o duvanu 2023. godine, a ovo je sledeći korak, odnosno nadalje će se sve ovo primenjivati na ostale duvanske proizvode: cigare, cigarilose, cigarete, rezani duvan, duvan za lulu i duvan za vodenu lulu. Zanimljivo je da smo na samoj sednici Odbora mnogo razgovarali o tome kolika je štetnost tih proizvoda, o kojima nisu svesna naša deca, kako u osnovnim tako i u srednjim školama. Naravno nije naša oblast, ali da treba da otvorimo i ovu temu.
	Predlog zakona o porezu na dodatu vrednost, PDV, koji je, takođe, sveže stigao u skupštinsku proceduru. Ne vrši se potpuno usklađivanje, samo delimično. Plan je da se to u sledećem periodu nastavi, završi. Dakle, potpuna usklađenost, ali zapravo su ove izmene zbog novog softverskog rešenja. To je uvažena predstavnica ministarstva objasnila. Dakle, novo softversko rešenje SITAKS i zapravo primena od 1. januara sledeće godine.
	Predlog zakona, koji se nalazi u skupštinskoj proceduri već malo duže, o kome smo raspravljali na jednoj od prethodnih sednica Odbora je o merama za smanjenje troškova postavljanja elektronskih komunikacionih mreža vrlo visokog kvaliteta, zapravo se tiče digitalizacije. Suština je da je Republika Srbija kao zemlja kandidat, naravno, preuzela i obavezu usklađivanja našeg zakonodavstva sa zakonodavstvom Evropske unije iz ugla elektronskih komunikacija. Ovo je značajno zbog digitalizacije, zbog brzog interneta, a, takođe, ne manje značajno, jer kada pričamo o našim evropskim integracijama najviše se priča, mi to kažemo nesrećnom Klasteru 3, problematičnom Poglavlju 10 – informaciono društvo i mediji. Ovim izmenama i dopunama zakona je, koji se nalaze pred nama, zapravo cilj da se sprovedu mere za ubrzan razvoj digitalne povezanosti, a, takođe, se ispunjavaju obaveze iz reformske agende što doprinosi u širem kontekstu ispunjavanju naših prioriteta, kažem Poglavlje 10 i Klastera 3. Zahvaljujem se.
	PREDSEDNIK: Hvala.
	Sledeći je Marijan Rističević.
	MARIJAN RISTIČEVIĆ: Dame i gospodo narodni poslanici, Odbor za poljoprivredu, šumarstvo i vodoprivredu je prihvatio zakon o izmenama i dopunama Zakona o budžetu za 2026. godinu i preporučio narodnim poslanicima da prihvate svoj pomenuti zakon. Odbor je, takođe, insistirao na nekim svojim zaključcima, jer smo ove godine dobili negde oko 1,1 milijarde evra za subvencije, odnosno za podsticaj u poljoprivredi ako uračunamo i gorivo. Ukupan budžet Ministarstva poljoprivrede je 1,22 milijarde, a za podsticaje se izdvaja 1,1 milijarda. Ono čime je veliki broj članova bio nezadovoljan je upotreba tih sredstava, s obzirom da smo u poslednje tri godine ukupno za poljoprivredu i podsticaje izdvojili preko tri milijarde evra, a efekat nije onakav kakav smo očekivali.
7/2	AL/CG

	Dakle, mi i dalje kao Odbor insistiramo na povezanim podsticajima odnosno da se naša biljna proizvodnja uveže sa stočarstvom i prerađivačkom industrijom, da podsticaji budu izdašni za spajanje hektara sa voćarstvom, povrtarstvom, stočarstvom i sve to postaje potencijal za prerađivačku industriju. To su već nekoliko godina naši zaključci Odbora koji se iz razno-raznih razloga ne poštuju dovoljno.
	Takođe, Odbor je,  napominjem, na današnjoj sednici preporučio ministru poljoprivrede da se zbog suše i nekih drugih okolnosti ukine pravdanje računa osnovnim podsticajima po hektaru od 18 hiljada dinara, jer smatramo da u ovoj zloj i sušnoj godini ne treba previše insistirati na tome, a i naše zakonodavstvo, Zakon o podsticajima kaže da se takav način pravdanja uglavnom vrši za regrese u poljoprivredi, a ne za osnovni podsticaj. Razmatrali smo na svojoj sednici i sušu, vodotokove koliko smo mogli, i podržali smo suvereno pravo Republike Srbije da uređuje svoje vodotokove. 
	Na sednici je bio jedan slučaj da je opozicioni poslanik predložio da se ukine 18 hiljada dinara osnovnih podsticaja po hektaru što su poslanici uglavnom vladajuće većine odbili svojim zaključkom da se to ne može desiti.
	Dame i gospodo narodni poslanici, ljubav prema hrani je najiskrenija ljubav. Mi, članovi Odbora za poljoprivredu mislimo da se ta ljuba dovoljno ne koristi i da podsticaji treba da budu u tom smeru da uvećamo vrednost poljoprivredne proizvodnje jer u ovom trenutku naša poljoprivredna proizvodnja vredi oko pet milijardi, a podsticaji od 1,1 milijardi govore da sa 22%, a država Srbija zahvaljujući vladajućoj većini, narodnim poslanicima, članovima Vlade sa 22% učestvuje u dohotku poljoprivrede. Mislimo da potencijali naše poljoprivrede mogu razvojem, odnosno prerađivačke industrije, možemo da uvećamo bruto domaću vrednost kroz poljoprivrednu proizvodnju i da na određen način napravimo još veći suficit, koji je u ovom trenutku u trgovinskoj razmeni negde 1,5-1,6 milijardi evra, pre svega zahvaljujući CEFTI. 
	Mi smaramo da u ovom trenutku jesmo na određeni način žrtve SSP sa Evropskom unijom, ali tržište od 500 miliona ljudi nudi mogućnost razvoja naše poljoprivrede i prerađivačke industrije, ukoliko bi podsticaje iskoristili za takmičarsku poljoprivredu, jer u ovom trenutku, zahvaljujući pre svega raznim drumskim razbojnicima, raznim pritiscima, Vlada, odnosno Ministarstvo poljoprivrede nije na odgovarajući način usmerilo podsticaje.
	Uglavnom, ljubav prema hrani je najiskrenija i zato ubuduće mi preporučujemo da tu ljubav prema hrani Republika Srbija, zahvaljujući podsticajima maksimalno unovči. Hvala.
	PREDSEDNIK: Hvala vam.
	Reč ima Milica Nikolić.
	Izvolite.
	MILICA NIKOLIĆ: Hvala.
	Poštovane predsednice, poštovani članovi Vlade, narodni poslanici, poštovani građani Srbije, na sednici Odbora za ustavna pitanja i zakonodavstvo razmatrali smo predloge koji se nalaze na današnjem dnevnom redu i Odbor je ocenio da su svi u skladu sa Ustavom i pravnim sistemom naše zemlje. 
	Kada govorimo o usklađenosti sa pravnim sistemom mislim da je važno napomenuti da se svi akti, koji su usmereni na bolji životni standard naših građana, svakako jačaju i naš pravni sistem. 

7/3	AL/CG

	Ja verujem da će rasprava biti konstruktivna i da ćemo dosta imati prilike da čujemo, pre svega, od poslanika Srpske napredne stranke, kada su u pitanju ovi predloženi akti, ali ne mogu a da ne pomenem podršku koju će naša država pružiti u narednom mesecu našim penzionerima. To su iznosi od 25, 27 i po hiljada i 35 hiljada, kao i podršku koju će primiti svi punoletni građani u septembru od šest hiljada dinara. I to su mere koje uz sve one, poput smanjenja cena lekova, zatim alimentacionom fondu, pokazuju upravo brigu predsednika Vučića o svakom čoveku i u svako vreme. 
8/1	MV/MP		11.20 – 11.30

	Kada kažem da u svako vreme brine o svakom čoveku, mislim na to da i kada državi ne ide lako, a nikada nije lako, a i kada joj ide teže, a podsetiću vas da se ceo svet suočava i sa ratovima i sa inflacijom i sa energetskom krizom, naša država, pored svih ovih mera podrške, uspeva da sačuva javni dugo od 45% u odnosu na BDP i da paralelno sa tim misli na svoje građane, ali i da se naša država i dalje gradi i razvija, što se takođe upravo može videti iz svih predloženih akata. Imamo i povećan iznos u kapitalna infrastrukturna ulaganja, a to je upravo znak odgovorne vlasti. 
	Zašto to kažem? Pa zato što smo 2014. godine imali javni dug od 78% u odnosu na bruto domaći proizvod, a da sa druge strane nismo imali nijedan veći kapitalni infrastrukturni projekat. Dakle, kako neodgovorni bili dok su i tada bili na vlasti, odnosno do 2012. godine, neodgovorni su, eto, i sada, pa onda umesto nekih konkretnih predloga, konstruktivnih predloga, vi sa te druge blokaderske strane možete da čujete samo korišćenje i dan-danas, a i prethodnih godina, tragedija, ovaj put elementarnih nepogoda i na taj način njihovo očekivanje da će se ponovo dočepati vlasti.
	Nema dileme ko o građanima brine, ko brine o državi, jer je na jednoj strani očigledno da imate rad, rezultate i brigu o svakom čoveku u našoj zemlji, a sa druge strane imate samo i isključivo nerad i lešinarenje. Zato, očigledno je da nikada neće biti jasnije i nikada neće biti, može se reći, lakše i jednostavnije doneti oduku, a ja sam sigurna da će odluka naših građana u narednim mesecima biti da Srbija nastavi da pobeđuje. Hvala.
	PREDSEDNIK: Hvala vam.
	Sada reč ima Veroljub Arsić.
	Izvolite.
	VEROLjUB ARSIĆ: Dame i gospodo narodni poslanici, na današnjoj sednici Odbora za finansije od narodnih poslanika bivšeg režima nismo čuli ništa novo, u smislu da se to nešto razlikuje od onoga što plasiraju preko svojih društvenih mreža i preko svojih tajkunskih televizija i drugih sredstava javnog informisanja. Znači, oni su govorili čitavo vreme o narastanju javnog duga, o kriminalizaciji čitavog sistema vlasti, o korupcijama itd. 
	Međutim, ja moram kolege poslanike i građane Srbije da podsetim da ovaj rebalans radimo sada kada imamo veće prihode od planiranih. To bivši režim ne može da se pohvali. Svaki njihov rebalans, od prvog do poslednjeg, bio je zbog manjih poreskih prihoda od planiranih. I svaki taj rebalans koji su pravili značio je novo zaduženje Republike Srbije da bi mogli da tekuće, pazite, tekuće obaveze, ne kapitalne izdatke, nego tekuće obaveze, plate, penzije itd., namiruju iz kredita. I onda se takvi nađu nama da govore kako mi ne znamo da vodimo državu i kako su oni pošteni.
	Kako su pošteni? Sada smo na sednici odbora raspravljali i o završnom računu budžeta za 2025. godinu. Da li mogu oni da se pohvale s tim? Pričamo o transparentnosti. Nijedan završni račun od 2008. do 2012. godine nije podnet. A znate li zašto? Nisu dozvoljavali Državnoj revizorskoj instituciji da uradi reviziju završnog računa. Tadašnja DRI bukvalno je sprovodila samo ono što im tadašnja vlada dozvoli, bez obzira da li je to u skladu sa zakonom i sa Ustavom. 
	Znači, nismo imali nijedan jedini završni račun od 2008. do 2012. godine, pa smo mi morali da donosimo Zakon o završnom računu za budžete koje je bivši režim trošio i da se, da kažem, zbog poštovanja zakona i Ustava ponižavamo kako su oni trošili novac, da za to glasamo. 



8/2	MV/MP

	Kolege narodni poslanici, da li znate da prilikom donošenja Zakona o budžetu za 2012. godinu nismo imali mišljenje Fiskalnog saveta? Znate zašto? Pa nisu mu dozvolili da da svoje mišljenje o Zakonu o budžetu. To su pravdali time, a kasnije i tadašnji predsednik Saveta, da bi taj izveštaj Fiskalnog saveta bio previše politički, pa je zato Međunarodni monetarni fond otišao iz Srbije. 
	Oni koji danas pričaju o korupciji neka nam objasne zašto smo zatekli kreditni rejting Srbije 2012. godine kao špekulativni. Danas je investicioni. Pa oni koji pričaju o korupciji neka nam objasne kako to da na trezorskim računima ima pet milijardi evra neutrošenih sredstava. Pa neka objasne kako je to moguće da u državi koja je korumpirana kao naša imate rast BDP-a od 3,6%. Kako to da imate tih pet milijardi evra na trezorskim računima, kako da imate neto devizne rezerve, neto, ne bruto, 25,5 milijardi evra, kako to da vam se poboljšava kreditni rejting sa špekulativnog na investicioni? Neka to objasne. Jer su oni spaljeni zemlju ostavljali dokle god su bili na vlasti, u svim oblastima društvenog života, od zdravstvene zaštite, penzionog sistema, privrednog i ekonomskog razvoja. Ništa od toga nemaju sa čim da se pohvale. 
	Onda im samo ostaju te jalove priče u koje neko naivan može da poveruje da je Srbija opljačkana zemlja, da se u Srbiji nikad nije živelo bolje, a narod nikad nije imao više para i država nikad nije imala više para. Zato smo i glasali na sednici odbora da se zakon o rebalansu budžeta Republike Srbije za 2026. godinu usvoji, zato što Srbija mora da napreduje, mora da se razvija, mora da pobeđuje, i to ujedinjena, za razliku od njih koji bi da je razjedine i na kraju rasparčaju. 
	PREDSEDNIK: Hvala vam. 
	Pošto nema više prijavljenih izvestilaca nadležnih odbora, pitam da li predsednici, odnosno predstavnici poslaničkih grupa žele reč? 
	Reč ima Danijela Nestorović. 
	Izvolite. 
	DANIJELA NESTOROVIĆ: Poštovani građani Republike Srbije, čini mi se da je možda ovo poslednji saziv Skupštine u ovakvom sastavu. Ne znamo, izbori još uvek nisu raspisani, ali su najavljeni. Ako građani Srbije za nekoliko nedelja zaista budu ponovo birali saziv parlamenta, čini mi se da bi bilo fer da čujemo jasna i logična obrazloženja i da ostavimo nešto što se zove čist račun. Zato ću početi u svom izlaganju prvo od Predloga zakona o rebalansu budžeta. 
	Naime, imali smo prilike da čujemo malopre ministra Sinišu Malog koji je u vrlo kratkom izlaganju pokušao da objasni zašto se u ovako kratkom vremenskom periodu, čini mi se, radi jedan vrlo ozbiljan rebalans budžeta i negde nije odgovoreno na neka ključna pitanja. Govorilo se o procentima, o BDP-u, o javnom dugu, o tome kolike su količine zlatnih rezervi itd. Ali, ono što je jako bitno svakom prosečnom građaninu Republike Srbije, nigde nismo dobili odgovor na pitanje koliko to tačno ili koliko je projektovano da će do kraja ove godine Republika Srbija biti dužna, koliko iznosi javni dug, odnosno koliko se očekuje da će iznositi javni dug do 31. decembra 2026. godine. Dakle, procenti u ovom slučaju građanima Republike Srbije ne znače ništa. 
	U ovom rebalansu budžeta, takođe, pominje se i nešto što se zove povećanje deficita. Da bi pojasnila prosto, ako država očekuje 112,45 milijardi dinara više prihoda nego što je očekivala kada je usvajala ovaj budžet za 2026. godinu, zašto je potrebno još 59 milijardi dinara većeg fiskalnog deficita, gde ide taj novac? To je pitanje na koje nam ministar ovde praktično nije dao nikakav odgovor. 


8/3	MV/MP

	Kada se pogledaju pojedinačne stavke, uočava se nešto vrlo zanimljivo. Naime, u budžetu za 2026. godinu od dobiti javnih preduzeća i dividendi bilo je planirano 12 milijardi dinara. Sada je planirano 73 milijarde. Razlika je, vrlo očigledno, 61 milijarda više.      

	
9/1	MT/LjL		11.30 – 11.40

	Pitanje za ministra finansije je meni ovde vrlo očigledno – od kojih to javnih preduzeća, koja su to javna preduzeća u međuvremenu napravila takav rezultat i koliko će ko od njih uplatiti, koliko druga preduzeća u kojima država ima vlasništvo, na osnovu kojih odluka, kojih poslovnih rezultata, kojih projekcija? Kako se došlo do ovih 73 milijarde? To je novac građana Republike Srbije i oni imaju pravo da znaju odakle dolazi, imaju pravo da znaju i gde odlazi, jer ovo nije mala korekcija budžeta, taj fiskalni deficit koji povećavate za 59 milijardi dinara.
	Naime, ovaj rebalans budžeta nam stiže 21. avgusta, tri dana pred sednicu i nekoliko nedelja pred ove, čini mi se, najavljene izbore. Zato je sasvim legitimno da se pita da li je ovaj rebalans potreba države do kraja godine ili rebalans političkih potreba vlasti do izbora? Dakle, ja to ne tvrdim, ovde vrlo otvoreno postavljam pitanje koje je, čini mi se, prilično očigledno. 
	Dolazimo i do određenih tački dnevnog reda, građani su vrlo dobro upoznati kroz vesti da se na današnjem dnevnom redu nalazi 59 tačaka dnevnog reda, a jedna od tih, ili tri tačke dnevnog reda zauzimaju i zaduživanja ili krediti. Poseban projekat koji je privukao pažnju je auto-put Beograd-Zrenjanin-Novi Sad, dakle, jedan auto-put, tri predloga zakona o zaduživanju, 10 milijardi dinara kod jedne banke, pet milijardi kod druge, 13 milijardi kod treće, dakle, 28 milijardi dinara. 
	Ja ne želim da više objašnjavate ovde pojedinačne kredite. Naime, građanima Srbije je neophodno da kažete koliko košta auto-put ceo, kolika je početna ugovorena vrednost, koliko je bilo aneksa, koliko smo već otplatili, koliko ćemo tek platiti i koliko će nas koštati to finansiranje? Koliko će građani Srbije dati od prvog do poslednjeg dinara? Jer, građanin Srbije ne plaća u aneksima, tranšama i ratama i svim pojedinačnim fazama, već ih zanima konkretno kredit i kompletna cena. 
	Dakle, niko ovde nije protiv puteva, to je zaista potpuno izlizani argument. Naravno da Srbiji trebaju putevi, ali joj trebaju i računi za te puteve, treba joj kontrola ugovora, treba joj praktično parlament koji zna šta odobrava i država koja ume da kaže koliko nešto košta pre nego što počne da se gradi a ne tek kada stigne poslednja rata kredita. 
	Ono što takođe ovde predstavlja jednu, po meni, ključnu tačku ovog dnevnog reda je i ponovni Predlog zakona o izmenama Zakona o utvrđivanju pravnog interesa za postupak eksproprijacije tzv. "Beograd na vodi", jedna rak-rana Beograda. Tu se vidi kompletna filozofija ove vlasti. Naime, 2015. godine je donet leks specijalis, poseban zakon, a 11 godina kasnije eksproprijacija nije završena. Osnovno pitanje je zašto se ponovo ovaj projekat vraća u ovaj vanredni pravni režim, zašto se ne vrati u redovni pravni režim? Dakle, tražite još 10 godina, još 10 godina tokom kojih može da se podnosi predlog za eksproprijaciju. 
	Ovde sad više ne treba da nas zanima obrazloženje zašto projekat nije završen, već šta će biti ekspropisano? Treba da se jasno kaže koje su to parcele, gde su granice projekta, da li su iste kao 2015. godine a ako nisu, kada su menjane i zašto, za šta je tačno potreban taj javni interes tokom narednih 10 godina? Jer, postoji trenutak kada leks specijalis postaje izuzetak. Posle 11 godina i zahteva za još 10 godina, taj trenutak je odavno prošao. To je postao poseban sistem. Dakle, vi imate poseban sistem vanrednog pravnog režima. 
	Ovaj leks specijalis je zapravo bio jedna vrsta privremene mere i privilegija koja je bila pretočena u zakon, a onda, u istoj toj sedmici, menjamo zakon, na ovoj istoj sednici, menjamo Zakon o sprečavanju korupcije. I znate šta, taj predlog, zapravo neću reći da je sve ovde loše, nije, ako se preciznije reguliše korišćenje javnih resursa, ja podržavam. Ako se ozbiljnije uređuje funkcionerska kampanja, takođe podržavam. Ako se povećava kontrola, i to podržavam. Ali, imamo jedan problem. 
9/2	MT/LjL

	Ko će i da li će Agencija moći da sprovodi apsolutnu kontrolu o kojoj smo malo pre imali priliku da slušamo, pošto će uskoro, čini mi se, a već je krenula, iako izbori nisu raspisani, predizborna kampanja, imamo priliku da gledamo otvaranje puteva, gradilišta, svečanosti, kamere, službeni automobili, državni događaji na kojima se nekim čudom govori baš o onome o čemu se govori i na stranačkim mitinzima i tada ćemo videti zakon. Tada prosto ne treba da nas zanima koliko funkcionera Agencija može da kontroliše, građane zanima da li će moći da kontroliše najmoćnijeg? Jer, zakon koji važi samo naniže nije zakon, dakle, neophodna je apsolutna kontrola da biste imali mogućnost da kažete da je ovaj zakon potpuno ispravan i da će imati ko da ga primenjuje u ovoj državi.
	Takođe, ono što je posebno bitno, govori se ovde i o RTS-u i o tome da je nezavisnost nešto o čemu pričamo evo, čini mi se, već zadnjih 15-ak godina, da prosto zakon koji reguliše nezavisnost ili pitanja koja novinar sme da postavi, da prosto određena vest ne nestaje iz dnevnika ukoliko je neprijatna za vlast, dakle, nezavisnost je kada građanin koji želi da ova vlast ostane i građanin koji želi da ova vlast ode dobiju informacije na osnovu kojih mogu slobodno da donesu odluku. To je zapravo ono čemu bi služio RTS i to je već drugi test, čini mi se, u ovoj izbornoj kampanji, a postoji i treći. To su građani.
	Na ovoj sednici donosimo i zakon kojim država daje pomoć zbog energetske krize, kako smo malo pre imali prilike da čujemo, i rasta troškova života. Ono na šta nismo dobili odgovor od gospodina Siniše Malog, ministra finansija, je zapravo kada se usvajao budžet za 2026. godinu ministar je izjavio da je to budžet kojim se praktično povećava životni standard građana, da će BDP biti 3%, da će inflacija biti pod kontrolom, da će standard života biti veći. Šta se to dogodilo u međuvremenu, pa su troškovi života porasli, pa postoji potreba države da se pruži pomoć svakom građaninu? Da li je mogla da se projektuje ovakva kriza? Odnosno, već i tada kada smo usvajali ovaj zakon postojali su svi ovi razlozi koje ste malopre naveli da predstavljaju razloge za rebalans budžeta, šta je to konkretno i tačno uticalo na to da se sada, pred izbornu kampanju praktično, pomaže građanima Republike Srbije?
	Znate, vi praktično ovde radite pretvaranje poklona. Znači, političke poklone delite. Moram da napomenem prosto zbog građana, znam da i vi to vrlo dobro znate, ali ne koristite, novac države nije novac SNS. Malopre sam imala priliku da čujem da je neko rekao da Aleksandar Vučić daje pomoć. Dakle, ne daje Aleksandar Vučić svoj novac, ne daje ga ni ministar finansija, građani nisu dobili ništa od vas.
	Postoji još nešto što takođe ne možete da rešite jednokratnom uplatom. Ako je čoveku potrebna pomoć države da bi podneo rast troškova života onda postoji problem sa njegovim životnim standardom. To građani Republike Srbije ovde vrlo dobro znaju. Vi ne možete sada da ih ubeđujete javnim nastupima da ćete penzionerima dati primanja, da ćete spustiti cene lekova. Zašto to činite pred izbornu kampanju? Zašto to niste učinili u februaru mesecu? Zašto to? Prosto je zaista vrlo nelogično. 
	Da, da, u februaru. Ne znam šta nije jasno. 
	Ono što je ovde jako bitno za sve građane je da shvate da, evo imali smo priliku da čujemo malopre i jako mi je čudno da se niko iz Ministarstva građevinarstva i infrastrukture nije javio da objasni ovaj leks specijalis, odnosno Beograd na vodi. Vrlo kratko obrazloženje ministra finansija o rebalansu budžetu i vrlo, po meni, onako neozbiljno. Kada radite ovako ozbiljan rebalans budžeta i kada nudite ove političke poklone građanima pred izbore morate biti vrlo precizni i jasni zašto kupujete glasova i odakle vam pravo da to činite sa novcem građana Republike Srbije.

	Dakle, budžet je nešto što pripada svim građanima Republike Srbije. Ovu pomoć koju ste vi namenili ne daje ni Aleksandar Vučić, ni ministar finansija. Dakle, vi pokušavate da kupite socijalni mir i ja se nadam, iskreno, da građani Republike Srbije neće biti slepi kod očiju i da ovi vaši pokloni neće uticati na njihovu odluku prilikom budućih izbora.
	Hvala. 
	PREDSEDNIK: Reč ima Milenko Jovanov.
	Izvolite. 

	MILENKO JOVANOV: Tačno je. 
	Dakle, ne daju pomoć ni predsednik države, ni ministar finansija, nego država Srbija zahvaljujući predsedniku države i ministru finansija. Samo ste malo trebali da izmenite red reči, jer zahvaljujući toj politici, zahvaljujući onome što je ostvareno, zahvaljujući tome što država, a čuli ste kako finansijski stoji, država Srbija ima priliku da pomogne građanima da u situaciji u kojoj se nalazimo, dakle, konkretno što se Srbije tiče ne našom krivicom, jer niti smo izazvali rat u Ukrajini, niti smo izazvali rat u Iranu, niti imamo bilo kakve veze, a trpimo posledice da se olakša građanima život u situaciji u kojoj se stvari prelamaju i preko naše kao i preko kože svih u svetu.
	Prema tome, da je to tako, pokazuje činjenica da smo mi ranije imali neke druge predsednike koji su, kako su sami govorili u krizi, svetskoj ekonomskoj krizi videli razvojnu šansu za Srbiju, a onda im se ekonomija raspala. Pola miliona ljudi je ostalo bez posla, firme se pozatvarale, dinar devalvirao i tako dalje, i tako dalje. 
	Prema tome, nije novac u državnu kasu pao sa Marsa, nego je posledica ozbiljne politike koja se vodi već godinama i sada država može da pomogne građanima. 
	Sa druge strane, pa nije poenta ni ekonomske, ni bilo koje druge politike statistika da ministar Mali dođe ovde da nam pročita statistički kako stojimo, nego da građanin, pojedinac vidi korist od toga, a videće korist od toga ako mu država kaže – sada kada je takva situacija mi možemo da pomognemo na ovaj, ovaj i ovaj način i to je suština.
	Tako da, kao što rekoh – ne daju novac oni i nije novac Srpske napredne stranke, nego je to novac koji zahvaljujući politici predsednika Vučića i Srpske napredne stranke ima država Srbija koja sada može da pomogne svojim građanima za razliku od perioda kada državi Srbiji samo Gospod Bog mogao da pomogne. Hvala.
	PREDSEDNIK: Hvala.
	Reč ima ministar finansija Siniša Mali.
	Izvolite.
	SINIŠA MALI: Hvala puno, poštovani narodni poslanici.
	Oko komentara narodne poslanice. Dakle, ako pogledate našu politiku ono čime se bavimo poslednjih desetak, dvanaest godina uvek je bila usmerena prema građanima Srbije i prema njihovim potrebama i prema onome što je njima najveća briga. Vratiću vas samo pet ili šest godina unazad. 
	Dakle, desila se korona, desio se kovid, kako je država reagovala? Ogromna pomoć i privrednicima i mikro i malim i srednjim preduzećima i preduzetnicima, ogromna pomoć građanima i kada su lekovi bili u pitanju i nove kovid bolnice i nove vakcine, ali takođe i isplata 100 evra svim punoletnim građanima koje smo isplatili upravo kako bi ljudi videli da država stoji iza svega, da je stabilna, jaka i da je tu da pomogne. 
	Nakon toga smo isplaćivali i zdravstvenim radnicima 10.000 dinara, da im kažemo – jedno veliko hvala za to što su uradili i borbu koju su imali tokom korone. Onda smo penzionerima krajem te godine isplatili još 5.000 dinara. 
	Time pokazujemo ne samo brigu kao što rekoh više puta danas, nego ukoliko smo stvarno stabilni i jaki, jel u tom trenutku Srbija postaje i zemlja sa investicionim kreditnim rejtingom uprkos svim problemima sa kojima se suočava globalna ekonomija.
	Godine 2021. podsetiću vas – isplatili smo dva puta po 30 evra punoletnim građanima, svima, nezaposlenima 60 evra, našim sugrađanima na Kosovu i Metohiju 100, odnosno 200 evra, svi koji su bili vakcinisani dobili su 3.000 dinara, penzioneri opet 50 evra, pa svi punoletni građani krajem godine još 20 evra. Dakle, 30 plus 30, plus 20. 
10/2	JD/JG 

Pa, nisu bili izbori svaki od tih godina, majku mu. Nego je to politika koju sprovodite, politika  u koju verujete i na kraju krajeva politika koja daje rezultate. 
	Da li je to na bilo koji način ugrozilo naše javne finansije? Ne, nije. Samo je stvar prioriteta i to mora da znate.
	Nama su prioriteti kao što sam rekao i u izlaganju na početku investicije, poboljšanje kvaliteta naše infrastrukture. Time činimo celu Srbiju atraktivnijom za investicije, utičemo na rast našeg BDP-a, samim tim imate više novca i u budžetu za ovakve jednokratne pomoći, podizanje plata, podizanja penzija, minimalne zarade i tako dalje.
	To pokazuje i analiza Međunarodnog monetarnog fonda i Svetske banke i kreditnih  agencija da je upravo to pravi način, da se utiče na rast BDP-a koji je ključna stvar za svaku zemlju sveta u ovom trenutku.
		Kada pogledate sve te analize i pročitate ih pažljivo vidite da je domaća tražnja najveći i najvažniji pokretački motor, rekao bih upravo tog rasta BDP-a, dakle, rast plata, rast penzija, rast minimalne zarade. Govorite o krizi kada je vezana za primanja, pa evo samo da pogledate prvih pet meseci, to su poslednji rezultati koje imamo. Period januar – maj, plata u proseku u Srbiji je 1.016 evra. U nominalnom iznosu u odnosu na isti period prošle godine porasla je 11,3%, u realnom 8,2%. Dakle, 8,2% je u iznad nivoa inflacije ali s druge strane, imate ugrožene kategorije stanovništa, imate one koji imaju niža primanja i takvim kategorijama hoćemo da pomognemo. Da li to još jedanput radimo samo sada? Pa, ne. Kažem, radimo svake godine. Mogu da vam pročitam šta smo uradili 2022. i 2023. godine, i tako dalje. Nisu sve godine bile izborne, nego ono što vi ne razumete, jednostavno politika kojom se vodimo, a to je politika koja je usmerena upravo ka građanima Srbije i njihovim interesima.
	Sada ću, poštovani građani Srbije i uvaženi narodni poslanici da vam pročitam par interesantnih podataka o Evropskoj uniji i načinu na koje Vlade u Evropskoj uniji pružaju jednokratnu pomoć svojim građanima, gde niko nikad nije spominjao da je to zbog izbora ili tako dalje, ako vas drugi bude pitao vi slobodno recite – ono što rade Vlada Republike Srbije je u stvari tekovina Evrope i Evropske unije, jer to isto radi i Evropska unija. 
	Evo, pogledajte Danska. Premijerka Vlade Danske je početkom 2026. godine, zbog rasta cena hrane najavila takozvani prehrambeni ček, dakle jednokratnu pomoć građanima Danske. Ta jednokratna pomoć bila je preko 600 miliona evra, tačnije 604 miliona evra, ali interesantno zbog komentara narodne poslanice i spočitavanje da je to zbog izbora, interesantni su datumi.
	Istog dana kada je Parlament Danske usvojio Zakon što je bio 26. februar ove godine, premijerka je raspisala vanredne parlamentarne izbore za 24. mart ove godine. Dakle, dan kada Parlament usvaja, Danski parlament, ne znam samo da li su to baš siromašni građani u Danskoj ako uporedite Srbiju i Dansku, ne znam šta ćete reći oko svega toga, ali interesantno da ta pomoć koja je jednokratna i ne oporeziva, dakle istog dana kada skupština usvaja, istog dana predsednica Vlade objavljuje vanredne parlamentarne izbore, ako je to okej u Danskoj, ne znam zbog čega nije okej u nekim drugim zemljama. 
	Grčka, Parlamentarni izbori 2023. godine, premijer Micotakis kaže sledeće, 28. marta 2023. godine, saopštava – vanredni parlamentarni izbori biće 21. maja 2023. godine i najavljuje zakon koji je usvojen, a koji kaže – sada ćemo mi da pomognemo jednokratno naše sugrađane sa po 300, 250 i 200 evra, ukupno 258 miliona evra premijer Micotakis, Grčka. Podsetiću vas, Gračka je takođe, kao i Danska, punopravni član Evropske unije.

	Parlamentarni izbori 2023. godine, u Poljskoj, Vlada tada kaže – isplatićemo još jednu vanrednu, takozvanu 14 penziju i to nakon raspisivanja izbora. Dakle, nakon raspisivanja izbora Vlada donosi posebnu uredbu. Dakle, tokom kampanje u toku izbornog procesa, donosi posebnu uredbu da isplati tu 14 penziju. Inače, ukupna vrednost tog paketa u Poljskoj bila je 3,8 milijardi evra. 
	Francuska, pretpostavljam da je Francuska takođe član Evropske unije. Izbori 2022. godine, takođe, vanredni energetski ček od 1.000 evra za 5,8 domaćinstava sa nižim primanjima, raspisuju se izbori 26. januara 2022. godine, prvi krug izbora održan je 10. aprila, a već u decembru, dakle mesec ili dva dana pre toga, Francuska Vlada isplaćuje ovu pomoć.
	Ja vas samo molim da ne brkate ono što verovatno polazeći od sebe smatrate da je to način da se dobijaju neki izbori.	

	Ne, izbori se dobijaju načinom na koji radimo i mi, a to je kontinuirana podrška i pomoć građanima Srbije, koja se ogleda ne samo u rastu kvaliteta života, podizanju plata, podizanju penzija, jer podizanje plata i podizanje penzija kao i podizanje minimalne zarade dešava se iz godine u godinu. Ove jednokratne pomoći koje sam naveo. 
	Dakle, svake godine kad god imamo neki višak ili neku mogućnost i izdvajamo jednokratne pomoći za one koji su najugroženiji. A kao što sam malopre i pročitao u pojedinim zemljama EU takođe ljudi rade isto kada je kriza, kada je problem, a složićete se inače da to nisu baš toliko siromašne zemlje, pa da kažete pomažete siromašnima samo zato što je Srbija i samo zato što su izbori u pitanju. Ne, to je naša politika koju sprovodimo. Da, svesni smo svi da će uskoro da budu izbori i to je predsednik Aleksandar Vučić najavio, spremite se vi, spremamo se svi, ali to ne znači da ne možemo da pomognemo onima koji su najugroženiji i onim kojima je naša briga najpotrebnija. Hvala puno.
	PREDSEDNIK: Hvala vam.
	Sada reč ima narodni poslanik Akoš Ujhelji.
	Izvolite.
	AKOŠ UJHELjI: Zahvaljujem.
	Poštovana predsednice, poštovano predsedništvo, poštovani ministri sa saradnicima, dame i gospodo narodni poslanici, pred nama se danas nalazi izuzetno važan zakonski okvir Predlog zakona o ublažavanju posledica energetske krize i rasta troškova života pojedinim kategorijama stanovništva kroz jednokratnu finansijsku podršku i jednokratnu novčanu naknadu. 
	Kao poslanička grupa SVM detaljno smo analizirali ovaj dokument i sa punim političkim i moralnim uverenjem želim na samom početku da istaknem da će naša poslanička grupa u danu za glasanje podržati ovaj predlog.
	 Smatramo da je ova mera neophodna, pravovremena i socijalno duboko opravdana. Svedoci smo da je u prethodnom periodu došlo do ozbiljnih, nepredviđenih poremećaja na globalnom i domaćem tržištu energenata i sirovina. Ti poremećaji su izazvali snažne inflatorne pritiske i lančani rast cena osnovnih životnih namirnica, proizvoda i usluga. Ovakav nagli skok troškova života najteže pogađaju socijalno najosetljivije kategorije našeg društva. One sa fiksnim i najnižim primanjima, ali je istovremeno značajno umanjio realnu kupovnu moć svih punoletnih građana Republike Srbije. 
	Kao odgovorni narodni predstavnici moramo otvoreno reći, redovni zakonski mehanizmi i indeksi usklađivanja penzija i socijalnih davanja koji već postoje u našem sistemu, imaju svoju svrhu i dinamiku. Međutim, ti redovni sistemi nisu projektovani da reaguju trenutno i interventno na ovako nagle i iznenadne ekonomske šokove. Zato je donošenje ovog posebnog zakonskog rešenja, ovog leks specijalisa, jedini ispravan ad hok finansijski i pravni put da država hitno interveniše i pruži direktnu ruku spasa onima kojima je to u ovom trenutku najpotrebnije. 
	Zato mi u SVM smatramo da je primarnim cilj ovog zakona očuvanje životnog standarda naših građana i očuvanje marko-ekonomske stabilnosti, cilj oko kojeg danas u ovom domu ne sme biti političkih podela. 
	Uvažene kolege, želim detaljnije da se osvrnem na samu strukturu pomoći i da objasnim zašto je  ona sa stanovišta socijalne pravde izuzetno dobro balansirana.  Predlog zakona pravi jasnu distinkciju i uvodi dva modela davanja. 
	Jednokratnu finansijsku podršku za najugroženije kategorije i opštu jednokratnu novčanu naknadu. Prva i najvažnija kategorija jesu naši penzioneri, građani koji su izgradili ovu zemlju i koji danas imaju fiksna primanja. Izuzetno je 

pravedno što je finansijska podrška za njih diferencirana u zavisnosti od visine penzije. Najviši iznos od 35.000 dinara predviđen za one čija penzija iznosi do 31.000 dinara, to je direktna i snažna podrška najugroženijim penzionerima da bezbrižnije dočekaju predstojeću jesen i zimu. Iznos od 27.500 hiljada dinara primiće građani čije su penzije u rasponu od 31.000 dinara do 56.800 dinara. Iznos od 20.000 dinara namenjen je penzionerima sa primanjima višim od 56.800 dinara. Ovakav stepenasti pristup jasno pokazuje socijalno odgovornu nameru predlagača. 
	Pored penzionera zakon direktno prepoznaje i druge izuzeto ranjive grupe. Roditelji i staratelji koji ostvaruju pravo na dečiji dodatak dobiće 25.000 dinara po svakom detetu za koje se to pravo ostvaruje.  
	Za SVM kao partiju koja se snažno i kontinuirano bori za podršku porodicama i za pronatalitetnu politiku ova mera je od neprocenjive važnosti. Podrška porodicama sa decom u trenucima krize nije samo ekonomska pomoć, to je jasna poruka države da roditelji nisu sami. 
	Dame i gospodo, dozvolite mi da ukažem na još jedan ključan element ovog zakona koji uvodi i pravo na jednokratnu novčanu naknadu u iznosu od 6000 dinara. Pa, se postavlja ključno pitanje – ko ima pravo na ovih 6000 dinara? Pravo imaju svi punoletni državljani Republike Srbije sa prebivalištem u našoj zemlji. 
	Poslanička grupa SVM smatra da ovaj zakon predstavlja konkretan, opipljiv i finansijski održiv dokaz da Vlada vodi računa o socijalnoj pravdi, o svojim najstarijim građanima, o deci i o očuvanju dostojanstvenog životnog standarda u kriznim vremenima. 
	Poštovani narodni poslanici, sada bih želeo da govorim o tome zašto će poslanička grupa SVM podržati rebalans budžeta. Pre svega podržaćemo ga se kroz ovaj dokument koji je najvažnije ne samo finansijska nego i politička strategija razvoja našeg društva potvrđuju naša decenijska zalaganja koja smo formulisali, a imaju za cilj ravnomerni regionalni razvoj i poboljšanje kvaliteta života svih naših građana. 
	Za SVM je od ključne važnosti što se više naplaćenih prihoda vraća direktno građanima kroz jačanje socijalne i zdravstvene sigurnosti. Ovaj rebalans donosi skoro 30 milijardi dinara više za resor zdravstva. Taj novac je namenjen za uvođenje najsavremenijih inovativnih lekova, lečenje retkih bolesti, ali i za kapitalne projekte kao što je izgradnja dečije bolnice „Tiršova 2“. 
	Takođe u okviru ovog paketa država je izdvojila 3,7 milijardi dinara kako bi trajno i značajno umanjila cene za 18 najvažnijih lekova na recept za lečenje srčanih slabosti i drugih bolesti. Država sada preuzima do 70% troškova za ove savremene terapije, što znači da građani umesto dosadašnjih visokih cena sada plaćaju najviše 1700 dinara po kutiji. Ova mera za mnoge hronične bolesnike i njihove porodice znači direktnu uštedu u kućnom budžetu i do deset hiljade dinara.
	Posebno želim da istaknem i pozdravim najnoviju odluku Vlade da od 1. januara naredne godine minimalna zarada bude povećana na istorijskih 600 eura, odnosno iznosiće 70.470 dinara. Pored toga Vlada je još u martu ove godine smanjila akcize na naftne derivate za 20%, ova odluka je i dalje na snazi kako bi se sprečilo da se nagli rast cena benzina i dizela na svetskom tržištu prelije na teret građana čime se direktno štiti njihov životni standard. 
	Na osnovu gore navedenog se može zaključiti da i dalje vodimo politiku brige o ljudima, da je rebalans duboko human, socijalno odgovoran i da mu je zdravlje i novac naših građana na prvom mestu i omogućava nastavak ubrzanog ekonomskog razvoja.

	Kada ukrstimo budžetske projekcije i zaključke revidirane fiskalne strategije za 2026. godinu sa projekcijama za 2027. i 2028. godinu nedvosmisleno se potvrđuje sledeće ključne činjenice. Stabilan privredni rast u globalno izazvanom okruženju, korigovana je projektovana stopa privrednog rasta Srbije za 2026. godinu i sada iznosi 3,3% BDP što je izuzetan rezultat ako uzmemo u obzir da je za evrozonu najavljen skroman rast od svega 1,5% BDP. Javni dug države iznosi 45% BDP, čime ispunjava Mastrihtski kriterijum od maksimalnih 60%, nalazi se daleko ispod proseka evrozone koja iznosi 88%. Korenita promena modela ekonomskog rasta. 

	Dosadašnji model razvoja, koji se predugo zasnivao na privlačenju stranih investicija isključivo kroz relativno jeftinu radnu snagu, uspešno je promenjen. Radna snaga u Srbiji više nije jeftina. Prosečna neto plata u našoj zemlji je zvanično prešla nivo od 1.000 evra i projektovano ide ka 1.150 evra. Ovim tempom ubrzano sustižemo ne samo zemlje Centralne i Istočne Evrope, već smo došli na korak do Bugarske, a ozbiljno se približavamo i zemljama poput Grčke, gde je prosečna plata 100.000 evra, Rumunije, Mađarske, pa sve do Portugala sa 1.300 evra. Šta više, najnoviji podaci Eurostata potvrđuju ovaj istorijski zaokret.
	Kada posmatramo standard kupovne moći, odnosno realnu vrednost zarada, naša minimalna primanja pružaju veći životni standard nego što je to slučaj u čak sedam zemalja EU. Mi danas u toj kategoriji iza sebe ostavljamo članice Unije, kao što su: Bugarska, Rumunija, Letonija, Estonija, Slovačka, Češka i Mađarka, jer naš radnik za svoj minimalac u svojoj zemlji može da kupi više nego njihovi radnici u njihovim ekonomijama. To je jasan dokaz da se profit u Srbiji danas ostvaruje kroz veću produktivnost, tehnološki napredak i visoku dodatnu vrednost, a ne preko leđa domaćeg radnika.
	Kontinuitet masovnih infrastrukturnih ulaganja. U predloženom rebalansu budžeta za  kapitalne investicije, nabavku nefinansijske imovine na nivou Republike opredeljen je ogroman iznos od preko 623,4 milijarde dinara, dok ukupna javna ulaganja dostižu čak 780 milijardi dinara. Ovaj visok nivo izdavanja nedvosmisleno ukazuje na jasan i kontinuirani fokus države na infrastrukturna ulaganja, izgradnju puteva, bolnica i železnica što direktno generiše stabilan privredni rast i obezbeđuje bolju budućnost za sve naše građane.
	Pored regionalnih projekata za nas u SVM je izuzetno važno što ovaj rebalans budžeta donosi dodatna sredstva za realizaciju specifične izložbe EKSPO 2027, pre svega za prateću infrastrukturu i energetsko opremanje. Ova izdavanja potvrđuju da je EKSPO prepoznat kao najveća razvojna šansa cele države od koje će ekonomske koristi imati svi naši lokalni privrednici.
	Za poslaničku grupu SVM je važno da se na teritoriji Vojvodine uspešno realizuje više kapitalnih projekata. Posebno pozdravljamo činjenicu da su ovim rebalansom unete ključne budžetske stavke koje se odnose na izgradnju brze saobraćajnice „Osmeh Vojvodine“ od Bačkog Brega do Srpske Crnje, što je projekat od životnog značaja za naše građane. U listi kapitalnih projekata uspešno je potvrđena i izgradnja auto-puta Beograd – Zrenjanin – Novi Sad. Takođe, projektovano je i masovno finansiranje za ključne regionalne pruge, rekonstrukciju i modernizaciju pruge Pančevo – Zrenjanin –Banatsko Miloševo – Senta – Subotica u iznosu od čak 106,7 milijardi dinara, kao i pruge Vrbas–Sombor sa 30,9 milijardi dinara.
	U ovom kontekstu za nas je od presudnog značaja i rekonstrukcija Pančevačkog mosta, čiji su pripremni projekti u završnoj fazi i  gde se početkom sledeće godine očekuje potpuna obnova prilaznih konstrukcija i rampi. Ovaj most je žila kucavica koja spaja južni Banat i celu Vojvodinu sa prestonicom i njegova modernizacija je bezbednosni ekonomski imperativ za hiljade naših građana koji ga svakodnevno koriste.
	Ovim infrastrukturnim ulaganjima značajno se podiže kvalitet infrastrukture čime Vojvodina postaja daleko privlačnija za nove investitore, što će direktno doprineti otvaranju novih radnih mesta i rastu zaposlenosti. 
	Pored velikih saobraćajnih projekata za građane Vojvodine od suštinskog značaja su i ekološke investicije. Ovaj rebalans potvrđuje garancije od preko 271 milijarde dinara za projekat „Čista Srbija“ I i II. Za nas to nisu samo suve cifre već 

konkretna rešenja. To znači preko 110 kilometara nove kanalizacione mreže za Suboticu, Palić, Čantavir i Bajmok, ali što je najvažnije i izgradnju dva potpuno nova postrojenja za prečišćavanje otpadnih voda u Bajmoku i Čantaviru.
	Ravnomerni razvoj Vojvodine ne može se zamisliti bez njenog administrativnog centra. Ovaj rebalans garantuje nastavak izgradnje Fruškogorskog koridora, projekta koji Novom Sadu donosi strateški važan četvrti most, produžetkom Bulevara Evrope i rasterećenje grada od teretnog saobraćaja. Pored toga, investicioni zamah potvrđujemo i kroz Ugovor za izgradnju novog pešačko-biciklističkog mosta na Dunavu koji će spojiti Novi Sad i Petrovaradinsku tvrđavu. Uz auto-put prema Zrenjaninu i Beogradu, ovi projekti čine naš glavni grad pokrajine modernim evropskim saobraćajnim čvorištem. 
	Zbog svih napred navedenih razlog, poslanička grupa SVM će u danu za glasanje podržati rebalans budžeta za 2026. godinu, kao i sve ostale zakone koji su na dnevnom redu, jer su za našu poslaničku grupu, kako je naš predsednik rekao, normalnost, zdrav razum i odgovorno upravljanje osnovni principi na kojima istrajavamo. Zahvaljujem se.
	PREDSEDNIK: Hvala vam. 
	Sledeći reč ima Željko Veselinović.
	Izvolite. 
	ŽELjKO VESELINOVIĆ: Zahvaljujem. 
	Poštovana predsednice, poštovani ministri, poštovane koleginice i kolege narodni poslanici, pretpostavljam da je ovo zadnja sednica Narodne skupštine Republike Srbije u ovom sazivu i s obzirom da većina nas, koji smo ovde, uključujem tu i sebe, neće biti deo nekog narednog mandata i neke narodne skupštine, želeo bih da se kao pristojan i vaspitan čovek zahvalim svima na saradnji u protekle tri godine; želeo bih da se izvinim svima koje sam možda, slučajno ili namerno, u nekom trenutku uvredio. Žao mi je što ovaj saziv Skupštine neće biti baš upamćen po dobru, jer su se ovde dešavale, da kažem, razne stvari – i tuče, i vređanje, i pljuvanja, i omalovažavanja, i lični napada itd., itd., što smatram da nije dobro za parlamentarizam u Srbiji i nije dobro uopšte za demokratiju. Ali bih, eto, iskoristio priliku da u nekom, da kažem, narednom periodu pozovem sve, obzirom da nas čeka, verovatno, burna, naporna i teška kampanja u narednih mesec i po do dva dana, da se otprilike svi, koliko-toliko, vratimo u neku normalnu, da se potrudimo, barem mi koji to možemo i koji imamo neki uticaj na jedan deo građana, da ta predizborna kampanja i sam izborni dan i sve ono posle izbornog dana sprovede u nekom, koliko-toliko, redu, da ne bude incidenata, da ne bude tuča, da ne bude razbijenih glava. Kažem, barem onoliko koliko mi koji smo ovde možemo da utičemo na to. 
	Što se tiče predloga ovih zakona, smatram da pedeset i devet tačaka u samom finišu nije dobro, jer nemamo mogućnosti niti da se adekvatno i kvalitetno pripremimo, niti imamo prostora i mogućnosti da diskutujemo onako kako treba. A mi iz Radničke partije ćemo svakako jedan deo tih predloga podržati, jedan deo svakako nećemo, ali bih se ja osvrnuo na ono što sam govorio u prethodne četiri godine, što je praktično bio moj posao, a to se odnosi na radnike, na penzionere, na studente i na te socijalno ugrožene kategorije. 
	Ja ne mogu da kažem da je nešto loše kada se građanima Srbije pomaže finansijski, kada se eventualno neki novac izdvoji u te svrhe, ali smatram da to mora da se radi na jedan drugačiji način. Ako penzioneri dobijaju određen pomoći u skladu sa visinom penzije, pa oni koji imaju najniže penzije dobijaju najviše pomoći, a oni koji imaju najviše dobijaju najmanje, što je logično, isto tako smatram da ova pomoć od 

6.000 dinara prosto neće imati nikakvog efekta, barem na jedan ogroman broj građana. Smatram da je i tu trebalo da se radi malo drugačije i da je trebalo da se vodi računa, ukoliko se već ta pomoć daje, da ta pomoć bude praktično namenjena onim najugroženijima, onima sa najnižim platama, onima sa socijalnim primanjima, roditeljima sa bolesnom decom, invalidima itd., jer, barem nama ovde i mnogima drugim ljudima u Srbiji, tih 6.000 dinara ne znači mnogo, ali bi nekima, koji nemaju primanja ili su njihova primanja veoma mala ili su, da kažem, socijalni slučajevi, to bilo mnogo značajnije, i to bi im mnogo više pomoglo i svakako bi mnogo više značilo u nekom narednom periodu. 
13/1	AL/VZ		12.10 – 12.20

	Kada govorimo o, da kažem, tim nekim zaradama, svedoci smo svi da… Ja se nisam bavio ovde demagogijom, ja sam i rekao da je zaposlenost u odnosu na 2012. godinu povećana drastično, da danas imamo nekih 800-900 hiljada ljudi koji rade više nego što je to bilo 2012. godine, činjenica je da su ti poslovi koji su u međuvremenu dolazili prilično bili ne kvalitetni, nisko plaćeni, ali da je to tržište dovelo do toga da danas mi imamo, ja mislim, i par stotina hiljada stranih radnika. Što, sa jedne strane, govori o tome da ovde ima posla, ali, sa druge strane, isto tako govori da nije dobro bez obzira što je tržište takvo da radinici koji nam dolaze, da njihovi poslodavci i oni koji ih dovode, plaćaju mnogo manje porez i mnogo manje doprinose na strane radnike, nego što ih plaća domaći poslodavac i da se na taj način favorizuju ti strani radnici, a naši domaći radnici, ili oni koji bi želeli da rade, i poslodavci se terete mnogo više finansijski, nego što bi se to teretili kada bi ti strani radnici, odnosno bili plaćeni onoliko, odnosno njihovi poslodavci plaćaju onoliko koliko plaćaju i za domaće radnike.
	Što se tiče same zarade, činjenica je da je ona u evrima nominalno povećana i činjenica je da minimalna zarada, koja će od 1. januara naredne godine iznositi 600 evra, jeste povećanje u evrima, ali ako se vratimo, ako vidimo rast cena koje jesu bile prošle godine malo obuzdane onim merama koje je predsednik uveo, a koje smo i mi pre toga predlagali, znači da se ograniči monopol velikih trgovinskih lanaca, koji su koristili svaku mogućnost da dižu cene i koji su se međusobno dogovarali akcije, ali isto tako i dalje Srbija po nekim cenama je, u suštini, u samom vrhu Evrope, ili barem sa nekim evropskim zemljama. 
	Ako govorimo o visini zarade, problem je u tome što nije statistika uvek sve što se kaže. Kada se kaže da negde oko stotinak hiljada ili 91 hiljada ljudi radi za minimalnu zaradu u Srbiji, to baš i nije tako, jer dovoljno je da jedan poslodavac statistički poveća nekom zaradu za 1 dinar ili mu da 1 dinar topli obrok dnevno, dolazimo u situaciju da taj radnik sa 10 dinara više od minimalne zarade nije statistički više na minimalcu, a činjenica je u suštini da mnogo više zaposlenih u Srbiji je na minimalnoj zaradi. Ako govorimo o poređenju sa zemljama u okruženju, tačno je to da je Srbija već ušla u taj neki deo gde može da se takmiči ili čak i malo više od nekih zemalja Evropske unije, tu naravno pre svega mislim na Bugarsku i na Rumuniju, jer to je neki reper sa kojim mi možemo da se nosimo, i činjenica je da su naše minimalne i prosečne zarade otprilike negde na nivou tih zemalja, možda za nijansu niže. 
	Ali, ako govorimo o tim zaradama i tim statistikama, onda opet moram da se vratim na ono što sam i ranije govorio, a to je da kažem neko jede kupus, neko jede meso, a svi u proseku jedemo sarmu, to vam je od prilike ta prosečna zarada u Srbiji, koja ako gledamo 1.015 ili koliko 1.050 evra, to zvuči sasvim okej, sasvim korektno, ali ako gledamo medijalnu zaradu koju prima više od polovine stanovništva Srbije, onda je to već malo veći problem. Medijalna zarada u Srbiji je, koju prima najveći broj građana je negde oko 93 hiljade dinara. Tako da, u nekom narednom periodu kada budemo govorili o nekim zaradama, povećanjima plata i tako nekim drugim stvarima, moramo da vodimo računa upravo o toj kategoriji medijalne zarade, ne samo prosečne i ne samo minimalne, nego te medijalne zarade. 
	Što se tiče pregovora oko minimalne cene rada, ja sam to i ranije govorio, sindikati koji služe i pregovaraju u tom socijalno-ekonomskom savetu su samo, isključivo, ikebane, koji prosto nemaju šta da traže, odnosno tamo sede samo da bi 

dobijali benefit od strane države i nikada u poslednjih 10, 15, 20 godina se predlog sindikata, odnosno predstavnika zaposlenih nije prihvatio, nego je uvek bio onaj predlog na kraju koji predloži Vlada Republike Srbije. Tako da su oni tamo ikebane. I mi kao radnička partija i kao udruženi Sindikati Srbije Sloga, upravo imamo jedan predlog zakona o radu, koji u sebi ima više sistemskim i zakonskih rešenja, između ostalog i zakon o socijalno-ekonomskom savetu, gde bi smo na jedan kvalitetniji način mogli da uredimo taj socijalni dijalog i sve ono što ovde nas muči, jer mi, nažalost, u Srbiji smo zaboravili da razgovaramo o svemu, ne razgovaramo ni o čemu, i barem u tom delu koji se odnosi na ta radnička prava i tih problema radnika, smatram da bismo trebali da vratimo dijalog umesto monologa, kako bismo mogli da prosto dođemo do situacije da različitim mišljenjima, argumentacijom prosto dođemo do nekih rešenja, a da to ne bude jednostrano nametnuto rešenje. 
	Ja bih samo voleo da, pre svega, građanima Srbije skrenem pažnju da, kao što je već najavljeno od strane Vlade Republike Srbije, naredne godine nas očekuje promena, odnosno izmena i donošenje novog zakona o radu. Ja ne znam ko će biti u prilici da donese taj zakon, ko će biti u prilici da ga izglasa, kakav će on biti, ali podučen nekim ranijim iskustvima smatram da taj zakon koji će biti u tom nekom narednom periodu svakako neće biti naklonjen radnicima. I ono što isto tako moram da kažem da mi možda kao zaposleni ili predstavnici zaposlenih imamo možda više sreće nego pameti, a to je da je danas, da kažem, biti radnik u Srbiji postalo deficitarno zanimanje i da svi oni poslodavci koji žele da, hajde da kažem, ili koji su bar želeli da iskorišćavaju i ponižavaju radnike Srbije, to više neće biti u prilici i ne zato što su oni postali dobri, nego zato što prosto i tržište radne snage tera na tako nešto.
	Isto tako bih želeo da kažem da sam čak i zadovoljan, možda će neko to shvatiti da  je licemerno, ali to što iz Srbije polako odlaze neke firme koje su naše radnike koristile kao jeftinu radnu snagu. Svi oni koji su dobijali obilate subvencije od strane Republike Srbije, koji su radnike zapošljavali, da kažem, isključivo zbog tih subvencija, koji su ih maltretirali, ponižavali i koji to što su radili ovde u Srbiji nesu smeli da rade u  nekim matičnim državama polako odlaze, ja bih, onako, vrlo bio zadovoljan ako bih mogao još malo da ih poguram, da onako, što pre odu odavde i da što pre prekinu sa uzimanjem novca građana Srbije, a da umesto njih, da kažem, ili domaći privrednici ili neke strane kompanije, malo ozbiljnije, koje donose neke nove tehnologije, neka nova znanja budu u nekom narednom periodu prioritet ovde u Srbiji. I smatram da u svemu tome moramo raditi da privučemo takve firme, a da što pre najurimo ove lešinare koji su opljačkali državu Srbiji i koji su opljačkali građane Srbije.
	A, isto tako bih predložio, a pošto ne znam da li ću možda biti više u prilici u nekom narednom periodu da govorim o tome i da kada se bude menjao zakon o radu i kada se budu pričale te stvari oko toga, ne možemo uvek da gledamo samo novac i samo zaradu. To je jedan segment koji jeste vrlo važan i najvažniji za svakog čoveka i građanina u Srbiji. Ali ono što moramo da vodimo računa i na čemu moramo da radimo je da se odnos poslodavaca prema zaposlenima promeni. Znači da bilo koji poslodavac koji dođe ovde iz neke druge države mora našeg radnika da gleda sa poštovanjem i mora našem radniku da ukaže pažnju, jer moje mišljenje, i to je mišljenje koje treba da bude svuda u svetu, radnik i poslodavac, odnosno kapitalista i zaposleni su partneri. Oni zajedno rade na jednoj stvari. Poslodavac ulaže novac, ulaže znanje, ulaže, da kažem, neke inovacije, a zaposleni ulažu svoj rad i svoje znanje. I oni su partneri. 

	Kada budemo mi svojim ponašanjem i mi našim zakonima doveli do toga da radnici i poslodavci i država, naravno, moraju da budu partneri a ne neprijatelji, tada možemo da očekujemo da radnici i građani Srbije budu zadovoljniji. Tada možemo da očekujemo jedan dijalog. Dokle god svaki poslodavac, pogotovo onaj koji dođe iz nekim zemalja koje ne poštuju socijalni dijalog, naše zaposlene ovde bude smatrao za robove i bude ih smatrao za nižu klasu, uvek ćemo imati ti probleme. Tako da, nije sve u novcu. Hajde da se potrudimo da u nekom narednom periodu, ako se već donose zakoni, da nam ti zakoni budu napravljeni tako da korist ima i država i poslodavci, a što se mene tiče, pre svega, da korist imaju radnici i da niko ne može da se iživljava nad radnikom Srbije, da niko ne može da ga maltretira, tuče, da nosi pelene. To smo imali prilike da ranije vidimo. Nadam se da toga više nikada neće biti, a na nama je da se potrudimo. Mi smo sa naše strane uradili jedan kvalitetan predlog. Predlagali smo ga i u prošlom sazivu i u ovom sazivu. 

	
14/1	MV/MP		12.20 – 12.30

	Nadam se, kada dođe vreme, da će barem jedan veći deo toga biti usvojen, kako bismo, da kažem, rešili probleme velikog broja građana Srbije, velikog broja radnika, a isto tako i onih koji će biti radnici, jer mi moramo voditi računa i o ovim studentima, moramo voditi računa i o deci koja završavaju srednje stručne ili zanatske škole, jer će i oni za godinu, dve, tri, pet, ako već govorimo o dualnom obrazovanju, biti zaposleni, biti radnici i to će se odnositi i na njih.
	Tako da, u svakom slučaju, eto, kažem još jedanput, pretpostavljam da više neću imati prilike da se obratim, hvala svima na saradnji i nadam se da ćemo u nekom narednom periodu moći da razgovaramo na jedan mnogo lepši, kulturniji, pristojniji način i da jednostavno više nećemo da se gledamo preko nišana. Hvala.
	PREDSEDNIK: Hvala vam.
	Nemamo više nikog prijavljenog.
	Reč ima Slobodan Cvejić.
	Izvolite.
	SLOBODAN CVEJIĆ: Zahvaljujem, predsedavajuća.
	Čuli smo ministra Malog maločas kako je davao obrazloženja zašto nekoliko nedelja pred izbore vlast ima nameru da usvoji leks specijalis kojim će iz budžeta dati skoro milijardu evra da finansira svoju predizbornu kampanju i tu se pozvao na neka iskustva iz drugih zemalja. Niko od nas nije ni tvrdio da tako nešto nije već rađeno. Uostalom, nama je poznata sklonost ministra Malog da iskopira neka tuđa rešenja, ali to ne doprinosi ništa u poboljšanju situacije građana u ovoj zemlji. 
	Počeću ukazivanjem na nešto na šta je pažnju skrenuo Fiskalni savet, a to je da se deficit u budžetskim planovima konstantno uvećava i da on postaje neodrživ. Prihodi su veći za 112 milijardi, rashodi za 171 milijardu, što znači da deficit sa ovim rebalansom raste za 50 milijardi dinara. On je 2024. godine bio 210 milijardi, 2025. godine bio je 269 milijardi, u budžetu za 2026. godinu 337 milijardi i sada je došao na 396 milijardi. 
	Eto, to je suština naprednjačke ekonomske demagogije. Postoji rast, ali je rast sporiji od rasta duga. Prihodi rastu po stopi od 4,7%, a rashodi po stopi od 6,2%. Ovo je dugoročno siguran put u državni bankrot. I kada se pozivate na Grčku, sada kada ovoliko insistirate na EKSPO, podsetite se kako izgledaju objekti koje je Grčka gradila za Olimpijadu 2004. godine. To šalje sasvim jasnu poruku. 
	Ima ovde još jedan bitan elemenat. Ako vi kažete da je ovo konstantna politika Vlade itd., stalno se pomaže građanima i slično, hajde objasnite zašto je izvršeni deficit u prvih šest meseci 2026. godine bio tek 51,6 milijardi. Oko 87% više od tri četvrtine celogodišnjeg deficita isplanirano je za drugu polovinu godine. E, to je ta predizborna fiskalna pumpa. Jednokratne isplate penzionerima i socijalno ugroženima u trećem kvartalu tačno u izbornom prozoru. Vlada sama kaže da je cilj podstaknuti potrošnju u završnom delu godine. Novac stiže građanima neposredno pred glasanje. Ovo je predizborna demagogija, koja u stvari skriva činjenicu da veći deo građana ima nizak standard i takva redovna primanja kojima ne može da pokrije cenovnu vrednost prosečne potrošačke korpe.
	Usvajanjem leks specijalisa, ponovo još jedan, kojim će se raspodeljivati ova sredstva Vlada Republike Srbije je priznala nizak životni standard trećine stanovništva i rasprostranjeno siromaštvo. Ovi problemi se ne mogu rešiti jednokratnim dodeljivanjem, ni 6000, ni 30.000 dinara, nego ozbiljnom razvojnom politikom koja će mnogo više voditi računa o održivom zapošljavanju i prihodima, nego o spektakularnoj potrošnji na vašar, zabave i koruptivne ugovore sa povlašćenim takozvanim privrednicima koji ne bi mogli da izdrže otvorenu tržišnu utakmicu.  

Glavna stvar za režim u ovom zakonu o dodeli jednokratne pomoći je da se uspostave digitalni registri primalaca ove pomoći, tako da mogu biti direktno stavljeni na raspolaganje izbornom štabu SNS-a, sada kada kampanja uđe u završnu fazu.
	Evo još nekoliko stavki koje pokazuju kako Siniša Mali prikriva demagoški neodrživ karakter ovog budžeta. Prema obrazloženju rebalansa koji je dala Vlada može se zaključiti da je za povećanje BDP-a, koji je onda osnov i za ambicioznije projektovane budžetske prihode, najzaslužniji dobar poljoprivredni rod u prvoj polovini godine. U Vladi očekuju da će rast poljoprivrede iznositi 13,9% umesto prethodnih 3,1%. To je glavni faktor povećanja procene rasta BDP-a. Ova procena je, ja mislim da to vidite i sami, a i građani mogu da vide sami, neodrživa kao osnova za rebalans u kontekstu činjenice da je već sada jasno da zbog ekstremne temperature i suše u julu i avgustu možemo očekivati značajan podbačaj u prinosima i kvalitetu roda najznačajnijih jesenjih useva, kukuruza, soje, suncokreta, repe, ali i voća i povrća, što će se sigurno negativno odraziti na kretanje BDP-a u drugoj polovini godine. Znaju naši seljaci ili ljudi koji imaju voćnjake i na jesen peku rakiju, šljiva je dobro rodila, zbog ove suše plod je ostao mali i nedovoljno ishranjen, osim ko je imao mogućnost da ga navodnjava.    
	Ovo neće biti budžetski evidentirano, ovakva pogreška u proceni, kroz neki naredni rebalans u mandatu ove vlade, imajući u vidu najavljene izbore, tako da je za vas ovo – drži vodu dok majstori odu. I lepo bi bilo, majstori, više da odete, sve manje je vode koju možemo da sipamo u to naše bure. 
	Vlada tvrdi da će privredni rast ove godine biti određen u potpunosti domaćom tražnjom, s obzirom na to da je rast lične potrošnje domaćinstava 4,4%. S druge strane, u odnosu na plan iz budžeta koji je pravljen krajem prošle godine, investicije u osnovna sredstva će podbaciti, pa je rast korigovan sa 6,9 na 4,6%. Ovde leži sva beda naše takozvane razvojne, a u stvari stagnantne ekonomske politike. Znači, mi privredni rast indukujemo domaćom tražnjom, ali mi nismo Kina pa da zbog velikog broja stanovnika možemo dugoročno da održavamo ovakav u suštini autarkičan privredni razvoj. 
	Još je gore što je taj razvoj uzrokovan rastom uslužnog sektora, a ne proizvodnog. Mi nismo Hrvatska pa da na bazi turističkih usluga možemo da očekujemo stabilan dugoročni rast bruto domaćeg proizvoda. Nismo ni Grčka pa da imamo veliku privatnu trgovačku mornaričku flotu, a ni Švajcarska pa da računamo na rast BDP-a kroz bankarske usluge. Nismo ni neka arapska zemlja iz zaliva, pa da zahvaljujući nafti i gasu do besvesti možemo da jačamo domaću tražnju ka uvoznim robama i time podižemo bruto domaći proizvod i prihode za budžet kroz poreze, kao što je porez na dodatu vrednost. Naša realnost je da je najveći deo domaće tražnje uslovljen primanjima koja su ili u vezi sa državom ili poslovnim entitetima koji raspolažu državnim kapitalom i onda se povećanjem plata indukuje rast domaće tražnje i ta tražnja se zadovoljava robama iz uvoza, a što ne prati porast izvoda domaćih roba ili usluga na svetska tržišta. 
	Upravo ovaj rebalans predviđa i pad investicija u osnovna sredstva sa prvobitno planiranih 6,9% na rebalansiranih 4,6%, što je još jedan dokaz da je rast privrede na bazi jačanja domaće tražnje koja se zadovoljava uvoznim robama dugoročno neodrživ. 

	Zanimljiva stvar, pomenuću na nivou rashoda… Pre toga, zbog sukoba na Bliskom istoku dodatni rast cena energenata i transportnih troškova mogao bi da pojača inflantorne pritiske, pogorša odnose razmene i dodatno oslabi i onako usporenu tražnju najvažnijih spoljno-trgovinskih partnera, pre svega evrozone. Pa odakle onda Vlada crpi optimizam u projekciji rebalansa i planiranju budžeta za narednu godinu? 
	Dodajmo još na ovo da koliko god da je uočljiv problem da se mi sve više oslanjamo na zaduživanja koja neko treba da vraća kasnije, da to treba računati da su naši dugovi vezani u velikoj meri za euribor za koji mi trenutno ne znamo koliki će biti, ali može da se desi da nas i tu neko povećanje šokira i da više nijedna vlada koja bude na vlasti ne zna gde udara. 
	Pogledajte sad u stavci rashoda – ovogodišnji budžet za projekat EKSPO 2027. je iznosio 42,57 milijardi dinara. Sadašnjim rebalansom on je smanjen na 35,7 milijardi. Zato se u 2027. godini planira veća potrošnja za EKSPO. S druge strane, rebalans pokazuje da je budžet za nacionalni fudbalski stadion prepolovljen. Šta se, dakle, dešava? Čak i finansijsko miljenče vladajućeg režima je stavljeno u stanje dremanja dok se iz budžeta isfinansira onih 900 i nešto miliona evra za potplaćivanje najugroženijih slojeva pred izbore.    

	Ogroman deo planiranih rashoda koji su, da ponovimo, rebalansom povećani u odnosu na prvobitni budžet za 171 milijardu dinara ili blizu 1,5 milijardu evra, ići će na direktnu novčanu pomoć građanima, penzionerima, nosiocima socijalne pomoći, dečijim dodacima i praktično svim ili gotovo svim punoletnim građanima, što se uređuje ovim posebnim zakonom.
	Tri puta manje od tog iznosa, negde oko 55 milijardi, ide na zdravstvo i retke bolesti, EKSPO, turističke vaučere i vojnu opremu. 
	Šta je zaključak na kraju? Rebalans koji je pred nama, ukratko rečeno, je predizborno propagandni finansijski dokument koji treba da omogući uz donošenje pratećih zakona trošenje gotovo jedne milijarde evra budžetskog novca na svojevrsno potplaćivanje biračkog tela, u momentu kada se izvesno naslućuju parlamentarni izbori. SNS vlast nastavlja i sa arčenjem javnog novca na projekat EKSPO koji ne može da donese potreban i dugoročan zamajac domaćem privrednom razvoju jer uvozimo i materijale i neku opremu, pa čak i radnike koji rade na EKSPU uvozimo iz inostranstva, nego se takođe radi o jednom pre svega propagandnom i svakako koruptivnom projektu koji je takođe u funkciji očuvanja režimske vlasti. Neka nam je bog na pomoći. 
	PREDSEDNIK: Reč ima potpredsednik Vlade, ministar finansija, Siniša Mali. Izvolite.
	SINIŠA MALI: Hvala puno.
	Poštovani građani Srbije, uvaženi narodni poslanici, samo nekoliko komentara na potpuno pogrešno izlaganje koje ste imali priliku da čujete, kao i nekoliko laži, naravno.
	Kaže Fiskalni savet u svom izveštaju da je deficit budžeta Republike Srbije neodrživ. Molim vas samo ako imate priliku da im pokažete u kom paragrafu i na kojoj strani tog izveštaja piše da je neodrživ, s obzirom da Fiskalni savet, a citiraću vam stranu 6. izveštaja Fiskalnog saveta, gde se kaže: "Rebalans ne predstavlja neposrednu pretnju makrofiskalnoj stabilnosti i javni dug bi trebalo da ostane ispod 45% BDP-a."
	Kada govorite o visini deficita, profesore, treba da imate u vidu da je visina deficita neposredno vezana za udeo javnog duga u BDP-u. I ako imate situaciju da udeo javnog duga u BDP-u se smanjuje iz godine u godinu, to vam dovoljno govori da ni na koji način niste ugrozili makroekonomsku stabilnost. To je lekcija broj jedan.
	Lekcija broj dva – uvek treba da poredite stopu rasta BDP-a i stopu rasta udela javnog duga u BDP-u, jer samo na takav način vidite kako se koriste pozajmljena sredstva, odnosno sredstva iz kredita koja ste više puta pominjali u vašem izlaganju. Ako na sredstva koja su iz kredita, pozajmljena sredstva, to se uči na finansijama, možda prva ili druga lekcija, plaćate nižu kamatnu stopu od stope rasta ili stope povraćaja na investiciju koju ostvarujete na svoju investiciju, onda se, naravno, isplati da uzimate kredite. Dakle, ti krediti doprinose rastu i doprinose porastu BDP-a. To se vidi iz godine u godinu, s obzirom na to da, još jednom ću vas ispraviti ili napomenuti, imamo pozitivan rast naše ekonomije, a s druge strane imamo opadajući udeo javnog duga u BDP-u.
	Ako se sećate iz nekih predavanja koja ste možda nekad imali, to se na engleskom zove "leveridž". Dakle, ako imate, recimo, kamatnu stopu koju plaćate od 2 ili 3%, ali sa druge strane na investicije vraćate 5 ili 10%, isplatite kreditoru svojih 2% a ceo povraćaj na investiciju iznad toga ostaje vama. Dakle, taj "leveridž" koji je princip ili pojam u finansijama koji se koristi već stotinama godina unazad, da ne kažem decenijama, je dakle nešto što samo treba da proučite malo bolje kako biste ga razumeli.

	Još jednom, ni na koji način ne ugrožavamo udeo javnog duga u BDP-u, smanjuje se iz godine u godinu i do kraja ove godine, uprkos povećanom deficitu, nećemo imati više od 44-45%, mnogo manje od nivoa Mastrihta, duplo manje nego prosek evro zone. Srbija je nisko zadužena zemalja. A ono što ne znate je da već naredne godine planiramo, naravno, zavisi od volje građana, deficit od 2,75%. 
	Ali, nevezano za to, podsetiću vas takođe da smo prošle godine planirali deficit u budžetu od 3%, ostvareni deficit je bio 2,4%. Samo što, ima još jedna stvar ali neću da vam otkrivam tajnu kada je deficit u pitanju, niste to dobro pročitali, i kada je deficit ove godine u pitanju, ima nekih stvari o kojima ćemo verovatno diskutovati u danima koji dolaze.
	Poslednja stvar, kada je rast u pitanju, opet ste slagali i vezali ceo rast za rast poljoprivrede. Dakle, raste nam sve, kada su razne delatnosti u pitanju. Drugi kvartal ove godine – industrijska proizvodnja raste 1,5%, građevina raste 8,2%, poljoprivreda je porasla 15,7%, usluge su porasle 3,3%. A treba takođe da kažete koja delatnost najviše doprinosi rastu BDP-a, a to sigurno nije poljoprivreda nego usluge, tako da sa te strane molim vas nemojte da vezujete rast BDP-a samo za rast poljoprivrede. Dobro je što je dobra godina, sve je to lepo, imali smo dve loše godine, tada se niko nije setio da kaže da nam je zbog poljoprivrede loš BDP. Ne, nego su neke druge stvari doprinele tom rastu, ali to se zove, još jednim pojmom da vas naučim – diverzifikacija. Dakle, rast usluge, raste poljoprivreda, raste industrijska proizvodnja, raste i građevinarstvo, na sve moguće načine ste disperzovali taj rizik i doprineli rastu svoje ekonomije. Hvala vam puno.
	PREDSEDNIK: Hvala vam.
	Izvolite, gospodine Cvejiću, dva minuta.
	SLOBODAN CVEJIĆ: Hvala. 
	Uvaženi ministre, razumem ja neka od objašnjenja koja vi dajete vezano za ekonomske parametre, ali vi manipulišete i govorite stvari koje nisam rekao.
	Dakle, prvo ja sam rekao da je neodrživ ovakav konstantni porast. 
	Da, da, ja sam rekao da je Fiskalni savet ukazao na to da raste deficit, a ja sam procenio da je neodrživo da on iz godine u godinu ovoliko raste. 
	Drugo, evo čitao sam sa papira, nisam rekao da se svo povećanje BDP-a zasniva na poljoprivredi, rečenica je glasila da je poljoprivredni rod najzaslužniji u prvoj polovini godini, ako ćemo da budemo precizni. 
	Tako da, nije u redu. Vi i ja možemo da diskutujemo i debatujemo, ja nemam ništa protiv i da vi iznesete uverljive argumente, ja bih više voleo da ste vi meni govorili o tome gde je stvarno razvoj Srbije u svemu ovome. Evo, ovo je treća diskusija o nekom budžetu o kojem ja na istu stvar ukazujem. To je prilično tipično za ekonomiste, ali ja ih znam mnogo koji su školovani malo šire i znaju da razlikuju rast od razvoja, a u svim glavnim, globalnim strategijama, pa u krajnjoj liniji sada i u načinu prikazivanja to je se jasno pokazuje. Jer, mi smo već ukazivali u vreme prethodne Vlade, tamo recimo do 2012. godine, kada smo imali one značajne stope rasta, da je to bio tzv. rast bez zaposlenosti. I to je kod nas, takođe, jedan deo problema, ali mnogo je važniji taj kakva je struktura onoga u šta vi ulažete i na osnovu čega to raste. 
	Konačno, rekli ste da raste i građevinarstvo, a sami ste ovde prikazali, ja imam negde i brojke, u svakom slučaju procena rasta u građevinarstvu je smanjena sa nekih oko 6% na oko 4%. Evo, da ne ronjam sad po papirima, to ste sami rekli u pripremanju ovog budžeta. 

	Tako da, ja nisam, mislim rekao sam stvari iza kojih Srbija – Centar stoji, koje naš resorni Odbor za privredu i finansije dobro analizira i procenjuje i trudio sam se da budem precizan u tome što govorim.	
	Konačno, ovo što vi pričate o učešću duga, procentualno, u BDP-u, dobro znate vi, kao što ponavljamo već dve godine, taj rast BDP-a je u velikoj meri zasnovan i na inflaciji, tako da taj procenat o kojem vi govorite nije stvarno realan. Drugo, kada bi ovde kurs dinara u odnosu na evro bio realan stvari bi stajale još drastičnije. Zamislite jednu Vladu koja hoće da ovo razumno i održivo projektuje na dalji period i donese odluku u svom mandatu da odmah promeni kurs dinara, da on bude lošiji. Ua koliko procenata bi preko noći skočilo to učešće duga u ukupnom BDP-u?
	Vi ako želite o tome da razgovarate ozbiljno možete, a ako želite samo da prodajete maglu građanima to je vaša stvar, ja na to ne mogu da utičem.
Hvala. 
	PREDSEDNIK: Reč ima ministar Siniša Mali. 
	Izvolite. 

	SINIŠA MALI: Hvala puno, ne prodajem prosto ja maglu, nego vi. 
	Dakle, šta ste sada sve izgovorili, svaka vam čast, evo sada ću da vas citiram ponovo, pa neka bude da nisam u pravu.
	Dakle - rast zasnovan na inflaciji, ja vama sve vreme govorim o realnom rastu BDP-a. Hajde još jednu stvar da naučite, razlika između nominalnog i realnog rasta je - jedna uključuje inflaciju, druga ne uključuje inflaciju. U ovom slučaju kada govorimo o 3,6% rasta, govorimo o realnom rastu, dakle, rastu iznad nivoa inflacije, lekcija verovatno broj četiri ili pet.
	Kurs dinara, interesantnu temu ste započeli, vidim, da vi pripadate toj školi rekao bih Dejana Šoškića i svih ostalih koji su nam ubili dinar od 2008. do 2012. godine. To je nekako, ako pogledate ovu blokadersku studentsku listu, to je njihova politika, slušali ste i prof. Šoškića, drago mi je da ste vi to i pomenuli. 
	Dakle, da vas podsetim poštovani građani Srbije, kada je Dejan Šoškić, ne znam koji je na listi studenata sada, dakle, predstavio blokadersko studentsku politiku šta će oni da urade sa ekonomijom, ako i kada dođu na vlast. Dakle, rekao je veoma precizno, sledeće – prva mera, smanjenje plata, za razliku od naše politike gde rastu i plate, penzije i sve ostalo. Druga mera, devalvacija dinara, isto ono što je uradio 2008. do 2012. godine. Godine 2008. negde je kurs bio oko 82, 83 dinara. Šoškić kada je otišao 2012. godine kurs je bio 120 dinara za jedan evro. E, sada ako to ekstrapolirate i na budućnost, pa kažete – evo, kada će Šoškić ili neko iz ove poslaničke grupe koja je malopre govorila doći na vlast. To je dakle promena kursa za 50% sa 80 na 120. To znači poštovani građani Srbije, da kurs neće biti stabilan kao što je do sada, u poslednjih dvanaest ili trinaest godina negde oko 117,5 nego će ići na 180 dinara. A onda zamislite, poštovani građani Srbije kako izgledaju vaše plate i penzije kada morate, recimo, da izdvojite za neki kredit koji ste uzeli ili neka plaćanja koja imate u inostranstvu ili kako već, kada treba da izdvojite 50% više dinara. Svaka vam čast profesore, moram da priznam da ste stvarno kada je ekonomija u pitanju ekspert i čestitam vam na toj politici. Za nas kurs dinara u odnosu na evro je najvažnije sidro i inflatornih očekivanja, a takođe i stabilnog rasta i poverenja i kredibiliteta koje smo ostvarili ne samo u Srbiji kada su u pitanju nego i investitora i kreditnih rejting agencija kada je ceo svet u pitanju. 
	Konačno, rast, razvoj možemo da pričamo oko svega toga, rast u drugom kvartalu ove godine je 3,6% u prvoj polovini ove godine je 3,4%. Srbija je među top četiri ili pet zemalja EU. Sledeće godine idemo na rast preko 4%, a razvoje, profesore, razvoj je sve ovo što smo uradili u poslednjih 13, 14 godina od 650 kilometara novih auto-puteva i brzih saobraćajnica, brzih pruga, škola, bolnica, zdravstvenih ustanova, naučno-tehnoloških parkova, rasta plata, rasta penzija, rasta minimalnih zarada, nove fabrike koje smo otvorili. Dakle, sve je to razvoj u Srbiji, žao mi je što ga ne vidite, ali mi je drago sa druge strane da ga građani Srbije primećuju. Hvala puno.
	PREDSEDNIK: Zahvaljujem.
	Izvolite, Slobodan Cvejić i da završavamo ovo zato što ovako možemo zaista 15 dana samo između ovoga. Izvolite.
	SLOBODAN CVEJIĆ: Ministar Mali hoće da nam objasni šta je razvoj u odnosu na rast i onda ponavlja rast broja kilometara auto-puta, rast penzija, rast plata i tako dalje. I uporno izbegava da razmisli koliko više mogu da kupe ili da plate građani i penzioneri sa tim platama. I ako mogu, zašto im dajete jednokratnu pomoć ako je to sve tako kako treba. 

	Koliko koštaju putarine i da li mogu svi građani da se voze tim auto-putevima kada god ima padne na pamet? Evo, ja relativno često idemo ovom novom deonicom od Čačka do Kraljeva, tu se znatno smanjio broj vozila. Mislim, nema mnogo vozila. Mnogi građani koji dnevno putuju na relaciji Čačak – Kraljevo koriste stari put, jer žele da uštede jer ne mogu da plate. 
	Tako da ovo što govorite o kursu dinara, održali ste čvrst kurs dinara, to je mnogo obradovalo uvoznike. Oni najviše profitiraju od toga, a mi domaću privredu izuzetno sporo razvijamo. I možete da pogledate u stvari koliki procenat svoje plate za jednu potrošačku korpu daju građani, recimo Rumunije, Bugarske, Makedonije ako hoćete, pa ćete videti u stvari šta smo mi stvarno postigli time. Šta znači građaninu to što je vrlo dugo dinar, odnosno evro vredi 118 dinara kada on sve manje može sebi da priušti na osnovu toga što vi govorite. Zna se zašto se postavlja kurs dinara realno, to je onda kada hoćete da razvijate domaću privredu i izvoz,  a taj naš izvoz, evo, po ovome kako vi prikazujete u ovom budžetskom rebalansu će stagnirati u narednom periodu. 
	Eto, hvala na lekcijama, ja ovoliko razumem o svemu tome i mislim da je to sasvim dovoljno, a razumeće i građani.
	PREDSEDNIK: Reč ima ministar, Siniša Mali.
	SINIŠA MALI: Dobro je što toliko razumete i to je sasvim dovoljno. Dakle, nemojte više da razumete.
	Samo jedan podatak za građane Srbije. U prvoj polovini ove godine, dakle od januara do maja meseca, poslednji podatak koji imamo, realan rast plata u Srbiji je 8,2%, nominalni rast plata 11,3%, 1016 evra je prosečna zarada u Srbiji u vreme ove poslaničke grupe i njihovog šefa prosečna plata je bila 300 evra, stopa nezaposlenosti 25,9%, svaki četvrti je bio u Srbiji bez posla, sa zatvorenim, zakatančenim fabrikama i kursom koji je divljao. 
	Dakle, kao što ste čuli uvaženi građani Srbije, to je ponovo njihov plan, ako se i kada vrate na vlast, pa vi dobro razmislite. Hvala puno.
	PREDSEDNIK: Hvala vam.
	Idemo dalje.
 	Reč ima narodni poslanik, Robert Kozma.
	ROBERT KOZMA: Hvala vam  predsedavajuća. Drago mi je slušati, možda nešto i naučite.
	Ovo je deseto vanredno zasedanje Skupštine u ovom sazivu. U ovom sazivu bilo je više vanrednih zasedanja nego redovnih i ovo vaše vođenje Skupštine pokazuje ono što građani osećaju svakodnevno, a to je, da je u Srbiji sve vanredno, da ništa ne funkcioniše na sistemsku uređen način, da se ne mogu osloniti ni na jednu instituciju i da ukoliko želimo da se izborimo za prava građana da je preduslov da vas sklonimo sa vlasti, jer dok ste vi na vlasti, građanke i građani Srbije neće imati državu koja brine o njima i za njih.
	Došli smo do poslednje svaštare sednice. Bliži vam se kraj, pa pokušavate kroz ovu sednicu kroz zvonce da progurate poslednju krađu pred izbore. Kao što se zločinac uvek vraća na mesto zločina, tako se i vi na vašem kraju vraćate na vaš početak, na „Beograd na vodi“, megalomanski projekat od kojeg građani Srbije nisu imali ama baš nikakve koristi. Projekta u koji smo dali više od dve milijarde evra kada se obračuna svo zemljište koje smo poklonili. 
	Državna revizorska institucija je ustanovila da grad Beograd krije podatke o dugu koje preduzeće „Beograd na vodi“ ima, dug od sto miliona evra prema samom gradu. I sada menjate zakon kako biste se prilagodili još drugim izmenama 

prostornog plana koji ste u međuvremenu napravili, jer je „Beograd na vodi“ kao urbanistički požar, počeo od Savamale, zatim se proširio na Terazije, pa na Sajam i delove Čukarice i sada preti da se proširi i na Novi Beograd.
	Takođe, tvrdićete na ovoj sednici da vam je stalo do pristupanja EU, pa ste dali nekoliko predloga zakona kojima tobože regulišete državnu pomoć, pa ćete govoriti kako je to dobro, podsticaće politiku konkurencije, preduzetništvo, možda doprinese otvaranju Klastera 2, kada već Klaster 3 nije otvoren, pa onda idete po principu – daj šta daš. Nije da vam je stvarno stalo do pristupanja Srbije EU.
	Tu je i takozvana borba protiv korupcije, političke korupcije. A o tome je dovoljno reći da je u protekloj godini GREKO je rekao da ste sproveli samo tri od 24 preporuke. Grupa država Saveta Evrope protiv korupcije, najrelevantnija organizacija suštinski je rekla da je sistemska korupcija u Srbiji rasprostranjena. 
	Takođe, i tu je poslednja injekcija Ministarstva finansija pred izbore, očajnički pokušaj da spasite sebe kroz takozvani zakon o ublažavanju posledica energetske krize i rasta troškova života. Mi smo predložili amandman kojim smo hteli da vam popravimo ovaj zakon, da makar na kraju vaše vlasti prvi put budete iskreni. Zakon bi trebao da se zove – zakon o ublažavanju posledica niza katastrofalnih odluka vlasti koje su dovele do dugotrajne energetske krize, duboke ekonomske krize, galopirajućeg rasta troškova života, kao i radi pokušaja vlasti da se dodvori građanima kako bi vlast pokušala da sebe izvuče iz političkog ćorsokaka i spasila sebe. Eto, popravili smo vam predlog zakona. 

	Vi ste vašim politikama doveli da je Srbija među najvećim zemljama sa najvećim ekonomskim socijalnim jednakostima u Evropi. Svaki četvrti građanin Srbije je u riziku od siromaštva ili socijalnog isključenja. 
	Polovina zaposlenih u Srbiji prima manje od 93.000 dinara, 40% prima platu do 80.000 dinara. Njima je do prosečne potrošačke korpe potrebno između 17.000 do 30.000 dinara, a nakon vaših katastrofalnih mera za ograničavanje cena hrane danas odlazak građanina u dnevnu nabavku namirnica košta 2.000 dinara, da ne govorimo o ostalim troškovima, mesečnim troškovima, komunalija, struje, Infostana ili na primer iznajmljivanje stana gde se garsonjera u Beogradu u proseku iznajmljuje između 500 do 800 evra. Šta je vaš odgovor? Daćemo jednokratno 6.000 dinara. 
	Za vaša tajkune investitore megalomanski projekti i luksuzni dogovori za EXPO i nacionalni stadion, a građanima jednokratna pomoć od 6.000 dinara. Vi u bukvalnom i prenesenom značenju požare gasite kapljicama vode. Izgorele vam i mere za smanjenje cena hrane, a gori nam nažalost i cela država. 
	U proteklih mesec dana pokazali ste zašto je nasušna potreba građana da vas smenimo sa vlasti, jer će nam cela zemlja izgoreti dok vi pokušavate da spasite sebe. 
	Imali smo goloruki narod u Deliblatskoj peščari i na Magliču koji pokušava da ugasi vatru, a vi sipate novac iz budžeta u nepotreban EXPO, rafale, nacionalne stadione. 
	Građani se organizuju, donesu solidarnu pomoć vatrogascima koji se herojski bore da ugase požar, da spase šumu, da spasu domaćinstvo, prirodna, a i kulturna bogatstva, a vama, jedino vam je stalo do vašeg rejtinga i otuda jednokratna pomoć od 6.000 dinara. 
	Prvo ste lagali da držite stvari pod kontrolom, da možete da obuzdate vatru. Dačić, 7. avgusta izjavljuje – nije neophodna pomoć i da požar možemo  sami da držimo pod kontrolom. Znači, 7. avgusta. Zarad građana da pokažem ovo je bio požar 5. avgusta. Pogledajte, ovo je bio požar 7. avgusta. On izjavljuje da stvari drže pod kontrolom. 
	Već tada ste trebali  da aktivirate mehanizam civilne zaštite i EU, a ne da tvrdite da držite sve pod kontrolom. Posle ste se bavili geopolitikom i obezbeđivanje dozvola za prelet ruskog aviona, a u međuvremenu požar traje mesec dana. 
	Hej, dozvolili ste da 200 godina nečijeg rada, pre 200 godina je počelo pošumljavanje Deliblatske peščare, da peščara ne bi postala pustara, neke države su imale viziju i pokrenuli su pošumljavanje, a onda ste se desili vi sa vašim epskim neznanjem, epskim javašlukom, vašom nebrigom i dozvolili ste da izgori 5.300 hektara šume, a potencijalno je ugroženo 10.000 hektara.
	Zarad građana, da ilustrujem, veličina područja koje je zahvaćeno vatrom je  otprilike kao od Bežanijske kose preko Novog Beograda  i sve ovamo do Skupštine. Požar je veličine jedne trećine urbanog područja Subotice, 40% urbanog područja Vranja, to je požar koji se dešava, a vi tvrdite da držite stvari pod kontrolom. 
	Predsednik pre koji dan iznureni vatrogascima koji mesec dana se lavovski bore, kaže – što se tiče oruđa i opreme mi smo evropski gigant. Srbija je proporcijalno svojoj veličini evropska velesila kada je reč o opremljenosti letilicama koje gase požare. Kako smo tačno gigant? Mesec dana gori. Na isti onaj način kao što ste i ekonomski tigar. 
	Posle ćete da pričate da je požar bio biblijskih razmera, da se nije mogao predvideti i zato bih zarad građana da podsetim da smo mi i u julu 2025. godine, imali požare. Tada su ponajviše požari bili u Topličkom kraju, gorela su sela u okolini Prokuplja cela sela su izgorela ovo je ostalo nakon tih požara. Pogledajte. To je bio 

rezultat. Ako bi došli vatrogasci tada u selo u okolini Prokuplja ili nisu imali opremu ili nisu imali vodu. Onda ste obećali, okej to se sada desilo, sredićemo, uložićemo u opremu. Šta je bilo sa tim obećanjem? Ništa. Pojeo vuk magarca.
	Požari su posledice neadekvatne brige, ne pripremanja za klimatske promene, ekstremni toplotni talasi, suša, smanjenje vodostaja reka i šume koje se mogu lako zapaliti.
	To je nova realnost usled klimatskih promena. Na to se možemo pripremiti. Možemo učiniti neke stvari. To podrazumeva da promenimo način na koji se odnosimo prema šumama, prema jezerima, prema rekama, način na koji gradimo gradove, pristupamo urbanističkom razvoju, proizvodimo energiju.
	Zeleno levi front predložio je pet ključnih mera. Za prilagođavanje usled klimatskih promena, jaka civilna zaštita i sektor za vanredne situacije, umesto nepotrebni EXPO, rafale, nacionalni stadion, usmeriti novac u preventivno održavanje šuma, krčenje zapuštenog rastinja, jaku civilnu zaštitu, podršku vatrogascima.
	Takođe, zaštita reka i prirodnih dobara. Bez reka, bez vode, bez prirode, bez šuma nema života. Odbrana gradova od vrućina to podrazumeva da se prestane sa betoniranjem svega i svačega, da se promene urbanistički planovi tako da bude barem trideset posto zelenila ili poroznih površina koje mogu da upijaju vlagu i da hlade gradove. 
	Energetska nezavisno građena potrebna je masovna subvencija u izgradnju solarnih panela na kućama domaćinstava i takođe, prelazak na organsku poljoprivredu otpornu na sušu.
	Šta je vama prioritet kada se radi o izmenama Zakona o planiranju i izgradnji? Za početak da li ministarka Sofronijević može da odgovori koje su ovo izmene zakona o planiranju i izgradnji? U proteklih pet godina tri puta ste menjali ovaj zakon bez da ste pristupili sistemskoj izmeni, bez da donesemo novi zakon nakon javne rasprave, struke i građana. Prethodnim izmenama poklonili ste besplatnu konverziju zemljišta iz prava korišćenja u prava vlasništva. To je bio poklon vašim tajkunima. Zbog toga su i kupili te firme, da bi na tom zemljištu mogli jeftinije da grade. 
	Zatim ste dozvolili da EXPO bude jači od Zakona o planiranju i izgradnji. Dozvolili ste legalizovanje korupcije u građevinarstvu, da može sve na EXPO-u da se izgradi mimo procedura javnih nabavki. Takođe, da može da se objekti puste i bez upotrebne dozvole.
	Sada ste se setili na kraju da treba da ubacite da izvođenje radova potrebno da investitor ima plan za upravljanje otpadom od građenja i rušenja. Sada ste se setili. I do sada je investitor trebao da misli o tome. 
	Ovo su slike na Milićevom brdu. Ovo. Pogledajte ministarka, ovde se radi o bacanju nelegalnog građevinskog otpada, ovo je suštinski uništavanje poslednje zelene oaze u Gradu Beogradu. To se dešava. Time treba da se bavite. A vi, šta vi radite? dozvoljavate da vaši investitori i tajkuni rade sa Zakonom o planiranju i izgradnji šta god žele.
	Zatim, menjate zakon o posebnim uslovima za evidentiranje i upis prava na nepokretnostima, takozvani svoj na svome, ili bolje da kažemo, tajkun investitor na svome. 
	Mi smo i govorili da sve ovo radite da biste okupili sve vaše investitore koji su nelegalno gradili da biste ih okupili pred izbore, jer vam je potreban svaki pipak u toj kriminalnoj hobotnici.

	Bili smo u pravu, zbog toga ste ovo radili, a tada smo vam isto govorili da ne možete da menjate zakon tek tako da Ministarstvo mora da ostane odgovorno, da proverava bezbednost objekata, vi ste tvrdili da ne mora, ali evo, ovi izmenama setili ste se da ipak mora da postoji neki elaborat geodetskih radova kada se radi o zgradama i stambenim objektima.
	Takođe, hajde da pogledamo ko je vama prioritet kada se govori o upisu u katastar na osnovu ovog zakona. Pogledajmo. 
	Evo, ova zgrada, naselje Vojvode Vlahovića upisana u registrar po Zakonu posebnim uslovima za evidentiranje. Takođe, ova zgrada, isto Vojvode Vlahovića, nju ste prioritetno upisali u registar na osnovu ovog zakona, ova zgrada, to znači da su sve ove zgrade suštinski nelegalno građene, a vi ste ih sada po ovom zakonu omogućili da se legalizuju i na taj način ste podstakli profit investitora koji su nelegalno gradili. Time ste se vi zapravo bavili. Sada ste se setili navodno običnih građana, a zapravo su vam ovi investitori bili sve vreme prioritet.

	Na kraju moram da kažem da umesto da pristupimo izmenama Zakona o planiranju i izgradnji tako da dobijemo gradove koji su otporni na klimatske promene, vi nastavljate po starom, da isključivo izlazite u susret vašim investitorima koji grade mimo dozvola ili izlaze izvan projekta, a onda još pokušavate da operete sebe od odgovornosti. Kao što sam više puta i ponavljao, jasno je da nas naprednjačka ugradnja i skupo košta i životno ugrožava. Hvala vam.
	PREDSEDNIK: Reč ima ministar unutrašnjih poslova Ivica Dačić.
	Izvolite.
	IVICA DAČIĆ: Dame i gospodo, ja hoću da kažem nekoliko reči ne kao odgovor nego generalno, pošto smo svedoci da se nadljudski napori koje čine pripadnici Sektora za vanredne situacije, a ne samo oni nego i pripadnici civilne zaštite, zatim dobrovoljnih vatrogasnih društava, policije, Vojske Srbije, javnih komunalnih preduzeća, pa i preduzeća na teritoriji Vojvodine, kao što je „Vojvodina šume“, da se taj rad omalovažava i da se razne teorije zavere koriste kao pokušaj dobijanja određenih političkih poena u inače polupraznim političkim vrećama. To nije tema za politizaciju.
	Pošto je Deliblatska peščara aktuelna, pročitao sam tekst u „Politici“ iz 2007. godine. Godine 2007. je bio katastrofalan požar u Deliblatskoj peščari. To je bilo vreme vlasti DS i DSS i jedna od retkih godina kada sam ja bio u opoziciji, i Aleksandar Vučić je bio u opoziciji. Reč jednu nismo rekli, a izgorelo je više od 3.800 hektara. Zanimljivo je da u „Politici“ tada piše – ovo je četvrti požar za poslednjih, ne znam koliko, 30-40 godina. Kaže: „Požari u Deliblatskoj peščari su normalna stvar“. Kako to sada postade normalna stvar u vreme kada ste vi na vlasti, a sada je ovo nenormalna stvar. Ovo jeste katastrofalni događaj.
	Kao što znate, Sektor za vanredne situacije ranije nije ni postojao; ja sam ga uveo. Danas taj sektor ima 4.637 pripadnika, od čega 3.831 pripadnik vatrogasno-spasilačkih jedinica; dodatne snage čine specijalizovane jedinice civilne zaštite sa oko 1.500 pripadnika, od kojih je 550 za gašenje požara; i 354 dobrovoljnih vatrogasnih društava sa 3.304 pripadnika. To su dobrovoljci. Oni ne primaju jedan, jedini dinar za to što rade.
	Vatrogasno-spasilačke jedinice su raspolagale do tog perioda, znači do 2010, 2012. godine su imale svega 55 vozila. Danas vatrogasno-spasilačke jedinice raspolažu sa 1.137 vozila, od čega su 735 specijalizovanih, 321 terensko vozilo, 54 kombi vozila, 27 kvadova itd. Od 2017. godine primljeno je 1.914 pripadnika vatrogasno-spasilačkih jedinica, od čega u poslednjih pet godina 1.435, kao i 58 inspektora za preventivnu zaštitu i inspekcijski nadzor.
	Hteo bih da dodam još jednu stvar što nema veze sa Sektorom za vanredne situacije, ali oni zajedno deluju. To je Helikopterska jedinica u okviru policije. U poslednjih osam godina, mislim da je bilo od 2017. godine, kupljeno je osam helikoptera za gašenje požara, od čega dve „super pume“ nosivosti pet tona, dva ruska „kamova“ sa pet i šest tona i četiri „eurokoptera H-145“ nosivosti 1,5 tona vode. U ono vreme bila su svega dva ili tri „bela“ koja su imala nosivost 1,4 tone.
	Da budemo sada mi… Pošto je ovde neko postavljao pitanje komunikacija sa međunarodnim centrima za pružanje humanitarne pomoći, svakoga dana je naš Sektor za vanredne situacije bio u komunikaciji sa njima. Ono što je nama nedostajalo oni nisu imali, a to su avioni i helikopteri velike nosivosti vode. Da budemo mi sada iskreni, hvala što su došla četiri helikoptera, ali kapacitet tih helikoptera je 3,5 tona. Ja sam malopre rekao da je kapacitet naših helikoptera pet i šest tona. Tu pored mene je moj prethodnik, koji zna isto to, zato se njemu stalno i obraćam, gospodin Gašić. 

	Što se tiče aviona, mi nismo dobili ponudu od EU za avion, jer nema, ne postoji. Postoji ponuda za dva „er traktora“ koji imaju 3,5 tona nosivosti. Nosivost „iljušina“ – a „iljušin“ je, ja mislim, gasio i te 2007. godine – je 42 tone. Sada kada pogledate koliko je to: „iljušin“ ima dnevno pet do šest naleta, to je 210, 250 tona vode dnevno. Naši helikopteri, naši „kamovi“ imaju 60 tona dnevno, jer imaju toliko naleta dnevno. Oni nisu kao… Hoću da kažem da rade u nadljudskim naporima. Imaju veliki broj naleta. 
	Ovde je takođe problem teške mehanizacije zato što u Deliblatsku peščaru… Vi to znate bolje koji ste odatle, mnogi tamo imaju i vikendice i dolaze tamo, to je evropska Sahara. Teško vozilo za gašenje požara ne može unutra da uđe, uđe dokle može, zaglavi se. Naši vatrogasci su inače poznati po požrtvovanosti. Mi smo 43 puta pružali pomoć u inostranstvu. Naši idu tamo gde drugi ne idu. Naši idu i rizikuju glave, a ovi drugi ne silaze sa asfalta; što mogu da ugase sa asfalte, to rade. 
	Znači, što se toga tiče, situacija je zbog vetra, peska veoma otežana. Ono što je najvažnije nijedna kuća nije izgorela i nijedan ljudski život nije izgubljen. 

	U moru laži i dezinformacija o kojima teorija različitih zavera o nekim projektima, ne znam ni ja, poslovima itd, ja ne znam, ja nisam stručnjak za ovu oblast, ali koliko su meni objasnili ovi ljudi iz Sektora za vanredne situacije to i nije teritorija gde vetro-parkovi mogu da funkcionišu upravo zbog peska. 
	Ali samo da vam napomenem da je prošle godine, pošto čini mi se ponekad sa malom ironijom o tome govorite, rekao sam vam koliko ljudi radi u Sektoru, prošle godine je bilo 39 hiljada intervencija, spašeno je više od 1.400 ljudskih života. Ove godine, otpočetka godine, bilo je 24.958 intervencija, spaseno je 756 ljudi. U prethodnih mesec dana evidentirano je 3.926 požara i eksplozija na otvorenom. Znači, u ovom mesecu, u avgustu, 3.900. Na teritoriji Srbije trenutno je aktivno, barem je bilo pre nekoliko sati 29 požara na otvorenom prostoru. 
	Tako da, zahvalini smo naravno na pomoći koju nam neko pruža i tu su timovi iz Ruske Federacije, iz Evropske unije. Tu su četiri helikoptera i dva zemaljska tima: jedan iz Nemačke, koji je danas stigao, i jedan iz Rumunije. 
	Šef misije, odnosno ove ekipe iz Rumunije, on kada je došao na teren, rekao je da nikada nije video takvu situaciju i takav teren i da se prosto divi šta su uspeli naši vatrogasci da urade, a, naravno, da ne zaboravim samo da se zahvalim svim meštanima koji su danonoćno bdeli i trudili se da brane zajedno sa vatrogascima sve ono što je bilo ugroženo.
	Ali hoću da vam kažem, između ostalog i Marinika Tepić juče je, mada je to podatak o kojem smo i ranije govorili, ali iznet je jedan podatak o tome da u Predlogu rebalansa budžeta, ja sada ne znam Siniša, ti si bio ministar i 2023. godine, pretpostavljam, a ti si tada bio ministar unutrašnjih poslova, da je podnet amandman od strane opozicionih stranaka, znam da je Marinika to podnela i Borko Stefanović i još neko, da u rebalansu budžeta se sa pozicije Sektora za vanredne situacije skine taj iznos. A sada imamo napade na to da, eto mi smo neodgovorni i nismo dobro opremljeni, nismo dobro pripremljeni. 
	O čemu je reč? Reč je o kapitalnom projektu. Da se sada razumemo šta je nabavljeno tada. Kapitalni projekat Ministarstva unutrašnjih poslova, podizanje kapaciteta Sektora za vanredne situacije nabavkom vozila za različite namene. Ovde je jedno od opravdanja bilo to da je pisalo da su to vozila različite namene. Pa tako se klasifikuje to i tako se piše. Pa nisu sigurno kupovali audije i mercedese, nego vozila različite namene, zato što u Sektoru za vanredne situacije imate različite vrste vatrogasnih vozila. Ta sredstva su u potpunosti iskorišćena za jačanje materijalno-tehničkih kapaciteta Ministarstva za potrebe gašenja požara. Znači, u 2023. godini u okviru tog kapitalnog projekta ugovorena je nabavka 10 vatrogasnih navalinih vozila za gašenje požara i realizacija druge rate ugovorne obaveze za nabavku protivpožarnih helikoptera „Kamova“ sa pratećom opremom. 
	Kao što sam rekao, do 2017. godine nabavljeno je ukupno 55 vatrogasnih vozila, a od 2017. godine do danas nabavljeno je 498 vozila, od čega 214 specijalizovanih vozila za gašenje požara. Tako da, ja bih vas zaista molio da imajući u vidu da su aktivnosti na terenu svakodnevne i nije tačno da je požar izbio pre 5. oktobra... Bila su tri požara koja su lokalizovana na toj teritoriji i tek kasnije, posle 5. avgusta… Jesam li rekao 5. oktobar? Pa to mi je nekako u glavi, taj 5. oktobar, ali nekako kao crni dan. Ali, u svakom slučaju, hoću da vam kažem da ne treba se koristiti, ne treba koristiti kroz navodnu političku borbu neistine da bi neko ubirao određene, eto, političke poene. To jednostavno nije tačno. To je lažno. To je, na kraju krajeva, sramotno. To je i licemerno i to pogađa ljude, pre svega, koji su na terenu. 

19/2	AL/VZ

	A kada je reč o ljudima koji vode Sektor za vanredne situacije, pa koji su to ljudi? Pa to su ljudi koji su bili kada sam bio i prošli put ministar od 2008. do 2014. godine. Pa nisu se sada oni rodili. Pa oni su i tad gasili te požare koji su tada bili. 
	Kažem još jednom, 2007. godine je bio veliki požar u Deliblatskoj peščari, možete da pogledate i novinarske izveštaje, 1996. takođe, sedamdesetih godina takođe. U „Politici“ se pisalo, kažem još jednom, da je to sasvim jedna normalna pojava u Deliblatskoj peščari. Mislim da svi zajedno treba da ozbiljno pristupimo tom pitanju, ali je najvažnije da, ja mislim, da su, bez obzira što, požar je, ja nisam stručnjak za tu oblast, ali sam svakoga dana bio tamo kao ministar. 
	I znate, kada vi danas imate situaciju da gori… Zaboravio sam da to dodam, da je presečeno više od 70-80 kilometara tzv. proseka. To je po 100-150 metara. I kada vi pogledate da požar se prebaci preko tog proseka, koji je go, na drugu stranu zbog uraganskog vetra, zbog načina na koji se požar prebacuje, to je, prosto, jednostavno i za ljude na terenu neobjašnjivo. Evo, i ovi koji dolaze sa strane zaista odaju veliko priznanje vatrogascima-spasiocima. 
	I ja sam, zato sam, iako ja imamo ovde nekoliko ovih zakona koji su na dnevnom redu, ali mislim da oni nisu danas, je l' tako, Siniša, nisu danas, ali ti zakoni nisu toliko bitni, ali sam došao slušajući i očekujući da će biti, jednostavno, ova tema. Licemerno je reći i netačno, apsolutno da bilo ko može da žrtvuje deo svoje teritorije, da zapali, da bi ostvarivao neke navodne interese. 


20/1	MV/MP		13.20 – 13.30

	Te teorije zavere su apsolutno lažne, sramotne i licemerne. Želim zato da kažem da su vatrogasci heroji i oni zaslužuju poštovanje i podršku celog našeg društva, jer sad zamislite kako se oni osećaju kada čuju razne dezinformacije. Pazite, formiran je fond, neko je otvorio račun u banci za donacije za porodicu poginulog vatrogasca. Ni jedan vatrogasac nije poginuo. Ljudi su uplaćivali pare. Zamislite dokle to ide. Policija je identifikovala o kome je reč, ali takve vrste prevare, i ove političke prevare, i ove finansijske, naravno da nisu moralne i ne bi se uopšte osvrtali na to da to ne može negativno da utiče na one ljude koji se nalaze i koji i dan-danas gase požare. Hvala vam.
	PREDSEDNIK: Hvala vam, ministre.
	Gospodine Kozma, javili ste se? 
	(Robert Kozma: Replika.)
	Replika? Nije vas pomenuo ministar. Dao je odgovore.
	(Robert Kozma: Optužio me je da sam bio na vlasti 2007. godine.)
 	Šta vas je optužio?
	(Robert Kozma: Imam pravo na repliku pošto je rekao da sam bio na vlasti 2007. godine, a 2007. sam bio student.)
	Ne, nema potrebe, pošto je optužio sve vas zajedno. Imate pravo na repliku jednako koliko i svi ostali ispred vas.
	Reč ima ministar Sara Pavkov.
	Izvolite.
	SARA PAVKOV: Poštovana predsednice Narodne skupštine, uvažene kolege, poštovani narodni poslanici, dragi građani naše zemlje, kratko bih se osvrnula na retrospektivu istorijsku vezanu za Deliblatsku peščaru. Godine 1818. započeto je sa strateškim pošumljavanjem ovog podneblja zbog kretanja živog peska i pošumljavanje je trajalo skoro čitavih 200 godina. 
	Čuli smo da su požari bili i 1996. godine, ali i 40-tih godina, 2007. godine, a evo i ove godine. Ježim se i krivo mi je kada čujem da se upravo ovakve informacije i ovakvi elementi koriste kao politički alati u nekom vidu poređenja. Ali, pošto vidim da je to trend današnjeg plenuma i današnje sednice, onoga što smo, nažalost, čuli kao nedovoljno dobru pripremljenost države po pitanju zaštite prirode i zaštićenih područja, a moram da istaknem šta se dešava na evropskom kontinentu, postaviću nekoliko važnih paralela. 
	Godina 2026. na evropskom kontinentu odnela je preko 10.000 ljudskih žrtava. U Srbiji ni jedna. Na evropskom kontinentu 2026. godine stotine hiljada građana je raseljeno sa svojih mesta prebivališta. U Srbiji niko niti je jedan objekat pogođen. U Deliblatskoj peščari nemamo takođe ni uginuće nijedne životinjske vrste s obzirom da je u pitanju Specijalni rezervat prirode Deliblatska peščara. 
	Ono što je vrlo slično i što pokazuje trend sa evropskim kontinentom, to je duplo više požara na otvorenom, konkretno 619.000 hektara je pogođeno požarom na teritoriji evropskog kontinenta i taj trend je, nažalost, potvrđen i na Deliblatskoj peščari. Ali, ono što želim da podvučem, gde se definitivno naša i vaša matematika ne slažu je sledeće. Građani, želim da vas podsetim na ovaj podatak. 
	Godine 2012, kada je SNS došla na vlast, tada je Republika Srbija pod zaštitom prirode imala 5,9% svoje teritorije i za to je izdvajano 150 miliona dinara. Na današnji dan mi smo stavili pod zaštitu 10,76%, što je 951.000 hektara pod zaštitom i izdvojili preko milijardu dinara. Da je vaša matematika trenutno na snazi, pošto je duplo više područje proglašeno, vi biste verovatno 2016. godine izdvojili 300 miliona dinara. 
20/2	MV/MP

	Mislim da je građanima jasno ko brine za državu, ko brine za prirodu, ko ne iznosi lažne informacije i ko ne izvrće tragediju klimatske promene i negativnu situaciju u nešto što će da bude njihov sitan politički poen, jer vrlo je jasno i nedvosmisleno, precizno evidentirano da nikakav požar ne može da bude rezultat promene namene zemljišta niti sklanjanja statusa sa zaštićenog područja i da je to čista manipulacija. Ja zato verujem da će nam građani dati punu podršku. Hvala.  
	PREDSEDNIK: Hvala vam. 
	Reč ima narodni poslanik Pavle Grbović. 
	Izvolite. 
	PAVLE GRBOVIĆ: Zahvaljujem, predsedavajuća. 
	Vi ste mogli da iskoristite svoj autoritet i da zamolite ministarku da ne viče na nas. Stvarno, osećamo se ovde kao da smo ne znam ni ja šta učinili, a ljudi izneli neka mišljenja. Izvika se žena na njih, kao da smo đaci u školi. Šta vam je, bre, ljudi? Stanite malo. Hajde, ovo je oproštajna sednica ove vlade, znam da ona nosi poseban emotivni momenat, ali nema potrebe sada da vičemo baš toliko jedni na druge. Nisu ni ovi ljudi baš toliko krivi što se ne slažu i što ne padaju na nos od oduševljenja time što vi radite.
	E, sad, na ovoj vašoj oproštajnoj sednici, koliko vidimo, jedna od ključnih tačaka, naravno, pored budžeta kojim ćemo se posebno baviti, jesu i ODIHR-ove preporuke, odnosno ispunjavanje, kako vi kažete, svih preporuka ODIHR-a kako bismo mogli da imamo fine, najpoštenije izbore na planeti Zemlji, što, naravno, apsolutno nije tačno. 
	Milimire, nisam…, nemoj da se brineš. 
	PREDSEDNIK: Molim vas, bez dobacivanja. Sledeći ko dobaci, dobija opomenu. Hvala vam.
	PAVLE GRBOVIĆ: Ja vam kažem da je ministarka uvela sednicu u pogrešan ton, sad su svi postali nekako nervozni. 
	Dakle, jedna od glavnih preporuka ODIHR-a koja se adresira na ovoj sednici tiče se sprečavanja korupcije. Sad, naravno, ja sam gledao taj zakon, on ima neke odredbe koje nisu sporne tehnički kada ih tako pogledate, ali da li vi zaista mislite, vi koji ste predlagači tog zakona, ili gospodin koji je sam predlagač tog zakona, da li postoji ijedan građanin u Republici Srbiji koji smatra da je ključni problem izbornog procesa da li će javni funkcioner imati jedan ili će imati dva instagram naloga na kojima reklamira svoje aktivnosti, pa će na jednom da se reklamira kao član stranke, a na drugom će da bude kao javni funkcioner? Dakle, to je u ovom zakonu koji ste vi nama ponudili jedan od ključnih problema sa kojima se mi suočavamo. 
	A onaj problem koji je u stvari glavni, koji je najveći, koji je glavna zamerka Srpskoj naprednoj stranci, ovom režimu, koji proističe iz svih relevantnih međunarodnih izveštaja nakon svakog izbornog ciklusa od 2012. godine pa nadalje, jeste zloupotreba javnih resursa, jeste pritisak na birače. Upravo ono što niste ni za milimetar promenili ni ovim niti bilo kojim drugim zakonom. Pritisak na birače, pogotovo na one koji su zaposleni u javnom sektoru, koji rade na PP ugovorima, koje zloupotrebljavate i koje ucenjujete da će gubitkom tih pozicija ili čije glasove kupujete na taj način što im obećavate da će ti PP ugovori postati ugovori na neodređeno ukoliko učestvuju u vašoj kampanji, ukoliko glasaju za vas, ukoliko tu svoju ličnu sramotu ovekoveče i te fotografije zajedno sa fotografijama svojih ličnih karata oni na kraju vama i prezentuju.   

	Ali, ono što je najlicemernije kada je reč o izbornim uslovima kojima se vi toliko hvalite, mi smo na, čini mi se, prethodnoj sednici ili pre dve sednice usvojili zakon kojim se limitira iznos sredstava koju jedna lista ili jedna stranka može da potroši u okviru svoje izborne kampanje. Sad vi to kad pogledate ovako, šta tu može da bude sporno? Suštinski ništa nije sporno, u fer utakmici mora da postoji neki iznos koliko može da se troši da bi postojala kakva-takva ravnoteža. Ali, onda dođemo u situaciju da mi na današnjoj sednici ovde usvajamo određene mere, pa će Vlada, odnosno iz republičkog budžeta će, nakon što izbori budu bili raspisani, usred kampanje za potrebe kampanje jedne liste građanima da se upumpa milijardu evra. Pa, vi možete komotno da ne potrošite ni dinar kao Srpska napredne stranka. Iz budžeta, kako je rekao gospodin Siniša Mali, 968 miliona evra i to kreće od 14. septembra. A ako verujemo najavama predsednika Republike, to znači nakon što su izbori raspisani, usred izborne kampanje direktno se građanima daje novac kako bi promenili ili kako bi kreirali političko mišljenje građana Srbije, u iznosu od 968 miliona. To u istoriji nijedne ozbiljne evropske zemlje se nikada nije uradilo, iz državnog budžeta. I onda vi pričate o ODIHR-ovim preporukama. 
	Ali, hajde da napravimo malu retrospektivu šta je urađeno od ODIHR-ovih preporuka. Govorimo o implementaciji. REM nefunkcionalan, nema predsednika, nula donetih odluka.   
21/1	MT/LjL		13.30 – 13.40 

	Komisija za birački spisak nema pristup materijalima, nije izvršena revizija, ni jedan izveštaj u Narodnoj skupštini o tom poslu. Zloupotreba javnih resursa, funkcionerska kampanja, pa gledamo poslednje dve nedelje u šest i po miliona primera kako predsednik Republike učestvuje u stranačkoj kampanji koristeći javne resurse, koristeći javnu funkciju kao predsednik države, a da ne govorim o svim ostalim funkcionerima, pre svega kada je reč o funkcionerima izvršne vlasti, ne govorim o kolegama narodnim poslanicima. Dakle, tako izgleda vaše ispunjavanje ODIHR preporuka.
	Ovaj budžet koji u cilju toga što planirate da radite, on nažalost nije ni razvojni, nije ni u toj meri ni socijalni, ni oproštajni, ovaj budžet koji vi pripremate i ovo što nameravate da MUP-u i vojsci pre svega povećate izdatke, ovaj budžet je ratni budžet, ali ratni protiv onih građana koji se tokom svih ovih godina na ulicama bore za istinu i pravdu. 
	Dakle, upumpavanje sredstava umesto u nauku i obrazovanje, u aparat sile, ima za isključivi cilj da se režim nasilnim putem obračunava sa nezadovoljnim građanima na ulici. I umesto, gospodo, da se bavite svih ovih nedelja gašenjem požara u Deliblatskoj peščari, vi pokušavate na ovaj način da se bavite gašenjem narodnog nezadovoljstva na ulicama gradova, kako pre, a očigledno i po najavama nekih kolega pozicionih poslanika sa druge strane, i pre i nakon izbora, koji pozivaju naš bezbednosni sektor da reaguje i da spreči da građani iskažu svoje nezadovoljstvo u slučaju izbornih manipulacija.
	Da je ovaj budžet zaista razvojni, vi biste više ulagali u nauku i obrazovanje, a ne u aparat sile. Ulagalo bi se u sistem civilne zaštite, a ne za potrebe kupovine naoružanja i za potrebe ratovanja protiv nepostojećih vojnih saveza i nepostojećih pretnji, za koje niste uspeli tokom svih ovih godinama da nam objasnite koje su.
	Evo, sada vam postavljam pitanje ponovo: da li je, gospodo, pošto vidim da je gospodinu Gašiću nešto smešno, možete i vi, gospodine Gašiću, da odgovorite na to, da li je Albanija neprijatelj Srbije koji preti da ugrozi nezavisnost, stabilnost i mir građana Srbije, ili je Albanija politički saveznik sa čijim premijerom predsednik države, naš, odlazeći, piše zajednička pisma međunarodnim institucijama i sa kojim pravi zajedničku strategiju? Pošto gospodin predsednik Vlade na to pitanje nije nadležan da odgovori, nije mu dozvoljeno, možda vi, gospodine Gašiću, imate više integriteta pa nam na to pitanje možda zaista i odgovorite. 
	Da je ovaj budžet razvojni, recimo, išlo bi se u pravcu toga da se olakša poslovanje preduzetnicima, da se limit za paušalno oporezivanje podigne sa 6 na 8 miliona, za ulazak u sistem PDV sa osam na 10 miliona, jer ti limiti koji su uvedeni 2013. godine više ne odgovaraju, u međuvremenu smo imali inflaciju koja je kumulativno bila preko 60%, da se umesto ovih važnih ali nažalost i beznačajnih zakona u svojoj konačnosti o sprečavanju korupcije, da se možda donese zakon odnosno da se izvrše izmene zakona koje će urediti da krivična dela iz oblasti korupcije i zloupotrebe javnog položaja ne zastarevaju.
	Vidite, gospodo, to su mere kojima bi se bavio neko ko želi da usvaja razvojni budžet i ko ima nameru i ko ima ambiciju da ostane da živi u ovoj zemlji. Jer, taj ko želi da ostane i da živi u ovoj zemlji bi gledao kako da pomogne svojim građanima, a ne kako da suzbija njihovo nezadovoljstvo. Gledao bi šta je koren njihovog nezadovoljstva a ne gde su njihove slabe tačke, gledao bi kako sa tim ljudima može da razgovara a ne kako da ih zaplaši ili kako da ih kazni i gledao bi, gospodo, šta je najbolje za te građane, u kom pravcu ova zemlja da se razvija u svim budućim godinama. 

	To je bez ikakve dileme najbolji pravac i najbolji politički projekat koji postoji u istoriji civilizacije, mirovni i politički, a zove se Evropska unija. A onaj ko bi želeo da bude član EU, on se ne bi svađao sa svojim komšijama, pogotovo ne sa onim komšijama koje su pokazale i koje daju dobar primer kako taj put može da se ubrza, kako reforme mogu zaista da se sprovode. Ne bi tražio partnere među autsajderima nego među liderima evropskih integracija. Pokušao bi da bude stub stabilnosti na Balkanu i glavni faktor mira, a ne po tome što će biti glavni izvor destruktivnosti, već po tome što će širiti mir, što će koristiti našu komparativnu prednost što u svim okolnim zemljama živi veliki broj Srba za stvaranje boljih odnosa i da oni budu most saradnje sa tim zemljama a ne da ih zloupotrebljava i da ih instrumentalizuje da budu kamen u cipeli drugim zemljama.
	Zbog toga, gospodo, veoma je jasno da vi nemate nameru da u ovoj zemlji opstanete i ostanete. Vaša namera je da izmuzete ovu zemlju koliko god je to moguće, da se dočepate konačno tog EKSPO projekta ne biste li uzeli najveću otpremninu u istoriji politike i ne biste li ovu zemlju ostavili u stanju za koje vas baš briga kako će se nakon vas rešavati.
	Ali, građani Srbije da znaju, koliko god da je teško i koliko god da će biti teško nakon što ova vlast konačno doživi svoj kraj i ono što će ostaviti za sobom, a taj legat ni na koji način neće biti častan, da Srbija ima dovoljno snage, da ima dovoljno hrabrosti, da ima dovoljno pametnih ljudi i da će taj posao umeti dobro da odrade.
	Verujem da građanima u ovakvim okolnostima na izborima koji nam predstoje neće biti teško da donesu odluku.
	PREDSEDNIK: Reč ima narodni poslanik Aleksandar Mirković. Izvolite.
	ALEKSANDAR MIRKOVIĆ: Hvala, poštovana predsednice.
	Jako je teško u dva minuta odgovoriti na sve što smo ovde bili u prilici da čujemo, ali oko nečeg možemo da se složimo, da ova sednica jeste oproštajna, ali ne za kolege koji sede oko mene i vladajuću većinu, već upravo za one koji sede preko puta nas i predstavljaju opoziciju. Jer, nema tog istraživanja koje pokazuje da će se vaš glas u narednom periodu čuti u ovom parlamentu.
	Što se nas tiče, da li ćemo biti u poziciji vlasti ili opozicije odlučiće građani na izborima, ali ono što se vas sigurno tiče jeste da se vaš glas ovde neće čuti. Jer, neki od vas će izaći na izbore i neće preći cenzus, prema svim istraživanjima, dok neki od vas podržavaju ove blokadere, pa tako da neće biti ni u prilici da budu na listi. 
	Što se tiče toga kako mi kupujemo glasove ovim rebalansom, koliko to suludo i paradoksalno zvuči pokazaću vam u ovom jednom prostom primeru. Dakle, 6.000 dinara pomoći će dobiti svi punoletni građani Srbije, to znači da ćete dobiti i vi. Pa, jel to znači da ćete vi na izborima glasati za listu Aleksandar Vučić – Ujedinjena Srbija? Da li vi toliko nipodaštavate građane Srbije i mislite da će neko o budućnosti svoje dece, Srbije odlučivati zbog 6.000 dinara? Mislim da je dobro što smo to bili u prilici da čujemo svi ovde nekoliko puta, jer time jasno pokazujete kakvo mišljenje imate o građanima Srbije. 
	Što se tiče nepostojećih vojnih saveza, ja sam svestan da za vas teroristički akti i pozivanje na nasilna rušenja legitimno izabrane vlasti u Srbiji je nešto normalno, da se prvo odreknete tih ljudi, pa se onda pokajete, ali mi je neverovatno da ste spremni toliko daleko da idete da pokušavate da poništite vojni savez koji su napravili Tirana, Priština i Zagreb, iako ga oni sami danas priznaju. 

	Za sam kraj, poštovani građani Srbije, nemojte o patriotizmu, o ljubavi i prema Srbiji i budućnosti naše zemlje da vas uče i da vam lekciju drže oni koji u svojoj poslaničkoj grupi imaju više poslanika koji navijaju za drugu zemlju kada igra protiv Srbije nego što navijaju za Srbiju i nemojte da vas uče oni koji Rašku oblast smatraju nezavisnom oblasti i žele da je pripoje drugoj zemlji. 
	Srbija će umeti da se izbori, Srbija će na narednim izborima pokazati jedinstvo i pokazati da ujedinjena Srbija, politika predsednika Aleksandra Vučića, je ono što je potrebno našoj zemlji, a vi, po svakoj prilici, kao što ste i sami rekli, ovo je za vas oproštajna sednica i nadam se da će tako ostati i ubuduće, a da ćete preostalo vreme iskoristiti da makar opravdate jedan dinar plate koju ste do sada uzeli. 
	Hvala. 
	PREDSEDNIK: Hvala vam. 
	Da li još neko od predsednika želi reč?
	U redu, imamo jednog ovlašćenog predstavnika. 
	Reč ima Goran Petrović.
	Izvolite. 

22/1	JJ/JG			13.40 – 13.50

	GORAN PETROVIĆ: Hvala.
	Kada ste predložili Zakon o Pravosudnoj akademiji pošten građanin bi pomislio da ste konačno odlučili da napravite zaokret u svojoj politici i sprovedete ozbiljnu pravnu reformu kako bi ojačali nezavisno pravosuđe i krenuli u borbu protiv korupcije, ali izgleda ništa od toga. Vi ste u stvari ovaj zakon predložili danas, da bi sutra zaključali pravdu u Srbiji, zato što imate problem sa korupcijom i kriminalom, zato što više ne znate kako svoje funkcionere da zaštitite od krivične odgovornosti, jer u sudnicama širom Srbije i dalje sedi većina časnih sudija i tužilaca koji drže do svoje zakletve i časti, zato vam ne polazi za rukom da pritiscima i ucenama utičete na sve sudske postupke onako kako bi hteli. 	
	I nije vam lako, ima onih sudija i tužilaca koji uopšte neće da vas slušaju i kvare vam sreću i pošto ne možete da ih kontrolišete telefonom vi sada predlažete Zakon o Pravosudnoj akademiji da bi mogli da izaberete one koje vi predložite i koje ćete moći da kontrolišete. Da izaberete podobne i poslušne koji vam neće praviti probleme, one koji će moći sutradan vas da štite, jer šta će vama sudije i tužioci koji misle da zakon važi i za vas. 
	Smetaju vam Visoki savet sudstva i Visoki savet tužilaštva, jer očigledno ne možete da ostvarite uticaj da se za tužioce i sudije izaberu vaši poslušnici. Zato ste Zakonom o Pravosudnoj akademiji oduzeli nadležnost Visokom savetu sudstva i Visokom savetu tužilaštva da procenjuju stručnost i osposobljenost kandidata za sudije i tužioce i predvideli da mogu da biraju samo one kandidate koji imaju uverenje o završenoj obuci na Pravosudnoj akademiji. Kandidate koje je, dakle nisu selektirali i čije znanje na ispitu nisu ocenjivali. 
	Dakle, da aminuju rezultate Pravosudne akademije u kojoj ćete vi, u to ne sumnjamo ubaciti i vaše kadrove, a oni su tu da kontrolišu ko će tu obuku na Akademiji završiti. Vrlo prosto, da nikad niko ne može da bude sudija ili tužilac ako nije pod kontrolom. 
	Zato gospodine Vujiću, nemojte više da nas obmanjujete ni nas ovde, a ni narod, a naročito ne mlade ljude koji će se opredeliti sutradan za poziv sudije ili tužioca. Oni moraju da znaju da vi ne želite da birate sudije po znanju, nego po stepenu spremnosti da žmure na kriminal i korupciju i klimaju glavom na svaki mig iz vaše partijske centrale. Da ukoliko žele da dele pravde znaju da dok ste vi na vlasti nema nezavisnosti sudova i samostalnosti tužilaštava, jer sistem koji stvarate ne stvarate radi jačanja pravde, već ga stvarate radi sopstvene zaštite i to narod vidi i ne veruje vam jer zakoni danas u Srbiji ne važe jednako za sve, oni važe za obične građane, ali ne i za vaše funkcionere. 
	I, evo najsvežijeg primera te vaše selektivne pravde. Pre nekoliko dana smo saznali da bivši ministar Goran Vesić koji je optužen za teško delo protiv opšte sigurnosni zbog pada nastrešnice u Novom Sadu, gde je poginulo 16 ljudi, gle čuda, šeta slobodan iako je Apelacioni sud doneo rešenje o pritvoru.
	Uprava za izvršenje krivičnih sankcija kaže – ne može da postupi jer se u odluci pojavila tehnička greška i nikome ništa. A u isto vreme, dok se bivši minisar Vesić šeta na slobodi zbog neke tehničke greške, na primer, profesor Spremić u istom predmetu provodi 200 dana u pritvoru i kod njega nema greške, jer nije vaš. Kako se ta tehnička greška nije njemu desila? Kako se tehničke greške gotovo nikada ne dese običnom narodu? 



22/2	JJ/JG

	Gospodine ministre, sve vreme se pitam da li vam je kao prvom čoveku sprskog pravosuđa bilo makar malo neprijatno kada ste čuli za ovo ili je to vama možda normalno, jer vi ste ministar u zemlji u kojoj predsednik države svake nedelje na televizijama sa nacionalnom frekvencijom glumi vrhovnog sudiju, glavnog tužioca, branioca i veštaka i pre nego što se predmeti formiraju. On gleda snimke koji nikada ne dođu do suda i objašnjava narodu da je bolje da to niko ne vidi. On piše optužnice i odbrane i urušava pravni sistem pred očima javnosti. 
	I vi ćutite jer je vama to normalno. Vi ste tu da sprovodite zadatke, a ne da se mešate u svoj posao, jer da se mešate u svoj posao, ne bi poslanici predlagali zakon o sprečavanju korupcije koji je na dnevnom redu nego Ministarstvo pravde kao državni organ koji ima ključnu ulogu u stvaranju zakona i strategija u borbi protiv korupcije. Igrate se žmurke ovde u parlamentu gde predlažete farsu od zakona o sprečavanju korupcije koji kasni godinama da Evropi zamažete oči pred izbore, a u isto vreme predsednik Srbije, Aleksandar Vučić nalazi se u predizbornoj funkcionerskoj kampanji, obilazi Srbiju. To nisu redovne državne posete, tamo gde bi institucije trebale da rade svoj posao, on lično obećava puteve, vodovode i milione evra za škole i ambulante. Nekima daje novac, kako kaže, iz džepa, a nekima iz budžeta, zapošljava ljude u BIA na licu mesta, bez provere, ispunjava želje budžetskim novcem, kao da je za to nadležan, dok mu se lokalni funkcioneri kriju iza leđa. 
23/1	JD/MJ		13.50 -14.00

	Da li možete vi, gospodine ministre, kao ministar pravde da nam objasnite kako to predsednik Republike i ako nema nikakvih nadležnosti, može da naredi da se negde izgradi put novcem iz budžeta. To se u svetu zove institucionalna kupovina glasova i širenje političke korupcije. To je klasična funkcionerska kampanja.
	I da znate, ne propada država samo onda kada ostane bez novca, ona propada kada građani izgube veru da postoji pravda, a vi ste to upravo ovde uradili i dalje nastavljate da radite. 
	Možete vi kontrolisati medije, možete svojim funkcionerima garantovati imunitet od zakona i deliti novac i obećanja po selima uoči izbora, ali narod koji je shvatio šta vi u stvari radite ne možete više kontrolisati. 
	Ljudi dobro vide kako se vaši funkcioneri preko noći bogate, kupuju nekretnine po zemlji i inostranstvu i voze skupe automobile, čerupajući lokalne i državnu kasu, dok mnogi jedva sastavljaju kraj sa krajem i zato donosite zakone za koje mislite da će vas sutradan zaštiti. 
	Istorija je puna onih koji su mislili da su iznad zakona ili da mogu da donesu zakone koji će da ih štite, a završili su tačno tamo gde su pokušali da uguše pravdu pred sudom. Hvala.
	PREDSEDNIK: Reč ima Aleksandar Mirković. 
	Izvolite.
	ALEKSANDAR MIRKOVIĆ: Hvala, poštovana predsednice. 
	Dakle, prvih nekoliko minuta ja sam kao da sam slušao izlaganje o periodu režima njihovog kada su 2009. godine donosili odluke ko će biti tužioci i sudije naspram toga da li su članovi tadašnje vladajuće stranke ili nisu, pa ste imali opis, nije član naše stranke, ali žena jeste. 
	Ovaj može da bude sudija izvlačio je naše ljude već ranije, pomoći će nam. Dakle, prvih nekoliko minuta kao da je čovek pričao o reformi pravosuđa iz 2009. godine, kada su hiljadu ljudi ostavili na ulici.	
	Kada su birali sudije, poštovani građani, na sednicama mesnih i opštinskih odbora svoje stranke, pa su imenovali ljude koji su preminuli i ti ljudi danas vam drže lekciju nekakvu. On priča o nekakvim uslovima i kaže da li će ispuniti ovaj ili onaj uslov, pa neće se nikada vratiti to vaše vreme kada je jedini uslov da li je sudija dobar ili nije, to da li ima člansku kartu vaše stranke ili nema. 
	Kaže čovek – bogaćenje funkcionera. Pa, predsednik njegove stranke, pokreta, šta li je već, ušao u politiku prema sopstvenom priznanju 2004. godine, sa polovnim automobilom Saab, ušteđevinom od 10.000 evra i polovinom kuće. 
	Iz politike nakon 10 godina izašao i manje, osam godina, izašao sa stotinama miliona evra, stotinama nekretnina i oni danas imaju obraza da vam pričaju i da vam drže moralne lekcije. 
	Što se tiče kampanje, a ko to određuje šta je kampanja predsednika i da li su to redovne ili vanredne aktivnosti predsednika države. 
	Aleksandar Vučić je dobio preko dva miliona glasova građana Srbije, više od dva miliona glasova, to mu daje legitimitet da ide i da razgovara sa ljudima kad god poželi, gde god poželi, što on i čini. 
	Da ja vas pitam u vreme vaše vlasti da li ste izašli van Beograda bilo gde? I šta vas sprečava danas da budete sa ljudima na ulici? Sprečava vas to što građani dobro pamte šta ste im uradili kada ste ih ostavljali bez posla, kada ste zatvarali fabrike, kada ste se vi bogatili, a oni ostajali siromašniji, sprečava vas to što vi znate da vas građani ne žele i zato nakon sledećih izbora dve stvari su sigurne pobeda liste Ujedinjena Srbija Aleksandar Vučić i to da za vas nema cenzusa, jer građani sva vaša nepočinstva nikada vam neće oprostiti. Hvala.

	PREDSEDNIK: Hvala.
	Reč ima ministar Nenad Vujić.
	Izvolite.
	NENAD VUJIĆ: Uvažena predsednice Narodne skupštine, uvaženi narodni poslanici i narodne poslanice, javnosti radi, ja nisam prvi čovek pravosuđa, prvi čovek sudstva, sudske grane vlasti je predsednik Vrhovnog suda, ministar pravde nije prvi čovek pravosuđa. Vrlo jasno je to definisano i Ustavom i u zakonima.
	Što se tiče Zakona o Pravosudnoj akademiji to je sve jasno. Taj zakon je dobio pozitivno mišljenje Venecijanske komisije koja je nedvosmisleno rekla da su sve preporuke u potpunosti ispunjene.
	Nikakva komisija nije koju ću imenovati, ni Narodna skupština, ni Vlada, ni ministar pravde, postoji komisija za prijemni ispit na obuku, postoji komisija za završni ispit na kojima se utvrđuju stručnost i osposobljenost. Te dve komisije direktno, onaj ko hoće da čita imenuje Visoki savet sudstva, odnosno Visoki savet tužilaštva. Petočlana komisija, troje sudija, dvoje tužilaca koje imenuju ovi saveti. Čak saveti imaju toliku nadzornu funkciju da i konačne liste kandidata za prijemni ispit saveti potvrđuju.
	To je sve vrlo jasno predviđeno u Zakonu. Što se tiče određenih odluka sudskih, imate i mišljenje advokata kada su one nejasne i kada je potrebno vrlo jasno i precizno da se zna šta da se radi i kako da se postupa zato što su u pitanju ograničenja slobode građana. 
	To je jedno od ključnih članova u Evropskoj konvenciji o ljudskim pravima, tako da o tome mora da se strogo vodi računa i takve odluke kada se sprovode. Niz advokata je govorilo o tome ovih dana, tako da nema nikakve reči o nekakvoj arbitrarnosti i nekakvoj samovolji. Zna se šta su sudske odluke i kako se one sprovode. 
	Ponavljam, Venecijanska komisija je jasno, nedvosmisleno rekla kakav je Zakon o Pravosudnoj akademiji i da on ispunjava sve standarde Venecijanske komisije, odnosno Saveta Evrope, a i to nam je uslov da u reformskoj agendi za pristupanje za Poglavlje 23. Hvala.
	PREDSEDNIK: Hvala vam.
	Određujem sada pauzu u trajanju od sat vremena, 60 minuta. Vidimo se u 15.00 časova.
	Hvala. 

	(Posle pauze.)

	PREDSEDNIK: Nastavljamo sa radom.
	Reč ima Muamer Bačevac. 
	Izvolite.
	MUAMER BAČEVAC: Uvažene koleginice i kolege, uvaženi predstavnici Vlade, uvaženi ministri, pre svega, na početku želim da nešto kažem o rebalansu budžeta i podvučem neke stvari. Raduje me što će, pored toga što je socijalno orijentisan ovaj rebalans, kojim potvrđujemo naše opredeljenje da u ovim teškim ekonomskim trenucima pomognemo svim građanima naše države jednokratnim ali pravednim davanjima, ovaj rebalans biti takođe i razvojni; odnosno jako mi je drago što će se nastaviti trend izgradnje i gradnje naše države; nastaviće se ili će se čak odvojiti više sredstava za one investicije koje su započete i koje treba da krenu. Pre svega me raduje što nastavljamo ulaganje u zdravstveni sistem i rebalansom se obezbeđuju dodatna sredstva za izgradnju Tiršove 2. To je bitno za sve građane Srbije, bitno je čak i za građane koji nisu iz Beograda, jer je to tercijalna ustanova u kojoj se leči većina teško obolele naše dece.
	Takođe, za lečenje retkih bolesti, a za nas koji dolazimo iz nekih drugih delova Srbije, jako je bitno što se takođe nastavljaju investicije koje vode računa o ravnomernom regionalnom razvoju. Pre svega, za mene je, koji dolazim iz Novog Pazara, od izuzetnog značaja nastavak rada na izgradnji Kliničko-bolničkog centra u Novom Pazaru. To je svakako od velikog značaja i značaj prevazilazi ulaganja. Stanovnici Novog Pazara, Tutina, Sjenice, Raške i svih drugih mesta oko, da kažem, jugozapadne Srbije moći će da koriste ovu ustanovu koja će imati velike potencijale, velike prostorne kapacitete. Nadam se da će pružati i najsavremenije zdravstvene usluge građanima koji žive u ovom delu Srbije.
	Novi Pazar je jedan od najvećih privrednih centara ovog dela Srbije. Grad je snažnog preduzetničkog duha, trgovine i mikro-proizvodnje, ali njegov razvoj već dugo vremena unazad ograničava oskudna saobraćajna povezanost. Zbog toga je projekat brze saobraćajnice Kraljevo – Novi Pazar, odnosno Kraljevo – Raška – Novi Pazar, mislim i na onaj kraj ka Jarinju, od izuzetnog značaja. Upravo je danas predsednik Republike potvrdio da će se potpisati ugovor za nekoliko meseci za započinjanje radova i da se radovi predviđaju za maj sledeće godine i da bi radovi trebalo da budu gotovi za četiri godine. To će u mnogome olakšati život građanima, a čitav kraj će postati dostupniji i konkurentniji za buduće investicije. 
	Pored saobraćajnice, razvojni značaj ima svakako i železnička pruga Raška – Novi Pazar. Ja sam ovde mnogo puta apelovao na taj projekat. Pokrenuta je izgradnja studije opravdanosti, generalnog projekta, i to je veliki i važan korak. Teško je objasniti što dosada grad Novi Pazar nije bio povezan sa drugim delovima železničke infrastrukture u državi obzirom da je to najjeftiniji vid transporta roba i ljudi. Za privredu Novog Pazara pruga bi otvorila zaista brojne nove mogućnosti i za transport robe, smanjila troškove poslovanja. 
	Rebalansom se povećavaju i sredstva za uređenje vodotokova i zaštitu od štetnog delovanja voda. Naravno, u Novom Pazaru zaista je aktuelan projekat ukorićavanja reke Raške, reke Trnavice. To je od velikog značaja za bezbednost života ljudi, njihovih domova, privrednih objekata, pruga i druge infrastrukture.
	Važno je nastaviti ulaganje u turističku infrastrukturu u Sandžaku, posebno zato što u Novom Pazaru se već pokazuju rezultati od tog ulaganja i daju se konkretni rezultati. U prva četiri meseca 2026. godine u Novom Pazaru je ostvareno 

26.247 noćenja što je za 64% više nego u istom periodu prošle godine i što predstavlja najveći rast u državi Srbiji. Posebno ohrabruje podatak da je za 75% porastao broj noćenja stranih turista. Već tokom ove godine obezbeđeno je 59 miliona za kapitalne turističke projekte u Novom Pazaru, uključujući sredstva za završetak rekonstrukcije bašte Kulturnog centra i završetak rekonstrukcije Multimedijalnog centra.
	U periodu od četiri godine u turističku infrastrukturu uloženo je više od milijardu dinara. Zahvaljujem se Vladi što je ovim rebalansom obezbedila i dodatna sredstva za izgradnju omladinskog centra u Novom Pazaru. Omladinski centar u Novom Pazaru biće jedan od najmodernijih i najvećih centara ovog tipa u celoj zemlji, pa čak i u ovom delu Evrope. Za razliku od većine drugih gradova u Srbiji, poput Niša, Sombora, Subotice, gde su omladinski centri nastali adaptacijom određenih prostora, u Novom Pazaru se gradi potpuno nova namenska zgrada iz temelja. Projektovana je kao jedan multifunkcionalni kompleks koji će zbog blizine državnog univerziteta, tri srednje škole i jedne osnovne škole služiti mladima iz celog regiona; sa površinom koja premašuje 6.500 metara kvadratnih, pored omladinskog centra kojim će rukovoditi Kancelarija za mlade, zgrada će udomiti i Gradsku javnu biblioteku na površini većoj od 2.000 metara kvadratnih; potom će biti velika konferencijska sala sa više od 100 mesta; centar za dualno obrazovanje; restoran za obuku ugostitelja i velika podzemna garaža. Kraj sa najvećim brojem mladih u ovom delu Evropi i u našoj zemlji dobiće jedinstven i reprezentativni objekat, što je siguran pokazatelj kvalitetnog rada naše koalicije. 
	Kada je reč o pravosudnim zakonima, u njihovom centru je novi zakon o Pravosudnoj akademiji. Već dugo u državi traju debate o značaju ove institucije. Ja sam pokušao zaista da se informišem na jedan objektivan način, iako nisam iz pravničke struke, da uporedim, da dođem do realnog stanja i uporedim sa evropskim zemljama i sa njihovom iskustvom i postojanjem jedne ovakve institucije. Predlog ovog zakona, koji stavlja Pravosudnu akademiju za jedinu tačku ulaska u pravosudnu profesiju je skoro identičan francuskom nacionalnom modelu, s tim što se kod nas uvode specifične modifikacije, kao i prelazna rešenja da bi se odgovorilo na lokalne kritike i zahteve Venecijanske komisije. Kao i u francuskom sistemu, kandidat ne može biti izabran za sudiju i tužioca ako pre toga ne prođe filter i obuku akademije. Cilj je da se kroz jedinstvenu instituciju obezbedi ujednačen kvalitet znanja i eliminiše diskreciono pravo pri izboru na funkciju. Glavne razlike i specifičnosti predloga u Srbiji su, za razliku od Francuske gde diplomci odmah nakon fakulteta upisuju višegodišnju fiksnu akademiju, što predlog u Srbiji uvodi stepenasti program prethodne obuke koji direktno zavisi od prethodnog radnog iskustva. 
 
25/1	AL/VZ		15.10 – 15.20

	Ako je osoba koja je radila kao stručni saradnik, ovde se misli na stručne saradnike, imala do dve godine iskustva, nakon pravosudnog ispita, obuka će joj trajati dve godine, ako su imali od dve do četiri godine iskustva, obuka traje godinu dana, a više od šest godina iskustva, obuka će trajati šest meseci.
	Već je rečeno i želim to da ponovim da je Venecijanska komisija u svom hitnom mišljenju, iz jula 2026. godine, koncept jedinstvenog ulaska procenila kao validan, ali je i pohvalila izmene kojima se garantuje da pravosudni saveti, misli se na Visoki savet sudstva i Visoki savet tužilaštva, imaju nadzornu funkciju nad stručnim radom Akademije. 
	Takođe je insistirano da izvršna vlast, misli se na Ministarstvo pravde, ne sme imati presudan uticaj u Upravnom odboru Akademije. Kao rezultat je predviđeno da Upravnom odboru od 11 članova, devet budu tužioci, odnosno sudije. 
	Ja želim da ovaj trenutak iskoristim i da ukažem ministru Vujiću, ministru pravde, na neke nelogičnosti koje postoje u Novom Pazaru, u Sjenici i Tutinu i neke stvari koje on kao vrhunski profesionalac i neko ko je zaista pokazao želju da menja pravosudni sistem u Srbiji, možemo da poboljšamo. Prvo, još uvek nije uspostavljena nacionalna zastupljenost Bošnjaka u institucijama u kojima Bošnjaci čine većinu. Mislim na institucije u gradovima i opštinama gde su Bošnjaci većina. To je problem na koji mi ovde, ja da kažem, konstantno ukazujemo, i za nas je to zaista grandiozan problem, jer su upravo aktuelna dva konkursa za tužioce u Višem i Osnovnom tužilaštvu u Novom Pazaru i primaće se po dva kandidata. Ja bih voleo da vi budete taj koji će da menja, pre svega u skladu sa profesionalizmom i jednim pravednim ocenjivanjem, omogućite da zaista kandidati, a u ovom slučaju bošnjačke nacionalnosti, a ima ih dosta, zauzmu one pozicije koje zaslužuju i učestvuju u podizanju pravosudnog sistema ove zemlje, a reći ću, i podignu integritet Republike Srbije u tom delu zemlje. 
	Ja vam garantujem da su to časni i vredni ljudi, koji imaju višegodišnje iskustvo i to iskustvo je izmereno. Oni su ocenjeni kao najbolji u svojim profesijama, ali istovremeno su i dostojni ljudi, uglavnom porodični ljudi. Mislim i na muškarce i na žene i mislim da je ovo idealan trenutak ministre, da ovaj problem rešimo, da započnemo praktično njegovo rešavanje.
	Takođe, druga stvar, i mislim da je to takođe još jedan od problema, jeste da nema ni jednog Bošnjaka, ni u jednoj većoj sudskoj distanci, nema ga ni u Apelacionom sudu, nema ga ni u Apelacionom tužilaštvu, nema ga ni u Vrhovnom tužilaštvu, ni u Vrhovnom sudu, ni u Tužilaštvu za ratne zločine, ni u Tužilaštvu za organizovani kriminal, pa ni u najvećem sudu koji ima ova država, a to je Ustavni sud naše države. To je još jedan problem koji vi možete da rešite.
	Druga stvar koju, takođe, želim da ukažem jeste da nije pravedno i nije realno da u Novom Pazaru ne postoji privredni sud. Naime, niti istureno odeljenje privrednog suda u Kraljevu. Još pre 2010. godine postojala je odluka za formiranje ovog suda. Čak su i prilikom rekonstrukcije zgrade suda opredeljene četiri prostorije za sudije ovog suda. Međutim, to do dan danas nije se mrdnulo sa te pozicije. Vi znate da je Novi Pazar poznat trgovinski i industrijski centar sa velikom šansom za ekonomski razvoj. Veliki je broj malih i srednjih i velikih preduzeća i svakodnevno generišu brojne ugovore i potrebe za pravnom zaštitom i rešavanjem privrednih sporova. Tako da, mi bez ovog suda praktično ne možemo planirati neki značajni ekonomski rast.
	Istovremeno, moram da vas podsetim da je u Kraljevu, koji zaista pokriva, gde je Privredni sud sad, pokriva zaista ogromnu teritoriju, ima ogromni broj predmeta i na ovaj način ćemo rasteretiti i samo funkcionisanje privrednog suda u Kraljevu. 

	Nije, takođe, ni logično da jedna od najvećih opština na teritoriji Republike Srbije, najrazuđenija opština, opština Tutin nema osnovni sud. To nije ni logično, ni pravedno. I nije, takođe, ni logično da opština Sjenica ima samo Osnovni sud, a nema svoja tužilaštva. Ja još jednom apelujem i molim vas kao znalca sudačke profesije i čoveka koji je posvećen unapređenju sudstva u Srbiji da ove nelogičnosti ispravite ili uđete u njihovo ispravljanje. Sve u cilju pravednog pravosudnog sistema bez kojeg nema napretka, pravog napretka industrijskog u ovoj zemlji i mislim da vi na tom polju činite i možete učiniti mnogo toga.	
	Još jednom da kažem da pred nama su brojni drugi zakoni. Takođe, usavršavamo i proširujemo Zakon protiv korupcije. Ja se tome radujem. Ja se tome radujem što širimo i drugačije definišemo funkcionere, konkretizujemo, pojačavamo kazne jer znamo koliko je korupcija opasna za svakog društvo i mi ćemo ovakve predloge  uvek i na svakom mestu podržati. Hvala.
	PREDSEDNIK: Hvala vam.
	Reč ima ministar pravde, Nenad Vujić.
	Izvolite.
	NENAD VUJIĆ: Zahvaljujem se, uvažena predsednice. 
	Uvaženi narodni poslanici i narodne poslanice, samo kratko da odgovorim što se tiče izbora, izbor sudija i tužilaca je u nadležnost Visokog saveta sudstva, odnosno Visokog saveta tužilaštva. Jedino sam član samo Visokog saveta tužilaštva, ali nemam ni neki odlučujući glas. Naravno, saveti su u obavezi zakonskoj da vode računa o nacionalnom sastavu i to je taj neki maksimum koji piše u našem zakonu, jer, kao što znate, nekakav standard, i bilo je par presuda i pred sudom u Strazburu, gde kvote nisu nešto što je, recimo, nekakav standard da se uvodi. Tako da, to je nadležnost saveta. Ustavnim amandmanima je Skupština i uopšte izvršna vlast izašla iz bilo kakvog učešća. Tako da to jeste nešto što je tema za oba saveta. I svakako se slažem, mora da se vodi računa da se biraju najbolji, to što ste i vi rekli, ali onda između dva najbolja i povesti računa i o nacionalnom sastavu. 
	Što se tiče same mreže, već sam i ovde u Skupštini govorio da mi planiramo sada da uđemo u jednu duboku analizu celokupne mreže i sudova i tužilaštava, naravno, sa brojem očekivanih predmeta, sa udaljenošću određenog područja, za šta nam treba, naravno, onda i da zatvorimo finansijsku konstrukciju kako bi pravosuđe bilo što dostupnije i efikasnije građanima. Hvala.
	PREDSEDNIK: Hvala vam.
	Reč ima narodni poslanik Dragan Stanojević.
	Izvolite.
	DRAGAN STANOJEVIĆ: Poštovane kolege, koleginice, dragi narode, danas imamo veliki broj zakona. Na prvi pogled oni nisu mnogo povezani. Jedan govori o pomoći građanima zbog energetske krize, drugi o PDV, treći o slobodnim zonama. Razgovaramo o završnom računu budžeta, o javnim beležnicima, o lobiranju, o sprečavanju korupcije itd. 
	Ali, gospodo, svi ovi zakoni imaju jednu zajedničku stvar, svi govore o istom pitanju – kako država troši novac građana, kako ga prikuplja, kome ga daje, ko ima korist od državnih pogodnosti i najvažnije, ko kontroliše vlast kada pogreši ili kada neko zloupotrebi sistem. Zato danas ne želim da svaku od ovih tačaka posmatram kao izolovan zakon. želim da ih posmatramo kao jednu sliku Srbije. Ta slika nažalost pokazuje jedan veliki problem, a država je jaka kada treba da uzme novac od građana, a često nedovoljno jaka kada treba da zaštiti građanina od posledica sopstvenih odluka. 

	Meni lično nije jasno zašto Skupština treba da usvaja završni račun pre nego što dobije konačni nezavisni revizorski nalaz DRI? Ne kažem da je to nezakonito, ali sa stanovišta parlamentarne kontrole, to je ozbiljno pitanje. Poslanici treba da imaju što potpuniju nezavisnu sliku pre nego što glasaju o konačnom obračunu javnih finansija. Parlament nije notar Vladi. Parlament treba da kontroliše Vladu. 

26/1	MV/MP		15.20 – 15.30

	Kada danas slušamo sve ove zakone, lako je da se izgubimo u članovima, stavovima, procedurama, institucijama. Ali, hajde da na trenutak izađemo iz ove sale, hajde da pitamo čoveka koji nas gleda iz svog stana ili iz svoje kuće, svoje fabrike, njive, šta je u stvari njegov najveći problem. Da li je njegov problem član 4. ili član 7? Nije. Njegov problem je, naravno, cena hrane, cena struje, cena grejanja, cena lekova, cena stanova, rata kredita, niska plata, nesiguran posao itd. 
	Evo, kada govorimo o jednokratnoj pomoći, naravno da podržavam bilo kakvu pomoć građanima, ali onda moramo da govorimo i o cenama. Jer, šta građaninu znači 6.000 dinara ako mu se istovremeno povećaju mesečni troškovi? Ako su hrana, komunalije, grejanje, prevoz i druge osnovne potrebe skuplji, onda jednokratna pomoć vrlo brzo nestane. Građanin dobija 6.000 dinara, a onda mu tržište te pare uzme nazad. Zato nije dovoljno samo pitati koliko ste dali građanima. Moramo pitati zašto građaninu svaki mesec treba sve više novca za iste stvari? To je mnogo ozbiljnije pitanje. 
	Vlast kaže – prosečna plata je porasla. Dobro, ali narod pita šta čovek može da kupi za tu platu, jer nije životni standard samo broj na platnom listiću. Ako plata raste 10%, a troškovi života porastu više, čovek nije postao bogatiji, samo je dobio veći broj na papiru. Zato treba da govorimo o realnom standardu, a ne samo o nominalnim zaradama. 
	Pitanje za Vladu je koliko je stvarno povećana kupovna moć građana? Ne koliko dinara više na platnom listiću, nego koliko više može da se kupi hleba, mleka, mesa, lekova, da se plati ogrev, stanovi itd.? 
	Moramo govoriti i o penzionerima. Penzioner koji ima malu penziju nema mogućnosti da poveća svoju produktivnost. On ne može da radi prekovremeno, ne može da traži novog poslodavca, ne može da ode u inostranstvo da radi. Njegov prihod je ono što mu država isplati i onda mu kažemo – evo vam jednokratna pomoć. A šta posle toga? Zato moramo da pitamo da li je najbolji način pomoći najsiromašnijem penzioneru jednokratna isplata ili trajno povećanje njegovog raspoloživog dohotka. Mislim da je odgovor jasan. Pomoć u krizi da, ali sistemsko rešenje još više. 
	Ima još jedna stvar koju ne smemo da zaboravimo. To su naša deca. Danas porodicu ne košta samo hrana, koštaju školski pribor, koštaju ekskurzije, košta sport, aktivnosti, koštaju odeća, obuća, košta lečenje, košta prevoz. I kada imate dvoje ili troje dece svaki rast cene se množi. Zato država mora da gleda domaćinstvo, a ne samo pojedinca. Ako već imamo novac za pomoć, onda veća pomoć treba da ide tamo gde je veći broj članova domaćinstava i gde je manji prihod po članu. To bi bilo pravednije. 
	Tu dolazimo do šire teme. Mi mnogo govorimo o pravima i treba da govorimo, ali građanin pravo ne oseća kroz deklaraciju. On ga oseća kada mu treba lekar, kada mu treba policija, sud, socijalna služba, zaštita od diskriminacije, zaštita od korupcije itd. Pravo čoveka nema punu vrednost ako čovek ne može da ga ostvari. Ako čovek godinama čeka da reši neki sudski spor, on svoje pravo faktički nema. Ako čovek ne može da zaštiti svoju imovinu jer je sistem spor i neefikasna, njegovo pravo svojine takođe je nesigurno. 
	Zato bih u govoru veoma jasno otvorio pitanje bezbednosti građana. Građani ne žele državu u kojoj moraju sami da razmišljaju da li će neko odgovarati ako mu se nešto dogodi. Oni žele da znaju – ako mi neko preti, da li će država zaštiti? Ako mi ukradu imovinu, da li će počinilac biti pronađen, da li će biti kažnjen, da li će neko odgovarati za umreženost vlasti i kriminala? To je poverenje u državu i tu dolazimo do kriminala i korupcije. 

	Kada čovek čuje da je neko ukrao milione iz javnog novca, neki pomisle kakve to veze ima sa mnom, drugi kažu nema od odgovornosti ništa, štiti ih sistem. Ali, sve ovo i te kako ima veze sa građaninom, jer taj novac je mogao da bude bolnica, škola, vrtić, lek, socijalna pomoć, bolja plata medicinskoj sestri, bolja penzija itd. Svaki dinar ukraden iz javnog novca je dinar manje za građanina. Zato borba protiv korupcije nije apstraktna tema, to je borba za standard građana jer smo mi svi deo toga. 
	Kada govorimo o kriminalu, moramo govoriti o tome kako institucije rade zajedno. Nije dovoljno uhapsiti nekoga, građanin očekuje da postupak bude završen, da postoji odgovornost, da se novac koji je nezakonito stečen vrati, da žrtva dobije zaštitu i da čovek koji ima političku ili ekonomsku moć ili pripadnost nekom klanu ne bude iznad zakona. Najopasnija poruka koju bi država poslala jeste – ako ste dovoljno moćni možda vam se ništa neće desiti. Tu počinje gubitak poverenja u državu. 
	Sledeće pitanje je, naravno, kada se vrše javne nabavke i ako se one nameštaju, to građanin plaća. Kada se ugovor uveća kroz anekse, takođe građanin plaća. Kada se subvencija dodeli bez rezultata, takođe građanin plaća. Kada državna imovina bude data ispod realne vrednosti, takođe građanin plaća. Kada se novac iz budžeta troši neefikasno, opet građanin plaća. Zato borba protiv korupcije nije sporedna tema, ona je deo borbe protiv rasta troškova države i životnog standarda građana. 
	Ne treba nam institucija koja samo broji ko je šta prijavio, treba nam institucija koja će pitati kako je firma dobila posao, zašto je baš ona izabrana, zašto je bila samo jedna ponuda, zašto je ugovor kasnije povećan, ko je doneo odluku, ko je povezan sa kim, da li je neko imao korist. To je ono što narod želi da čuje. Ne popunjen je obrazac, nego utvrđeno je ko je uzeo javni novac i zašto. 
	Još jedna stvar su, naravno, mladi koji odlaze. Ne samo zbog plata, oni odlaze kada izgube osećaj da je sistem fer i da mogu da se ostvare. Kada vide da jedan čovek radi i plaća sve, a drugi ima vezu. Jedan preduzetnik plaća svaki dinar, a drugi dobija subvenciju. Jedan čeka na šalteru, a drugi završi za jedan telefonski poziv. Jedan čeka sud godinama, a drugi ima pristup sistemu. To je problem. Zato mladi ne traže samo veću platu, oni traže pravila koja važe za sve. 
	Kada sve ove zakone stavimo jedan pored drugog, dobijamo jednu veliku temu – da li Srbija pravi državu koja služi građaninu ili sistem u kojem građanin stalno mora da se prilagođava državi? Građani Srbije ne traže milostinju od svoje države, oni traže da država bude pravedna. Ne traže da im neko jednom godišnje da 6000 dinara, traže da njihova plata može da pokrije život. Oni ne traže privilegiju da onaj ko ima vezu nema veću vrednost od onoga ko radi. Ne traže da kriminal ne postoji. Traže da znaju da će zakon stići i onoga ko je moćan. Ne traže da država bude savršena, traže da kada im se nešto dogodi imaju kome da se obrate i da znaju da će institucije reagovati. Ne traže od nas da im obećavamo raj. Traže samo jednu vrlo razumnu stvar – da u svojoj zemlji mogu normalno da žive i od svog rada i da budu sigurni da zakon važi jednako za sve. 
	Zato ova rasprava nije samo rasprava o izmenama zakona, ova je rasprava o tome kakvu državu ostavljamo ljudima koji posle nas ostaju u ovoj zemlji. Ako su cene problem, rešavajmo uzrok, a ne samo posledicu. Ako je siromaštvo problem, pomoć usmerena onima kojima je najpotrebnija. Ako su kriminal i korupcija problem, ne kontrolišemo samo papire, već novac i stvarni rizik. Ako se građanin oseća nezaštićeno, napravimo institucije kojima može da veruje, jer verujem da Srbija može bolje. Zato nam ne treba više propagande, treba nam više odgovornosti. Ne treba nam više privremenih rešenja, trebaju nam sistemska rešenja. Ne treba nam država koja samo traži od građanina da ispunjava svoje obaveze, već nam treba država koja svoje 

obaveze prema građaninu ispunjava. To je, po mom mišljenju, najvažnije pitanje sa kojim građani treba da izađu na izbore. Ne ko je šta obećao, već kome verujete da će zakon, novac i institucije biti u službi građana, a ne građanin u službi vlasti. 
	Poštovane kolege i koleginice, možda je ovo jedna od naših poslednjih sednica u ovom sazivu, možda ćemo se uskoro ponovo sresti u ovoj sali, možda nećemo, građani će svakako odlučiti. Zato mislim da je važno da danas ne govorimo samo o tome ko će kako glasati, nego šta ostavljamo iza sebe. Da li ostavljamo građaninu jednokratnih 6000 dinara ili sistem koji će mu pomoći i kada tih 6000 potroši? Da li ostavljamo preduzetniku novu administrativnu obavezu ili fer poreski sistem koji prepoznaje inflaciju i realnu veličinu njegovog posla? Da li ostavljamo slobodnu zonu kao broj u statistici ili kao stvarni motor razvoja? Da li ostavljamo završni račun kao formalnost ili kao stvarnu kontrolu javnog novca? Da li javnog beležnika ostavljamo kao još jedan trošak za građanina ili kao servis koji mu zaista olakšava život? Da li ćemo korupciju meriti brojem prijavljenih funkcija ili ćemo konačno gledati ko dobija milijarde iz budžeta? To su pitanja na koja građani žele odgovor. 
	Građanina ne zanima samo koliko smo zakona doneli, njega zanima da li može da živi od svoje plate, da li može da plati struju, da li njegov mali biznis može da preživi, da li njegova deca mogu da ostanu ovde, da li država troši njegov novac domaćinski i da li postoji neko ko kontroliše onoga ko ima vlast.    
	
27/1	MT/LjL		15.30 – 15.40 

	Ovo su pitanja koja mi dobijamo od građana i u razgovoru sa njima apsolutno je jasno šta su njihovi problemi i u tom kontekstu nisam hteo da se obraćam ovde konkretno po svakom zakonu, ali sam sublimacijom svih ovih predloženih zakona hteo da se izjasnim i da akcentiram pažnju na one probleme koji realno postoje, nezavisno od toga ko je danas na vlasti, ko je sutra, ili ko je danas poslanik ili nije, da li su izbori sada ili nisu. Nama su potrebna ipak sistemska rešenja.
	Naravno da se u tom pravcu radi, ne mogu da kažem da se nešto ne radi, ne mogu da kažem da ne postoji i perspektiva itd, ali očigledno da ova pitanja koja nam ljudi postavljaju, odgovori na ova pitanja, nisu još adekvatno regulisana i nadam se da će to u budućnosti biti urađeno. Zahvaljujem se svima.
	PREDSEDNIK: Hvala vam.
	Još jednom pitam da li neko od predstavnika poslaničkih grupa želi reč?
	Reč ima Đorđe Komlenski.
	ĐORĐE KOMLENSKI: Zahvaljujem, predsednice Skupštine, gospođo Brnabić.
	Drugarice i drugovi, dame i gospodo, zaista se mnogo toga može pohvaliti u ovom delu kada su u pitanju i rebalans budžeta i zakoni koji se odnose na finansije, u budućnosti. Posebno pozdravljamo dodatna izdvajanja za vojsku, izdvajanja i sredstva koja idu ugroženima, naročito penzionerima, sva ona sredstva koja se odvajaju za Republiku Srpsku, koja se odvajaju Srbima sa KiM. To je dobro. Nadam se da će u budžetu koji će doći verovatno u sledećem sazivu ta sredstva biti još veća, naročito za vojsku, naročito za Srbe na KiM. 
	Ali, sva ta sredstva neće rešiti pitanja ukoliko ne budemo imali odgovarajuću reakciju na hapšenja i iživljavanja koja se svakodnevno dešavaju na KiM, ako dođe do otvaranja mosta u Mitrovici, ako se promeni obezbeđenje Dečanima. Prema tome, nezgodna su vremena, ali se reakcija mora blagovremeno pripremiti i proceniti i mora biti daleko ozbiljnija i agilnija nego što je to bila do sada. 
	Sve to verovatno u budućnosti podrazumeva da se mora više novca odvojiti i za rad BIA i VBA i upravo ono što predlaže i naš osnivač, Aleksandar Vulin, i promena možda i politike rada ove dve agencije po ugledu na Mosad i Mosadov odnos prema terorističkim organizacijama. Prelagodno se oseća okupaciona UČK na čelu sa Kurtijem na KiM da bi mi to mogli sebi kao luksuz da dozvolimo da se tako nastavi a da štetne posledice, pogotovo po naše sunarodnike koji žive na KiM ne budu još drastičnije nego što su danas. 
	Iz tog razloga, između ostalog, pozdravljam posebno, iako će nekom možda biti čudno jer kako to da neko ko je komunista nije ni kršten, ateista je, pozdravljam donošenje zakona o crkvama i verskim zajednicama. Znate, ako je neko komunista, ne znači da nije nacionalno svestan i potpuno jasno opredeljen. Ovo podržavam jer je krajnje vreme bilo da se pitanje duhovnosti nacionalnog očuvanja omogući kroz obrazovanje i Srpskoj pravoslavnoj crkvi kroz osnivanje predškolskih, školskih, srednjoškolskih, visokoškolskih ustanova u kojima će ona biti osnivač ili participirati, jer je jednostavno pokazala da je jedini stub koji je pitanje duhovnosti i nacionalnosti kroz vekove kada je u pitanju srpski nacionalni identitet uspela da očuva i jedina koja je to, iskreno rečeno, i sposobna da uradi. 
	Kada je u pitanju privreda, zaista podržavamo sredstva koja se izdvajaju za finansiranje u privredi novih radnih mesta, ali insistiramo na tome da se ta sredstva prioritetno daju našim privrednicima. Znači, ne strancima, pa na primer čak ne pogotovo ni "Holcimu", a pogotovo ne za otvaranje cementare u Obrenovcu, jer jednostavno nije to nešto što treba ni Obrenovcu a nema razloga ni potrebe da 

"Holcim" ima bilo kakve finansijske više i podršku od Republike Srbije, dovoljno je snažan i moćan. Čak i ako nekim slučajem bude to realizovano da radi u Obrenovcu, ne mora da bude finansijski podržan. Imamo mi mnogo zdravijih poljoprivrednih programa i naših privredničkih programa, malih privrednika, na koja ta sredstva valja i treba potrošiti.
	I kroz amandmane smo reagovali, pa kada je u pitanju relaksacija rada privrednika, između ostalog, predložili smo i da se granica za paušalno oporezivanje odnosno prelazak i stvaranje obaveze za PDV napokon podigne sa osam na 12 miliona dinara, jer jednostavno od 2012. godine pa do današnjeg dana, ako se ne varam, mnogo toga se promenilo. Mislim da je to nešto što bi trebalo zaista pod hitno učiniti. 
	Nije bilo mogućnosti da amandmanski reagujemo kada je u pitanju Zakon o prihodu građana, da se i onaj deo kada je limit od šest miliona za paušalce i nastajanje obaveze da vode knjige promeni, ali to Ministarstvo može i samo da inicira u nekom budućem periodu. Ja mislim da će to biti jedna mnogo značajna podrška i jedno veliko nematerijalno ulaganje malim privrednicima da u ova neka vremena koja nisu baš tako laka na jedan jednostavniji i održiviji način sačuvaju svoje poslove, pogotovo što bez obzira na uvećane prihode, pitanje stvarnog profita je nešto što je diskutabilno da li se i on toliko uvećao da bi opravdao da se to ne menja i da prelaze u zonu PDV-a i otežavaju se njihovi načini poslovanja.
	Da je bilo referenduma o pristupanju EU i da je ne daj bože Srbija rekla da želi da pristupi EU, ja bih verovatno suzbio ovu alergiju i iritaciju koju dobijam kad god čujem da su razlozi za usvajanje bilo kog zakona potreba da se izađe u susret zahtevima EU, predlozima Venecijanske komisije i tome slično. 
	Međutim, dovoljno mi se čini, imam i godina i iskustva, da mogu da razdvojim svoje lične stavove od onoga što je korisno i moram da kažem da ja imam jednu ozbiljnu dilemu kada je u pitanju Pravosudna akademija i kada su u pitanju zakoni o sudovima i tužilaštvu. 
	Predložili smo nekoliko izmena kada su u pitanju Zakon o sudijama i Zakon o tužiocima, a to je da se ovi rokovi koji su njima postavljeni za uvođenje Pravosudne akademije kao jedinog ulaza za pravosuđe odlože za dve godine. Znači, ono što je trebalo da stupi 1. januara 2027. godine da stupi 2029, 2030, 2032. godine, jer mislim da ni Pravosudna akademija, ni okruženje, ni samo pravosuđe nije dovoljno spremno da to u ovom trenutku na odgovarajući način reaguje. Ipak je kratak period do 1. januara 2027. godine da bi ovo tek tako krenulo. 
	Ujedno, bojim se da to ne ugrozi i sam rad sudova, jer čini mi se da može poprilično da ugrozi i dalji opstanak i rad sudijskih pomoćnika, stručni saradnika i svih onih koji su do sada imali i ta tzv. druga vrata koja su mogla da budu ulaz za pravosuđe. 
	Dobro je što su ostavljene prelazne i završne odredbe, ali i tu smo imali sugestija jer su u jednom delu limitirajuće, ali o tome u danu kada se bude raspravljalo o amandmanima ćemo malo detaljnije govoriti i obrazlagati. 
	Znam ja da je problem u srpskom pravosuđu neznanje. U srpskom pravosuđu nije problem korupcija, najveći problem je neznanje. Neznanje je u srpsko pravosuđe i nepripremljenost na velika vrata ušlo 2010. godine. Iz srpskog pravosuđa je izbačeno 1.000 stručnih, osposobljenih i najdostojnijih sudija i ubačeno je novih 1.000 ljudi koji nisu bili pripremljeni u dovoljnoj meri da postanu sudije. 
28/1	JJ/JG		15.40 – 15.50

	Baviti se advokaturom, baviti se sudijskim zanatom, baviti se tužilačkim poslom je zanat koji se uči, nije dovoljan završen Pravni fakultet, nisu dovoljne imaginarne simulacije suđenja, potrebno je da sedite u sudnici, da gledate sudije koje imaju iskustvo, da vidite kako se oni nose sa mogućim pritiscima kada ispred njih stoje ozbiljni kriminalci, kada ispred njih stoje ljudi koji misle za sebe da su moćni, kada gledaju tužne priče kako oni savladavaju i od njih učite kako ćete taj zanat obavljati onako dostojanstveno, dostojno i nezavisno kako ga i oni rade. To se nijednoj školi ne može naučiti ono što doživite u sudnici kao sudski pripravnik ili sudijski pomoćnik ili javnotužilački pomoćnik, to ne može da nadomesti ništa.
	Prema tome, iako zaživi Pravosudna akademija mora imati mnogo više te vrste prakse koja je nužna da bi se život osetio tamo gde jeste. Ne bih podržao uvođenje Pravosudne akademije da se nije desilo ovo što se desilo. Znate, do 2010. godine ulazak u sudove je bio postepen, samo okruženje je pomagalo novom sudiji, mladom sudiji da nauči zanat i da se na neki način ujednači sudska praksa i standardizuje. Ne da se vrši pritisak kakvu će odluku doneti, već da se dođe do toga da postoji jedna dobra izvesnost kada krenete u sudski postupak sa određenom količinom činjenica i dokaza da ćete dobiti odgovarajuću presudu bez obzira kom sudiji taj predmet dopadne. 
	Posle one katastrofe koja je napravljena 2010. godine, nažalost kada podnesete tužbu sudu, bez obzira šta mislili o dokazima koje ste priložili vi ne znate kakvoj presudi više da se nadate i to je ono što ja ne znam kako će, a divim se veri i energiji onih koji predlažu, to Pravosudna akademija ispraviti. Pogotovo, što ti ljudi od kojih je zasigurno vredelo učiti zanat, njih oko 1.000, 1.200, ako mene ne varaju neki podaci koje sam čini mi se negde pronašao, u narednih tri do pet godina odlaze u penziju. Znači, ostaće kao stare sudije oni koji nisu 2010. godine bili adekvatno pripremljeni i uvedeni u taj posao.
	Da budemo načisto, mnogi od njih su postali dobre i vrsne sudije, ali jedan ozbiljan deo njih nikada nije savladao veštine tog zanata, nema sigurnosti, a kada nema sigurnosti ni u sebe ni u svoje znanje, a zbog svog onog sukoba koji je nastao tim potezom 2010. godine nije imao koga ni da pita ni sa kim da se konsultuje. To dovodi do neizvesnosti, to dovodi do nesuvislih sudskih odluka i kako će Pravosudna akademija to da ispegla, ja to ne znam. 
	Nećemo mi doživeti da se zasigurno, ono što bi moralo da se uradi testovi i provere svih onih koji rade u pravosuđu, pa oni koji ne ispune minimum standarda, da ostanu bez te funkcije. Sudstvo je postalo nezavisno, pustili smo da nam se desi to što se desilo. I ono što mene brine jeste što to podržava Venecijanska komisija, to što podržava i Evropska unija. Oni su podržavali i Reformu iz 2010. godine, podržavali su i ustavne promene koje su se desile i pravo da vam kažem kada neko dva, tri puta predloži nešto čim se opečem, ja četvrti, peti put mu više ne verujem. 
	Teško je naći meru između potrebe da se obrazovanje i znanje u pravosuđu podigne i nemanja hrabrosti da se zakorači u nešto novo. Bilo je danas na Odboru i komentara o privatnim fakultetima, o državnim fakultetima, o bilo čemu, o razlici u standardima, u ovome ili onome. Neću polemisati ni o jednom fakultetu jer svaki od tih fakulteta je dobio akreditaciju, ali samo hoću da kažem da iz ličnog iskustva i nekih kolega koji su imali prilike da to vide, nema više nije ni državni fakultet Pravni na pijedestalu nekog znanja i bilo čega drugog.

	Znate, ja mogu da razumem kada se neko bavi profesurom i imaginarnim pravom da se nerazume u praktične procesne delove, ali ne može da se desi da profesor koji predaje „Ustavno pravo“ ne zna da se ne mogu vršiti izmene i dopune Ustavnog zakona iz 2006. godine da bi se produžili rokovi za održavanje gradskih izbora u Beogradu 2024. godine. To je apsolutno neznanje. Da je to bilo nešto iz oblasti građanske, nasledne materije, ja bih to nekako i shvatio. E sada, zamislite kakve mi generacije studenata nažalost dobijamo i sa državnog fakulteta, kada neko takav ko se usudio da dođe u Skupštinu gde smo mi praktičari, pravnici ili političari koji znamo da je to nešto nemoguće, nama objašnjava da je to u redu. Ti mučeni studenti, tog Tanasija Marinkovića nesrećnog tamo gledaju kao nekog stručnjaka. Moraju da nauče ono što on njima predaje da bi položili ispit. Da je Tanasije Marinković jedini na Pravnom fakultetu, pa i bože pomozi, ima ih još mnogo oko svega toga. 
	Znači, pitanje pravosuđa nije samo pitanje uvođenja i Akademije, nego striktne kontrole kvaliteta rada svih onih koji, hajde tako da kažem, omogućavaju sticanje diplome pravnika i omogućavaju da neko sutra se bavi pravom. To je nešto što mi u narednom periodu moramo na mnogo ozbiljniji, na mnogo temeljniji način da uradimo ako mislimo da za pet ili deset godina dobijemo kvalitetnije pravosuđe nego što izgleda danas. 
	Ima još mnogo tema. Mnogo potrošiti još mnogo vremena o tome, ne 20 minuta, 20 sati je malo za celu tu priču, ali hoće li biti vremena da na ovakav način i u buduće razgovaramo, videćemo, ali ovo je nešto što treba zapamtiti. 
	Još jednom pozivam da se raspiše referendum o ulasku Srbije u EU, da građani Srbije kažu hoćemo ili nećemo. Ako to budemo uradili, kako god da građani odluče biće nam jasno šta je obaveza svih nas da radimo, ne da pretpostavimo šta građani misle, nego da utvrdimo šta oni misle. Živeli.
	PREDSEDNIK: Hvala vam.
	Idemo dalje, reč ima narodni poslani, Dušan Bajatović. Izvolite.
	DUŠAN BAJATOVIĆ: Hvala uvažena predsedavajuća.
	Neću potrošiti sve vreme, ja sam mislio da se i ne javim pošto vi često pričate o ovim lokalnim stvarima, nas interesuje ova arena ovde, a pitanje rebalansa budžeta, pošto što se mene tiče tu nema ništa posebno novo u namerama vlasti, ni u ocenama Fiskalnog saveta. Oni možda sve tačno pišu, ali se ne bave politikom. Prema tome, oni su najgori. Hteo sam da se našalim. 
	Znate šta, ako vi imate jedan budžet, a kritikovaće me i Siniša, 3,5% deficita, a hoćete da pokrijete sve ovo što smo uradili sa ovim budžetom, 3,5% ćemo da preživimo. Od toga, ako se ne varam, 129 milijardi su suštinski iz nekih realnih izvora. I ako se ne varam, a čini mi se da je to i ministar Mali pričao, kada god smo imali viška novca u budžetu mi smo gledali da to na neki način vratimo stanovništvu. Možemo mi ovde da polemišemo da li je 6.000 mnogo, malo. Pre neki dan sam polemisao sa jednim kolegom, kaže – što ste dali "Karneksu" ? Mogli smo da damo sto drugih firmi, pa znam, sto mesara ne može da zameni "Karneks". 
	Znate šta hoću da vam kažem, kada mi gledamo unazad. Sećate se vi one velike priče ovde u parlamentu, samo je inflacija gurala BDP, sad je inflacija 1,9% a mi i dalje imamo rast BDP. Da li je onda ta teza tačna ili nije tačna? Ako sam dobro zapamtio realni rast plata je 8,2%, što je iznad inflacije. 
	Još jednu stvar hoću da kažem, često se ovde napada ta javna potrošnja. Ja neću da ulazim da li su sve investicije sa ispravnom ili neispravnom cenom, niti me interesuje, ali jednu stvar znam, s obzirom da su nam pale i strane investicije zbog 

blokaderske godine i po, mada se malo smanjio debalans između uvoza i izvoza, ako vi ukinete te državne investicije, to vam je kao da ste avionu ugasili motore u sred leta. Naš privatni sektor, a naročito ako ima politička nestabilnost, onda i strana ulaganja, nema kapacitet da investira onoliko koliko bi nama trebalo. Lako je o tome pričati, ali treba to i uraditi. 
	Taman smo bili na pragu novog investicionog ciklusa koji je zbog visokog nivoa stranih investicija mogao da zahvati mala i srednja preduzeća, a onda smo dobili političku nestabilnost. To dvoje ne ide zajedno. Nema malih i srednjih preduzeća samo za srpsko tržište. Sva mala i srednja preduzeća, naročito ona velika, moraju da budu minimum regionalno orjentisana. 


	
29/1	JD/MJ		15.50	- 16.00

	Ne postoji više zbog visoke produktivnosti i svega ostalog nešto što vi možete da proizvedete samo za sprsko tržište. Morate da budete malo šire opredeljeni.  
	Ne mora nužno svaka polemika oko date subvencije, pa se preračuna koliko je to radničkih plata u tom preduzeću, što je česta tema. Možda se subvencije daju, evo taj isti „Karneks“ da spomenem, ne znam zašto mi je pao napamet, što mora da bude za radna mesta, ne mogu oni da zaposle mnogo više ljudi, ali mogu kao „Perutnina“ iz Ptuja, oni proizvode kompletno živinsko meso za srpsko tržište i za okolinu tako što se oni organizovali naše seljake. 
	Hajde da razmislimo da to bude takva podrška „Nepolanti“, „Karkneksu“ ili ne znam. Namerno spominjem poljoprivredu zato što ako bih ja davao kritiku uopšte u toj investicionoj politici i vlasti za sve ove godine čiji sam i  sam član, autoputevi, bolnice, data centri, prenosna ekologija, koliko smo mogli da dobijemo, to  je se dobro vrhunski, drži nam taj privredni rast u redu.
	Malo smo uložili u zelene sistem, malo smo uložili  u sistemskim rešenjima da napravimo, recimo paritet cena u poljoprivredi, da ne gubimo u stočarskoj proizvodnji. 
	Žao mi je što nije tu naš kolega iz Vojvodine, ministar poljoprivrede, pa da možda malo polemišemo i oko toga. Nadam se da će to biti u sledećem budžetu.
	Pošto nam slede izborni meseci, ili ne znam nedelje, mi treba da završimo ovaj budžet, to je ključni dokument plus onaj set zakona tamo. Pozdravljam naravno taj zakon da crkve mogu da prave škole i školski sistem, šta su sve zamislili, ja ne nemam ništa protiv toga, trebalo je i pre. Ne moram kao gospodin Komlenski da kažem da i mi komunisti podržavamo te crkvene poslove, ali to je to. Dakle, ovaj budžet u zadatim parametrima, bez obzira na kritike Fiskalnog saveta i kolega iz opozicije, ovaj budžet je prihvatljiv. I to je suština.
	Dakle, sa 3,5%  deficita, pokrivanjem, osim onih 59 milijardi najvećeg dela troška iz praktično realnih izvora. Da li su krediti za puteve dobro ili loše? Pa, mi smo te projekte počeli, oni nisu nepoznati javnosti. Jedna  koleginica je ovde pitala koliko sve košta? Pa, videćemo kad ugovorimo, ali vi prvo morate da obezbedite pare, morate da vidite izvore finansiranja. Meni su izvori finansiranja tih stvari u budžetu sviđaju. Ja ću reći jednu jeres, verovatno će me i napasti. 
	S obzirom, da vrednost  novca pada, da se obezvređuje ja bih uzeo još para, ne 10, 20 milijardi da se zadužimo, ali ako imamo programe reindustralizacije Srbije. 
	Ljudi, mi smo dizali ovo u nekoj meri i obraćam se kolegama iz opozicije, nemojte da se javljate za reč, do neke mere ti dižeš državne investicije. Ti ako gledaš budžet, nama se budžet puni sa strane potrošnje, a moralo bih da počne iz proizvodnje. To  je suština.	
	Možemo ovde da pričamo o lokalnim problemima da li je dobro što smo dali 5.000 dinara ili 50 evra, ili ne znam ni ja, to je sve okej. 
	Znate šta je još dobro ovde na 1,9 % koliko trenutno imamo inflaciuju, čak i ova sredstva uz sve optužbe koje je opozicija napravila ona neće napraviti inflatorni pritisak i ne vidim da je ne optimistično ono što je vlast prihvatila, obzirom na rast PDV-a, a šta ako rešimo pitanje NIS-a dosta sam dobro upoznat sa tim? Pa, vratimo im neke fiskalne prihode odatle, pa ima 30 milijardi.
	Ne bih se svađao ni sa kolegama iz opozicije, niti bih previše hvalio to samo jednu stvar znam. Na 1,9% inflacije na 3,5% deficita i manje-više realno finansiranje tih 129 milijardi dinara, nećemo imati inflatorne efekte. Tačno je da nećemo ni, ovo što je pričao Stanojević, epohalno pomoći stanovništvu, ali vodili ste računa o tom građaninu. 

	Tako da ja mislim da je ovaj budžet prihvatljiv. Neću da trošim više vremena. Ostaviću za onu posebnu diskusiju kada budem čuo, neki zanimljivi ljudi mi se još nisu javili, čekam da vidim šta će oni da kažu ali suštinski 1,9% inflacija, 3,5% deficita u budžetu i 129 milijardi finansirano iz suštinskih realnih izvora, plus ta bankarska zaduživanja, ja vam kažem, ja bih se još zadužio samo za reindustrijalizaciju, a ne samo za infrastrukturne projekte. 
	To je suština onoga što smo mogli da imamo, i ako sledeći izbori uspostave političku stabilnost vratiće se i strane investicije, a onda će biti šansa da i mala i srednja preduzeća, uz relativno solidnu podršku države i regionalnu stvorene proizvede koji mogu da konkurišu, da dođemo da dodatnog rasta i budžeta i mogućnosti. Ne treba ugasiti velike državne investicije, jer je to motor koji naš avion drži u vazduhu. 
	Za sada toliko. Hvala, predsedavajuća.
	PREDSEDNIK: Hvala.
	Reč ima narodni poslanik Risto Kostov.
	Izvolite.
	RISTO KOSTOV: Zahvaljujem.
	Poštovana gospođo Brnabić, prvi potpredsedniče Vlade Srbije, gospodine Mali, uvaženi ministri u Vladi sa saradnicima, dame i gospodo narodni poslanici, pre svega, uvaženi građani Srbije, i ako sam u protekloj sednici bio na sva četiri javna slušanja o Predlogu zakona o Pravosudnoj akademiji, Predloga nacrta zakona o izmenama i dopunama Zakona o sprečavanju korupcije, ja ću se posvetiti Prvoj tački dnevnog reda, a pre toga da kažem da su i gospodin Mrdić koji je bio moderator i gospodin kolega Petrašinović koji je predlagač, a posebno ministar Vujić koji je tumačio i odgovarao na pitanja, tumačio odredbe i odgovori bili sjajni, još sam ja tamo tada rekao da ministar Vujić i kolega Petrašinović imaju neke ugrađene biološke mehanizme koji daju jedan isti tempo i prijatno ih je bilo slušati.
	Neupitno je da je od 59 tačaka dnevnog reda ove vanredne sednice Skupštine Srbije najvažniji rebalans budžeta, Republika Srbija ovim predlogom rebalansa budžeta ne sumnjivo potvrđuje da je socijalno odgovorna država. Najavljeno je povećanje plata i penzija, a pre toga dodatna podrška od gotovo milijardu evra za penzionere, borce, kao i za socijalna davanja. 
	Za PUPS, Partija socijalne pravde, to je posebno značajno jer su ka tome usmereni i naši osnovni vrednosni stavovi i programski ciljevi. Posebno pozitivno je to što Predlogom rebalansa budžeta predviđeno gotovo trideset milijardi dinara više za zdravstvo.
	Taj novac, kao što vam je poznato namenjen je za retke bolesti, inovativne lekove i nastavak velikih projekata kao što je „Tiršova 2“. Novac će biti uložen u kapitalne projekte, od Moravskog koridora, Dunavske magistrale, „Smajli“, EXPO i početak radova na putevima „Vožd Karađorđe“. Ovaj istorijski 7,3% budžeta što je usmereno u poljoprivredu zaista pozdravljamo.
	Današnja parlamentarna rasprava rebalansa budžeta i finansijskim davanjima građanima Srbije posebno je značajno za PUPS, Partiju ujedinjenih penzionera, poljoprivrednika i proletera Srbije i smatramo da su sve izmene u budžetu u okviru rebalansa budžeta 2026. godine, racionalne.
	Što se tiče davanja svim građanima Srbije, posebno penzionerima i socijalno ugroženima, taj potez Vlade Republike Srbije potvrđuje da je najzad došlo do pravednije raspodele narodnih para. Upravo se za takve socijalne mere PUPS zalaže godinama.
30/1	TĐ/CG			16.00 – 16.10

	Kao partija socijalne pravde, PUPS izražava zadovoljstvo predloženim davanjima i konstatuje da Srbija na najbolji način daje uverljive dokaze da postaje socijalno pravedna država. I kako je na otvaranju „Olimpijade trećeg doba“, u subotu 22. avgusta, u Nišu istakao predsednik PUPS-a, Milan Krkobabić, briga za penzionere nije usputna, briga za penzionere je imperativ države Srbije, naravno. Generacije koje su sve stvorile, kojima sve dugujemo to zaslužuju. Država Srbija i njen predsednik Aleksandar Vučić, za koga je i PUPS glasao dva puta, dokazuju da počinje da se u praksi sprovodi vrednosni stav tri P – penzije prate plate. Verujemo da će taj ekonomski princip i ubuduće da se sprovodi u praksi, u svakodnevnom životu.
	Ukupna vrednost svih najavljenih pomoći države građanima Srbije, kao što rekoh, iznosiće 980,6 miliona evra. Novac će biti isplaćen u septembru ove 2026. godine, a finansijski pokazatelji pokazuju da je tako nešto moguće, jer stopa rasta u drugom kvartalu je bila 3,6%, što je jedna od najvećih u Evropi; inflacija u julu je smanjena na 1,9%; stopa nezaposlenosti iznosi 8,9%; dok je npr. pre 12 ili 13 godina bila 25,9% – duplo više. Uz sve to, na računu Srbija ima oko 600 milijardi dinara, devizne rezerve su veće od 30 milijardi uz rekordne rezerve zlata. Čini mi se da je pomenuto 50 tona.
	Posebno je značajna novčana pomoć svim penzionerima Republike Srbije najavljena za 14. septembar u iznosu od 20.000 do 35.000 dinara u zavisnosti od visine njihove penzije, i to bez ikakve prijave. Značajna pomoć stiže i građanima Srbije koji primaju novčanu socijalnu pomoć, dečiji i borački dodatak, kao i borcima. Svim građanima Srbije će biti, kao što ste čuli, isplaćena jednokratna finansijska pomoć od 6.000 dinara od 22. do 25. septembra. Bitno je da od 1. januara 2027. godine minimalna zarada u Srbiji prvi put u istoriji iznosi 600 evra, što je povećanje za 9,2%.
 	Značajno je i najavljeno povećanje plata i penzija, a podsećamo da je nominalni rast penzija od 2020. do 2026. godine 117,1%, a realan rast penzija, uvažavajući inflaciju, iznosi 45,3%. Toliko je realno porasla penzija od 2020. do ove 2026. godine.
	PUPS nije partija saopštenja, dopisivanja praznih verbalnih debata; PUPS je partija konkretnih predloga čiji je cilj poboljšanje socijalno-ekonomskog položaja svih građana Republike i onih koji žive od minulog i onih čiji je izvor egzistencije tekući rad. Posebno smo posvećeni položaju i dubini džepa penzionera, jer oni su ne samo najpedantnije platiše svih računa već pomažu džeparac i ukućana, posebno svojih unuka. Vrednosni stav – penzije prate plate, koji je sada postao praksa, i posebna davanja penzionerima s najmanjim primanjima, to je 13. penzija, nešto su za šta se PUPS i predsednik PUPS-a Milan Krkobabić godinama zalažu. To je bio osnov politike naše poslaničke grupe PUPS – solidarnost i pravde u ovom parlamentu.
	Mi smo tražili zvanične odgovore i objašnjenja šta će biti s tim našim predlozima. Stigao je odgovor. Praktičan i izuzetno efikasan za bolji standard penzionera, posebno onih sa najnižim penzijama. Oni stalno zaostaju, kada god dođe do redovnog povećanja penzija, i zato ova mera ima posebnu težinu. Kako su ostvarene dve krupne inicijative PUPS-a tri P – penzije prate plate i 13. penzija, tako s razlogom očekujemo da će u praksi biti izdvojen novac i da će zaživeti predlog PUPS-a i liberalna političke partije o uvođenju socijalne garantovane penzije, ne manje od 150 evra za sve starije od 65 godina koji nemaju i neće imati penziju, jer nemaju 15 godina staža osiguranja. Ta penzija postoji u oko 100 zemalja na svetu i u nekim zemljama našeg uzleta jer je reč o ženama, pogotovo onih na selu, koje su celog života bile stubovi porodica, podizale decu, koje danas treba da odluče hoće li one imati svoj dinar za dostojanstveni život.

	Budžet Ministarstva za brigu o selu je ostao isti. U ime Nacionalnog tima za preporod sela Srbije, čiji sam volonterski sekretar, posebno zahvaljujem predsedniku Republike Aleksandru Vučiću na razumevanju i velikoj i iskrenoj podršci preporoda sela Srbije od samog početka od osnivanja Nacionalnog tima za preporod sela Srbije 2019. godine. Dosada su u potpunosti realizovani sledeći programi: Miholjski susreti selu u iznosu o 65 miliona dinara. Ove godine manifestacija se održava u selima 120 opština i gradova širom Srbije, uz učešće takmičara iz 1.750 sela. Dosada je milion i 200 učesnika i posetilaca bilo na Miholjskim susretima selo 2021. godine.
	Podrška razvoju dobrovoljnih vatrogasnih društava u iznosu od skoro 79 miliona dinara. Ministar Krkobabić je pokrenuo pravu inicijativu u pravom ali, nažalost, u nemilom trenutku. O tome svedoče požari ove 2026. godine. Nadamo se i verujemo da će sledeće godine, i ubuduće, sredstva za podršku dobrovoljnim vatrogasnim društvima biti veća i da će, kako ministar Krkobabić predlaže, svako veće selo imati svoje dobrovoljno vatrogasno društvo. Trenutno ih ima 354, a pripadnika 3.304. To su oni humani ljudi koji, kao vaš najbolji komšija, daleko bilo, kad se nekom zapali kuća i gori njiva, žito itd., prvi pritekne u pomoć, jer su oni najbliži u vašem ili susednom selu. 
	Ove godine sredstva za dobrovoljna vatrogasna društva dobilo je 25 jedinica lokalne samouprave. Oni su konkurisali i podržali 37 društava, a od tih 37 biće pomognuto i pet koji su u osnivanju, što predstavlja posebnu pomoć za njih. Dodeljeno je 78,3 miliona dinara, a najveći procenat sredstava namenjen je za građevinske radove 45% i za opremu – više od 40%. 
	Za podršku razvoju privrednih aktivnosti u seoskim sredinama ove godine dodeljeno je 40 miliona dinara, ugovori sa 13 jedinica lokalnih samouprava su potpisani u Palati Srbija 14. avgusta. Od tog datuma opštine i gradovi imaju rok od mesec dana da raspišu konkurs na svojoj teritoriji. Broj krajnjih korisnika, a svaki zanatlija, preduzetnik može da dobije maksimalno do milion i 200 hiljada dinara, kreće se od 39 do maksimalnih 90 do 100, koliko je bilo protekle godine. 
	Program podrške kupovini seoskih kuća sa okućnicom realizuje se neprekidno. Opredeljeno je 750 miliona dinara. Velika je zainteresovanost. Stiže veliki broj prijava svakodnevno. Dosada su dodeljene 4.732 kuće, a krov nad glavom od Ministarstva za brigu o selu, u ime države Srbije, dobilo je sedamnaest i po hiljada žena, muškaraca i dece. Uskoro se očekuje dodela još 112 kuća. Interesovanje je toliko u svim krajevima Srbije da bi bilo veoma pozitivno i očekivano da se nastavi priliv tih sredstava, jer naseljavanjem tih praznih seoskih kuća postižemo tri strateška cilja – ekonomski, demografski ili populacioni i vojno-bezbednosni. U sela dolaze ili u selima ostaju radnosposobni ljudi koji su mlađi od 30 godina. Demografski sela se odjednom podmlađuju i bezbednosni aspekt – ne smemo da dopustimo da nam i jedan deo zemlje ostane prazan, pogotovo pogranični i brdsko-planinski. Uostalom, daleko bilo, kada su i požari, ako su sela prazna, nema ko da javi da tamo nešto gori. 
	Čekaju na realizaciju sledeći programi: Program obnove seoskih domova kulture, što je za seosko stanovništvo veoma značajno; Program podrške kupovine minibuseva za realizaciju prevoza seoskog stanovništva, dosada je kupljeno 78 minibuseva. 
	I na kraju, rezime bi glasio, a pre toga da kažem da je budžet Ministarstva za brigu o selu 1.244.906.000 dinara. Dakle, rezime bi glasio, preporod sela budi optimizam i nadu mnogim mladima, čak i fakultetski obrazovanim ljudima. Nastavlja se podizanje kvaliteta života u selima Srbija koja su zapostavljena čitavih 70 godina, ali podsetimo – to je posao za više vlada i više ministara. Penzioneri, poljoprivrednici 

i svi građani Srbije imaju čemu da se nadaju, posebno penzioneri, a među oni sa najmanjim primanjima. PUPS nastavlja svoju devetnaestogodišnju borbu za bolji standard najstarijih, ali i najodgovornijih naših građana – penzionera, i svih drugih, naravno. Živela Srbija. 
	PREDSEDNIK: Hvala vam. 
	Reč ima narodni poslanik Miroslav Aleksić. 
	Izvolite. 
	
31/1	AL/VZ		16.10 – 16.20

	MIROSLAV ALEKSIĆ: Poštovani građani Srbije, dođosmo i do oproštajne sednice, Osme po redu, Vlade Srpske napredne stranke i Aleksandra Vučića i kabineta Đure Macuta. Doduše Đura je uspeo da pobedi Miloša Vučevića, njegova Vlada je trajala kraće nego što će trajati ova Macutova, nego mi samo nije jasno kada je sve tako sjajno, bajno, rast, sve u Srbiji funkcioniše, institucije, građani bogati, nema korupcije i kriminala, svi su zadovoljni, nema požara, pa zašto je ovo poslednja sednica Skupštine i zašto raspisujete izbore? Ako je sve sjajno, bajno, funkcioniše, pobedili ste obojene revolucije, pobedili ste blokadere, pobedili ste sve žive, zašto raspisujete? Dobro je, gospodo. 
	Ne shvatate ironiju. Žao mi je. Jako mi je žao, ali tu vam ja ne mogu pomoći, jer da ste bili iole odgovorni prema građanima Srbije i državi Srbiji, izbore biste dali još prošle godine kada vam je ovde bilo preko 300 hiljada građana na ulici, koji su tražili izbore. Da ste tada dali izbore ne bi bilo novih tragedija koje su zadesile Srbiju, ne bi bilo novih izdaja, ne bi bilo novih prodaja, ne bi bilo siromaštva, požara, zaduživanja i svega ovog što se danas i što se dešava, evo, još malo pa godinu i po dana od kada su građani tražili vanredne parlamentarne izbore. 
	Ali vi ne date izbore onda kada to narod traži, što potvrđuje da ste odnarođena vlast potpuno. Vi ste morali da pripremite sve i sada ova sednica sa 59 tačaka dnevnog reda, i sa rebalansom budžeta koji je izborni i ništa drugo. Jedini razlog za rebalans budžeta jeste da pokušate još jednom, posle deceniju i po vladavine, da prevarite građane Republike Srbije. I to radite po ko zna koji put, ali ovog puta, čini mi se, da ćete se preračunati, jer su i građani Srbije naučili oni staru drevnu poslovicu koja glasi: „Ne verujte Danajcima, ni kada darove donose“. E, u našem slučaju ne verujte Srpskoj naprednoj stranci ni darove kada vam donosi, poštovani građani Republike Srbije.
	Smislili su sada na kraju mandata, na kraju vlasti, da vam nude darove, da vam obećavaju puteve, da obilaze privatne firme, da nude novac socijalno-ugroženim građanima, da nude novac penzionerima, da obećavaju poljoprivrednicima, preduzetnicima, da nude puteve posle 15 godina vladavine. Ali vi 15 godina vladate i šta kažete – mi ćemo obezbediti novac, zato što je Srbija jaka, stabilna finansijski, kako reče Siniša Mali rast, razvoj, sve puca od para. Samo ovim rebalansom, poštovani građani Srbije, vam ne daju nikakav novac sa računa, jer on ne postoji, jer republički budžet nije banka, ne postoji novac, postoji samo nepotrošen novac.
	E, oni, poštovani građani Srbije, oni otvaraju novu rupu u budžetu, za 171 milijardu dinara. E, sada, poštovani građani Srbije, ključno pitanje je kako će to da se uspešna ekonomska država, koja vama nudi novac od odgovorne politike, a svodi se na novo zaduženje, od milijardu evra i svodi se na povećanje deficita. Pa kako to imamo pare, a deficit raste na 3,5%? Dakle, još je veća rupa, poštovani građani Srbije, i to što vam nude su već uzeli ili će uzeti, jer to je šibicarska politika svih vlasti Aleksandra Vučića i ove vlade. 
	Varaju vas i pokušavaju da vas kupe za milostinju i to je posledica svega ovoga. Neće vam reći danas da ako ostanu na vlasti da će struja da vam poskupi do kraja godine posle izbora. To vam neće reći; to će da ćute; to govore samo MMF-u; da će ukinuti i plavu i zelenu zonu. Neće vam reći da gorivo koje plaćate u Srbiji je najskuplje u regionu, skuplje nego i u Hrvatskoj, Sloveniji, Bosni, Makedoniji itd. Neće vam, poštovani građani, reći ni to kako su obezbedili deo od ovih 171 milijardu. Neće vam ni reći šta su naveli kao razlog. Reče jutros ministar finansija. Kaže da je razlog 

za ovu finansijsku jednokratnu pomoć i hitni postupak – praktično energetska kriza iz 2022-2023. godine. Pa zašto obmanjujete građane? Zašto niste rekli da dajete novac građanima Srbije zbog aktuelne ekonomske socijalne analize? Tu bi se pokazalo da građani Srbije spadaju u grupu pet najsiromašnijih naroda u Evropskoj uniji. Dakle, 50% je standard građana Srbije u odnosu na Evropsku uniju. To recite građanima. Držite građane siromašnima i uplašene za egzistenciju da biste njima mogli da upravljate. 
	Odakle će da obezbede novac, poštovani građani? Narodna banka, kaže, može po zakonu 33,7 milijardi maksimalno. Ostatak od 73 milijarde neporeskih prihoda ministar finansija je predvideo od dividendi javnih preduzeća. Negde oko, verovatno, 39 milijardi dividenda javnih preduzeća. Kojih javnih preduzeća, poštovani građani Srbije? Javnih preduzeća koja su prošle godine, 2025. godine, ukupno dividendi u budžet uplatili 2,21 milijardu. Je l' tačno, ministre – 2025. godine 2,21 milijardu, a sada 39 milijardi. Pritom, u 2025. godini 63,5 milijardi je država dala subvencije tim javnim preduzećima. Jeste li vi, bre, normalni? Koga vi lažete? Zašto više ove ljude dovodite u zabludu? Pa ume neko i da pročita nešto. Pa vi ste kao šibicari na ulici – kuglica ovde, kuglica onde, pare ovde, pare onda, struja ovoliko, akciza onoliko, damo vam 20 hiljada, uzmemo vam 30 hiljada, posle ćemo vam dati 15. To je ta šibicarska politika. Tako vi vodite Srbiju i na taj način se obraćate građanima Srbije i mislite da će vam to poći za rukom i da ćete nadalje moći te stvari da radite. 
	Javni dug sa ovim novim zaduženjem prelazi 45% do kraja godine verovatno, pošto vi govorite o procentima. Kada god hoćete da nešto muljate, vi pričate o procentima. Nećete da kažete da je to 42 milijarde i da je 15 milijardi bio javni dug kada ste vi došli, da pare su pare, mora neko to da vrati. Ali idemo – procenti ovoliko, deficit onoliko, rast ovoliko, onoliko i muljaža se nastavlja i tako to funkcioniše sa vama.
	Dakle, poštovani građani Srbije, vama se obraćam, treba da znate ovo, Srbija je zarobljena država, zarobljena država od strane jedne grupe ljudi. Sve je trulo i sve je iluzija ovo što vam predstavljaju. Ja odajem priznanje. Ozbiljni ste iluzionisti. Ozbiljni ste prevaranti i uspevate da manipulišete građanima od izbora do izbora. Ali kada se građani probude, kao što je to sada slučaj, vi idete korak dalje i onda se pravi ta veza između kriminala i države. Danas za one koji se bune iz vaših redova, koji menjaju mišljenje i stav, njima dolaze da prete što kriminogene strukture, što državni organi, počev od bezbednosnih službi, preko policije i ko je kakvih raznih struktura. Drugim rečima, na istom zadatku danas u Srbiji su kriminalci i policija. Taj zadatak je odbrana po svaku cenu političke tvrđave Aleksandra Vučića. Zajedno kriminalci iz „ćacilenda“ i policijci iz „ćacilenda“. Nema tu naroda. Nema građana. Nema nikakve brige o građanima zato što vama građani nisu bitni. Bitni ste vi sami sebi. 

	Građani vam služe kada treba da ih zovete u šatore da glumite da ste narodni ljudi. Aleksandar Vučić i svi vi ostali ste se setili da glumite ljude iz naroda sada. Pa gde ste bili 15 godina? Da glumite sada pred izbore i kažete – evo, mi smo obični, narodni itd. Ko će vama više to da veruje? Vama koji se obraćate građanima iz vaših vila, jahti, hotela i ko zna čega sve, što ste za ovih 15 godina oteli i ukrali od građana Republike Srbije. 
	Cela Srbija vam gori danas. Vi se veselite pod šatorima. Srbija gori, vi se češljate, uživate, muzika, lepo, baš vas briga. I kriv neko drugi. Viša sila kriva. Ko zna ko je kriv. Nikada vi, naravno, niste krivi. Vi ste bezgrešni. Vaša vlast je uzvišena. Niko drugi nije u stanju danas da brine o Srbiji. Vi ste Srbiju privatizovali, mislite da je vaša, da možete da radite sa njom šta god hoćete. Nastranu što se Vučić ponaša kao Neron, a i ti požari možda potvrđuju, Neron je zapalio Rim da bi imao dojam za pesmu, ovde gori Srbija i od požara i od haosa u društvu koji ste napravili i od suša ako je u pitanju poljoprivreda i svega ostalog. Sve gori i neće se ugasiti požar dok vi ne nestanete sa vlasti, dok ne oslobodimo Srbiju i dok se narod ne oslobodi vaših okova. 
	Ono što je još na ovom budžetu, 59 tačaka ima, poštovani građani Srbije, dakle, nenormalno je, važni su tu zakoni, tiču se svega i svačega, i izbora i korupcije i PDV-a, ne možete ni da pročitate za vreme koje imate za raspravu. Ali, nije to ništa čudno, tako ste počeli da vladate, tako ćete i da završite vašu vladavinu, jer sve vreme krijete od građana ono što je istina. 
	Pričate ovde o poljoprivredi, o poljoprivrednicima. Uništili ste ih. I u pravu je Bajatović. Reče vam čovek, možda neće biti više vaš koalicioni partner, možda i on bude opozicija, pa zato kritikuje sada poljoprivredu. Kaže – malo smo ulagali u poljoprivredu. Tačno. Ne da ste malo ulagali, nego ste uništili seljaka. Znate, danas vam treba 15 kilograma šljiva za jedan espreso u Beogradu, ili pet-šest kilograma jabuka, ili sedam-osam kilograma krušaka. Ljudi nemaju to gde da prodaju. Da li ste svesni vi toga? Da li ste svesni toga da građani Srbije danas u prodavnicama prehrambene robe imaju više uvoznu robu nego domaću iz Srbije? To je rezultat vašeg rada, ne ničijeg drugog. 
	Da li ste svesni da ovi preduzetnici koje sada obilazite rade u nenormalnim uslovima, da plaćaju doprinose najviše u ovom delu Evrope, da su opterećenja na zarade najveće, da im zatvarate radnje, da ih reketirate, da im pretite ako nisu vaši podržavaoci da ćete ih ugasiti, zatvoriti itd.? Onda kažete – e, mi smo ispunili sve ODIHR-ove preporuke, idemo na izbore, uvodimo paravane, evo komisija radi birački spisak, evo radimo ovo, radimo ono, usvojićemo sad zakon o korupciji u izborima. Koji zakon o korupciji u izborima? Pa kako se zove ovo što radi Aleksandar Vučić i svi vi? Kako se to zove? Predsednik države kaže da razgovara sa narodom. Pa gde je bio prošle godine? Kako se zove to? Je li ovo funkcionerska kampanja ili nije? Šta je tačno ovo? Ko će to da sudi? Pa vi ste u kampanji, pa vi kradete svaki dan, svaki minut, svaku sekundu, bre, od ovog naroda. 
	Svi mediji danas u Srbiji prenose rijaliti šou predsednika države. Dajete milijardu evra građanima sada kroz različita davanja da bi ih potkupili, zato što znate da su se probudili. Ja ih pozivam – poštovani građani Srbije, svi da uzmete novac, svi se prijavite, to je svakako vaš novac, nije njihov, ne daju vam iz sopstvenog džepa. To ćemo svi mi morati da vraćamo i da zarađujemo, ali uzmite kad već nude, uzmite, ali glasajte pametno i mudro. Setite se dostojanstva. Najopasnija stvar koju je vama Aleksandar Vučić uzeo, koje ponižava, maltretira, jeste dostojanstvo, dostojanstvo normalnog čoveka, čoveka sa kičmom, čoveka koji treba normalno da živi od svoje plate, 

penzije, svog posla, bilo koji da radi. On vas je sveo na ništa. Sveo vas je na to da ga molite za to da vam uradi bilo šta, da vas zaposli, asfaltira put, da vam da 6000, 20.000, da kumite. Zašto? Pa nema sistema, nema ozbiljne države, nema ozbiljne vlasti. Ima samo mafijaške hobotnice koja je preuzela Srbiju i koja po svaku cenu, ne birajući sredstva, želi samo da ostane u svojim udobnim foteljama, da nastave da kradu i pljačkaju ovaj narod kao ovih prethodnih deceniju i po godine. 
	Ali, građani Srbije, da znate, sve ima početak i kraj, prirodni procesi su nezaustavljivi i ovo što se dešava danas je na izdahu. Završava se vaša era, a onda ćemo videti i ko je šta radio i ko će šta raditi u budućnosti. Živela Srbija! Ja se nadam da će ovde u ovom parlamentu, u nekom sledećem sazivu, sedeti neki ljudi koji će drugačije videti Srbiju i raditi u interesu građana i ove naše države, za razliku od vas koji ste najveći izdajnici u istoriji koji su vladali Srbijom.
	PREDSEDNIK: Reč ima Milenko Jovanov. 
	Izvolite. 
	MILENKO JOVANOV: Hvala. 
	Dakle, vi ste, kolega, diplomirani ekonomista, diplomirali ste na Ekonomskom fakultetu u Kosovskoj Mitrovici 2010. godine, kako piše u vašoj biografiji. Trebalo bi da ste na tim studijama učili kako se prikazuje javni dug u svakoj zemlji i da se to ne radi onako kako vi radite, nego da se prikazuje u procentima. Ne znam zašto vas to svaki put toliko čudi, ali dobro. Možda je to previše očekivati od nekoga ko ne ume da pokaže zgradu u kojoj je diplomirao. Valjda bi umeo da pokaže na mapi barem otprilike gde se nalazi mesto u kome je diplomirao. 
	Što se tiče ovih drugih stvari, iskreno rečeno, nisam očekivao da će da se nastavi samoubistvo političko od prošle sednice, ali ovo je sada bilo i gore od onoga što smo slušali prošli put. Ono prošli put je bilo u nastavcima valjda, pa je seckao, pa nije delovalo ovako strašno. Ali, ovo je tolika gomila kontradiktornosti, da ovo mozak samo može da eksplodira ako sve poređa u jednu rečenicu. 
	Dakle, poštovani građani, sve je iluzija. Kad vam legnu pare na račun, to je iluzija. A videćete sami da li možete da ih potrošite ili ne možete da ih potrošite. Ako možete da ih potrošite, nije iluzija i on laže. Ako ne možete da ih potrošite, mi lažemo, a on govori istinu. Evo, sami ćete videti za koji dan kad pare legnu da li mogu da se potroše, jesu li iluzija ili nisu iluzija. 
	Sada dolazimo do onoga što je mnogo važnije, kad kaže oni vam obećavaju. Da, mi obećavamo i ispunjavamo obećanja. Gde vam je još 980 evra koje je obećao Dinkić i vi iz G17 plus? Nestalo. Pusti me Ivice Kojića, tebe pitam, bre. Dakle, 980 evra! Tebe kao velikog kadra Verice Kalanović, tebe pitam. 
	Kaže niste dali izbore. Nudili izbore, neće. Nudili referendum, neće. Šta ste hteli? Jeste li držali konferenciju za štampu ovde u holu? Šta ste tražili? Prelaznu vladu. Ko traži izbore, ko traži referendum, taj radi za Vučića. Ko spomene izbore, da mu umre majka. Hoćemo prelaznu vladu. Samo prelazna vlada je rešenje. I sad kažete što niste dali izbore? Pa niste ni tražili izbore. Što sada raspisujemo izbore? Evo sad je došlo do toga da nadležne institucije procenjuju kad će izbori. Dakle, tako ste tražili i tako ste dobili. 
	I najzad, sve sam uspeo da razumem, ali to da smo mi odgovorni i za sušu i što kaže Bilja sad kad smo slušali – onda oni kažu Vučić od sebe pravi ne znam šta. Pa vi od njega pravite ono što ne može, vi od njega Boga pravite, bre! On je kriv za sušu. Jeste vi normalni, bre, ljudi? Kako može da bude kriv za sušu? Nije bitno da li je u celoj Evropi, i da je samo kod nas, kako može da bude kriv bilo ko za vreme?

	 Ljudi, ja ne znam šta je ovo. Vučić harpom se igra valjda, ima džojstik neki za harp u kancelariji u predsedništvu, pa uključi pa malo ima kiše, malo nema kiše. Jeste vi, bre, ljudi normalni? Hajde, uozbiljite se, pa kad pokušavate da postignete nekakav efekat, bar da izbegnete to da ispadate smešni i žalosni.     

	I najzad, da, ovo je jedna od poslednjih sednica, a vi ste pokazali koja ste vi katastrofa za ovu zemlju. Vi ni na poslednjoj sednici niste bili u stanju bilo šta da predložite. Evo, rebalans budžeta, pa ste mogli da kažete – ima toliko para, mi bismo uradili ovo. Nemate vi ideju, ne znate šta biste uradili. 
	Pokazali ste šta ste uradili kada ste vodili Trstenik, slušali smo to od Siniše onoliko puta, da ne ulazimo ponovo u te stvari. Pokazali ste šta znate.
	Jedini gori od vas su ovi studenti. Oni su jedina katastrofa veća od vas. Još gori od vas, ako je to moguće, a moguće je. Evo, onaj Šoškić koji kaže da bi podigao evro, da bi devalvirao dinar, da bi smanjio plate. Znači, sa manjim platama veća rata za kredit, pa vi građani vidite kakvu politiku bi oni vodili, a ovi bi im u toj politici pomagali. E, vi ste, dakle, ta katastrofa, niste prirodna nego politička, a tu političku katastrofu će građani da reše vrlo brzo, olovkom, onako kako se političke katastrofe i rešavaju. Hvala.
	PREDSEDNIK: Izvolite, gospodine Aleksiću, replika.
	MIROSLAV ALEKSIĆ: Rekoh ja na početku da ne razumete, ali, šta ću, moram da to poštujem i da vam objašnjavam.
	Znate, nije Aleksandar Vučić stvorio sušu, ali nije napravio sisteme za navodnjavanje, žutu banku za to niste uložili u prethodnih deceniju i po i ta suša danas uništava poljoprivrednike i njihove prinose i sve ostalo. Ali, vi to niste razumeli, očigledno. A daleko od toga da je on bog. Možda za vas jeste, ali za mene nije, niti će ikada biti.
	Što se tiče tih akcija besplatnih, ne znam o čemu pričate? Okrenite se između vas, ja nikada nisam bio republički funkcioner vlasti u svom životu i političkoj karijeri, nikada. A svi oni koji su bili Dinkićevi puleni su oko vas. Pa, evo vam Danijela Vujičić iza vas sedi, jel ste pitali nju za besplatne akcije? Jel ste pitali Ivicu Kojića, šefa kabineta tada Mlađana Dinkića a danas Aleksandra Vučića? Pitajte njega za to. Oni su vam adresa. Kao i Čučković, Vidoje Petrović, Milan Đokić i da ne nabrajam sada sve te vedete koje se politikom bave samo da bi bili u vlasti. Znate zašto su oni vama dobri? Pa, zato što delite iste vrednosti i ideale. Vama politika znači jednako interes. I oni su se bavili politikom dok su bili na vlasti. Čim se promenila vlast, odmah su prešli ideološki u drugi tabor, da bi opet bili na vlasti.
	Što se tiče programa, gospodine Jovanov, vidite, mi smo jedna opoziciona stranka, Narodni pokret Srbije. Ima tu ljudi koji i te kako šta znaju. Ne razumem se možda ja u sve najbolje i ne želim, ima stvari koje znam, a ima koje moje kolege i te kako mnogo bolje znaju od mene, jer smo mi tim.
	Ovo je knjiga koju smo mi napisali a zove se "Srbija sutra", protiv vas. Nisam ja pisao, pisali su ljudi mnogo pametniji od svih vas ovde. Vi niste uspeli za 15 godina da napravite ovakvu knjigu i da izađete pred građane sa time. Vi ste sve vreme samo šibicarili, vlada za vladom, priča za pričom, u svakoj kampanji. Za 15 godina niste napravili ništa slično, a kamoli da ste realizovali. O ekspozeima koje ste pravili, neću ni da govorim. Tako da, što se programa tiče, i te kako da ga imamo i verujem da će vrlo brzo građani Srbije da se uvere da ozbiljni ljudi mogu ozbiljne stvari da urade za državu. 
	PREDSEDNIK: Reč ima Milenko Jovanov. Izvolite.
	MILENKO JOVANOV: Meni je drago da imate knjigu, a drago mi je i što sam video da ste uzeli knjigu u ruke. To je veliki napredak. Sa druge strane, da ste tako čitali udžbenike, znali biste bar kako se računa javni dug i kako se predstavlja javni dug.

	Sa druge strane, nisam ja vas kritikovao zbog toga što vi nemate knjigu, nego što nam ništa iz te knjige niste čitali, što vi ovde pričate o tome kako je Vučić kriv za sušu. 
	Sad pričate o zalivnim sistemima. To je netačno. Vi znate da je to netačno. Izmišljate. Znate i sa Odbora za poljoprivredu i sa razgovorima sa Glamičićem o sad da je tu da vam odgovori tačnu cifru koliko se daje za zalivne sisteme, a da li naši ljudi žele da konkurišu i da traže i ulažu u zalivne sisteme, to je sad posebna tema o kojoj možemo da pričamo tri dana i tri noći. Nemojte da izmišljate, nema nikakve potrebe za tim.
	Na kraju krajeva, dovoljno je to što smo čuli da ste rekli da smo sušu mi izazvali nekom magijom. 
	Što se tiče G17 plus, vi ste bili član predsedništva te stranke,  niste vi bili bilo ko. A pitanje ko je odmah bio u vlasti ili nije bio u vlasti, pa, vi ste bili u vlasti, vi ste samo nastavili, promenili tablu, kao "Maratonci", skinuli dedinu sliku, okačili drugu sliku i rekli – e, sad smo u koaliciji sa SNS. Doduše, vi ste kao Laki, vi ste stavili svoju sliku i rekli – ja sad pravim koaliciju sa SNS-om i zajedno sa SNS-om, koji je sjajna partija, ima nesumnjivu podršku građana, vladam Trstenikom i kao prvu odluku doneću da povećam sebi platu. Tako je bilo. Bili ste sa nama u koaliciji i tražili preko Devenporta da uđete ovde i u priču, bar da vodite odbor za poljoprivredu ako ne da budete ministar, itd, itd. Sve je to u redu. 
	Sad ste izabrali svoj put, vi ste opoziciona stranka, itd, itd. Sve je u redu. Samo, niste novi, ni vi, ni ovaj do vas, ni mnogi oko vas. Niste novi. Vi imate svoj trag u političkom životu ove zemlje. Mi ga cenimo kao loš, vi ga cenite kao sjajan. Građani koji o vama glasaju glasaju da je jako loš. I samo dodajem – jedini gori od vas su studenti, studentska lista, dakle blokaderi sa studentske liste. Znači, vi ste katastrofa a oni su još gori od toga. Onaj Đokić, Šoškić i ostala bratija, vetirana i nevetirana. 
	E, pošto je to tako, svi vi, pošto bi ionako svi sutra napravili zajedno nekakvu Vladu, samo da je to moguće, kao što ste je nekada pravili sa nama tako bi je sad pravili sa njima, jedino glas na ovim izborima za listu koja bude nosila ime Aleksandra Vučića je glas i protiv vas i protiv njih. Ni povratak u prošlost, ni prepuštanje zemlje avanturistima koji su ovu zemlju uništavali svojim suludim ekonomskim planovima, a sada imaju plan, još jednom, poštovani građani, i to su javno govorili da im je plan, da vam smanje plate i penzije i da povećaju vrednost evra. Da vam podignu cene kredita i da vam smanje plate, da vas oteraju u dužničko ropstvo da ne možete da živite. E, to je plan studentske liste, a ovih bi ih u tome podržavali. Pa, vi sad kad dođu izbori stavite prst na čelo i razmislite. 
	Ja vas neću vređati, kao kolege, to što rade. Ja ne mislim da i oni ljudi koji su verovali da će da dobiju od Dinkića i ostalih iz G 17 1.000 evra su se prodavali, da su bilo šta uradili. Dakle, država želi da pomogne svojim građanima, samo što je razlika u tome što je ono bilo prazno obećanje. Dali 20 evra i 980 evra negde smotali, a mi ovde ovo što obećamo mi ispunimo do poslednjeg dinara i poslednje pare. I to je razlika između njih i nas. 
	Hvala. 
	PREDSEDNIK: Dobro. Replika, Miroslav Aleksić, pa da završavamo ovo.
	Izvolite. 
	MIROSLAV ALEKSIĆ: Zahvaljujem.
	Jel znate, gospodine, šta je razlika između mene i vas? Doslednost, obraz i čast. Vi ste 2015. godine 12. januara izjavili – naš cilj je obaranje režima Aleksandra Vučića. To je ono čime se mi bavimo. Mi smo opozicije i napadamo vlast, 2015. godine. 

Sada ljubite skute Aleksandru Vučiću i predstavljate se kao jedan od najvećih janičara političkih. 
	E, vidite, u tome je velika razlika. Ja ono što sam govorio i pre pet i deset i petnaest godina govorim i danas. Nisam kameleon, politički, kao što ste vi, niti ću ikada biti. I u tome je razlika. I sve to što pokušavate sada, pogledajte u vaše dvorište. Ja se ne stidim ničega što sam radio, niti u životu, niti privatnom planu, niti političkom planu. Tu sam gde sam, a vi se pogledajte u ogledalo, šta ste bili, šta ste danas, a šta ćete biti sutra. Mislim da vam se ta slika neće svideti. 
	PREDSEDNIK: Reč ima Milenko Jovanov. 
	MILENKO JOVANOV: To je razlika između mene i vas. Razlika je u tome što ja nisam išao na popravni, a razlika je i u tome što znam da pokažem zgradu fakulteta u Beogradu koji sam završio. Evo, ovde niz ulicu dođete do Pravnog fakulteta. Na uglu je taj fakultet. Na tom fakultetu sam studirao i na tom fakultetu sam diplomirao, za razliku od vas koji ne znate da pokažete ni ulicu u kojoj se nalazi zgrada koja vam je izdala diplomu. Kako? To vi najbolje znate. U 32. godini života, duboko u vlasti, 2010. godine vam izdaje Kosovska Mitrovica, Ekonomski fakultet diplomu. Šta ste vi diplomirali, kako ste išli, koliko ste puta tamo odlazili, to najbolje znate. Ali, ajde dalje da vidimo u čemu je razlika između mene i vas.  

	Razlika između mene i vas, je ta što ja nisam ni sa svojim tastom i sa taštom pravio nevladine organizacije, nisam pljačkao Nacionalnu službu za zapošljavanje, nisam vodio opštinu, podizao sebi platu da u opštini u kojoj narod nema šta da jede, ja zarađujem njihove godišnje prihode koje mogu da steknu. Ništa od toga nisam radio, to je razlika između mene i vas. 
	Razlika između mene i vas je ta što nisam zajedno sa Vericom Kalanović pljačkao „Prvu petoletku“, zajedno sa familijom pljačkao „Prvu petoletku“, naplaćivao zaposlenja u „Prvu petoletku“, pa vadio pare za finansiranje G17 plus nisam to radio, niti bih imao obraza i smisla bi ikakvog za to, da za razliku od vas ustanem ovde i da kažem kako mi je obraz čist jer ja imam čast ovo i ono. Vi imate čast? Pa, vi da imate časti ikakve vi biste davno otišli iz političkog života, davno, jer vas su iz političkog života oterali vaši sugrađani, vaši seljani sa kojima živite. 
	Ja za razliku od vas nemam firmu u kojoj trpim robove, kojima ne uplaćujem penziono i socijalno, kojima dajem platu na ruke, a deo na račun. Ja za razliku od vas ne zloupotrebljavam muke seljaka kojima kažem – da, treba da…  da snimim dva video klipa u kome u prvo kažem – poseci ceo voćnjak, šljivik, jer je cena šljive niska, a onda se slikam u svom traktoru, pa kažem – evo, prodajem jabuke. Pa, što ti ne posečeš kompletan voćnjak, kada si tako pametan i kada smatraš da to drugi treba rade? E, to je sve razlika između mene i vas.
	Prema tome, tu razliku vi sve i da hoćete ne možete da preskočite, jer je ona na svim nivoima tolika da je vama nedostižna. Ja jedino što ne znam i to je razlika u vašu korist je da sviram harmoniku. Eto, to je sve, a jedini šteta u ovoj zemlji i sramota ove zemlje je što takvi kao vi nisu imali priliku da sviraju i klavir tamo gde mu je mesto. Hvala.
	PREDSEDNIK: Hvala vam.
	Prekidam sada gospodine Aleksiću ovaj niz replika, vi ste dovoljno uvreda izrekli i ne samo na račun gospodina Jovanova, potpuno neprimeren na račun svih nas, nazvali ste sve nas najgorim izdajnicima. Nisam vas ni upozorila, nastavili ste sa uvredama, dobili ste adekvatan odgovor. Završavamo ovaj niz replika.
	Reč ima narodni poslanik Branko Lukić.
	Izvolite.
	BRANKO LUKIĆ: Hvala predsedavajuća.
	Kolege poslanici, građani Srbije, evo čuli smo dve lične priče i mislim da treba da se vratimo na temu koja je predmet ove sednice. 
	Pošto govorimo svi o tome da je ova jedan od poslednjih zasedanja, ako ne i poslednje, hteo bih jednu opservaciju da istaknem. Već su neke kolege isticale da je i ova sednica zakazana u poslednji čast, u petak u kasnim satima je zakazana, već su svi zaposleni iz naše kancelarije otišli kući, pošto je u 18,00 sati došao poziv. Poslednji dan je predloženo osam novih zakona i dva izveštaja, a dan ranije, dakle, samo dan ranije tri nova zakona. 
	Dakle, ovo je jedan modus operandi koji je karakterističan za ovaj saziv Skupštine. Pregledali smo, nijedna sednica nije zakazana sedam dana unapred, kao što predviđaju pravila, kao Poslovnik što predviđa i nikada nismo dobili valjano obrazloženje zašto se to radi u poslednji momenat. To što se kaže – iz razloga hitnosti, to je floskula i ne predstavlja obrazloženje. Obrazloženje mora da se da za svaki pojedinačan zakon zašto je hitan. 
	Dakle, želeo bih da ukažem na to, na taj način rada ovog saziva skupštinskog i nadam se da će sledeći da radi drugačije, odnosno pravilno.

	Govorili su sada moji prethodnici o budžetu. Ja nisam ekonomista, ali onoliko koliko sam uspeo da shvatim, pod brojem jedan, je Predlog zakona o izmeni i dopuni Zakona o budžetu Republike Srbije. U članu 2. u tom predlogu je navedeno, pa neka mi neko objasni ako nije tačno, da potrebna sredstva za finansiranje budžetskog deficita iznose bilion i 259 milijardi dinara ili nešto manje od 11 milijardi evra, deset milijardi 727 miliona evra. Ko će da pokrije toliki deficit? Jel mi u ovoj situaciji govorimo da je stanje ekonomije Srbije u redu, da je na zdravijim nogama? Ko će za godinu dana, ljudi ovo da pokrije? Pa, ovo ne mogu da plate ni narod Srbije, ni naši unuci, ni praunuci, ni čukununuci. Ovde se igra sa državom, 11 milijardi je napravljen deficit u budžetu ove godine, o tome govorimo. Toliko o budžetu.
	Pod tačkom dva je ovaj predlog zakona o ublažavanju posledica energetske krize i rasta troškova života pojedinih kategorija stanovništva kroz jednokratnu finansijsku pomoć. Čuli smo prigovore da se ovde pre svega radi o uticaju na glasanje, da ne koristim neki teži termin. Ko je stvorio krizu? Ko je stvorio ovu krizu i energetsku i finansijsku? Setimo se loženja ilovače, pada sistema EPS-a, rasparčavanje EPS-a, davanje tih parčića nekim Norvežanima da ga vode. Norvežani nemaju terom sektor uopšte koji je kod nas glavni u proizvodnji energije električne. Ko je doveo do toga da sa Bajdenovom administracijom krene u otimanje NIS-a od Rusa? Pa, sada nemamo stabilan ugovor sa Rusima nego imamo samo neke produžetke od par meseci. Ja mislim da je odgovor jasan ko je stvorio ovakvu situaciju. 
	Znamo i da smo na putu Zelene agende, da treba da stvorimo vetroelektrane, sunčane elektrane, znamo sve kakav je sistem tu i da se u stvari predaje taj ceo sistem u ruke tajkuna, kako domaćih tako i stranih. I onda dolazimo do toga da su akcize za gorivo u jednom momentu smanjene zbog ove iranske krize, međutim, vrlo tiho su se cene goriva vratile na prethodni nivo i čak ga premašile i imamo najskuplje gorivo ili među najskupljim gorivima u regionu. 
	Treba znati da ljudima koji imaju pravo na novac iz Akcionarskog fonda ne dajete pomoć, dajte im njihove sopstvene pare, ostalima dajete pomoć, oni koji nemaj novac u Akcionarskom fondu. Dakle, radi se tu sada o diskriminaciji, jednim ljudima dajete pomoć, drugima dajete njihov novac. Zbog tog dela makar je ovaj zakon protivustavan jer je diskriminatorski i prepoznaje različite grupe građane. Dakle, one koji dobijaju pomoć i oni koji ne dobijaju pomoć nego dobijaju svoj novac. 
	Treći zakon o kome ću pokušati da govorim danas je izmena leks specijalisa, odnosno Predlog zakona o izmena Zakona o utvrđivanju javnog interesa i posebnim postupcima eksproprijacije izdavanja građevinske dozvole radi realizacije projekta „Beograd na vodi“.

	Svi poslovi vezani za ovaj projekat su dodeljivani direktno bez tendera i sad hoće ovim zakonom da se pokriva to što su poslovi dobijani mimo zakona, mimo tendera, direktnim pregovorima. 
	Uništeno je savsko priobalje, zagađen vazduh, nema parkinga, podignuta je temperatura u gradu, nema strujanja vazduha. Ja živim u blizini, živeo sam u blizini Beograda na vodi, tu mi je kancelarija. Tamo sam od 1977. godine. Znam kakva je situacija bila ranije, kakva je danas. Verujte mi, strujanja vazduha uopšte nema, a to je deo grada i da se smog od Narodne biblioteke spušta skroz do savskog pristaništa. Dakle, podizanjem ovog betonskog zida se uveliko uticalo i na promenu klime u tom delu grada. 
	Takođe, pod brojem četiri imamo Predlog zakona o izmeni i dopuni Zakona o javnom dugu. Tu bih samo rekao da u ovom javnom dugu, koji se spominje, nemamo izraženo ono kolika je zaduženost pokrajina, kolika je zaduženost gradova, kolika je zaduženost opština, javnih preduzeća, državnih preduzeća.
	I pod brojem osam imamo izmene Zakona o akcizama. Godine 2015. doneta je nova ekonomska definicija akcize. Dakle, tu se porez plaća po jedinici proizvoda. Da li se plaća po litri, po kilogramu, po paklici cigara, ali se plaća po jedinici i odjednom imamo akcizu na električnu energiju, pa nije jasno da li sad električna energija spada u luksuz? Smatramo da se ovde uopšte ne radi o akcizi, jer se radi u stvari u prikrivenom porezu, o porezu od 7,5% koji se plaća na ceo račun. Dakle, plaća se porez i na brojilo, i na utrošenu snagu, i proširenje zelene agende, na sve se plaća 7,5%, i na to se onda obračunava porez od 20%. Dakle, obračunavamo porez na porez i dolazimo do cifre do 29% za koju se uvećava račun za električnu energiju. I to se naplaćuje od građana Srbije. Dakle, u ovom slučaju ne radi se o akcizama, nego se radi o prikrivenom porezu, i to mislim da je jasno svakom ko se bavi finansijama. 
	Pod brojem 35. imamo zakon koji se bavi legalizacijom bespravnih objekata. Opozicija je ukazivala na manjkavosti zakona koji je nedavno donesen. Doneli smo ga, dakle, po meni, navrat-nanos. Međutim, vidimo da imamo potrebu zbog nemogućnosti uopšte upisa objekata, koji su prijavljeni, da se zakon posle vrlo kratkog vremena menja i sada se traži, naravno, da se priloži i elaborat, skica, arhitektonski nacrt, već šta god da se radi. 
	Evo, to je neka rekapitulacija koju smo mi u ovom momentu imali i hvala  vam što ste mi dali reč.
	PREDSEDNIK: Molim.
	Reč ima ministar Aleksandra Sofronijević. 
	ALEKSANDRA SOFRONIJEVIĆ: Samo kratka informacija, pošto čitav dan slušam netačne podatke. Imamo, naravno, softver koji u svakom minutu pokazuje koliko je potvrda izdato po prijavama naših građana, pravnih lica, ustanova i posebnih organizacija. 
	Najnoviji podatak kaže sledeće: 334.992 potvrde u ovom trenutku, u obradi još 93.708, a upisano, pošto tu nemam svež podatak, u katastrima nepokretnosti, u svim katastrima na teritoriji Republike Srbije, oko 260.000 naših građana. Bilo je još, a istine radi, a i građana Srbije radi, treba reći da su upis prvo ostvarili tajkuni, ljudi bliski SNS-u, što naravno može vrlo lako da se utvrdi, a ja ću vam pročitati i strukturu dosada izdatih potvrda – porodični i stambeni objekti 50,35%, pomoćni objekti 49,36%. Dakle, ono što je bio osnovni cilj donošenja zakona, a to je trajno rešavanje stambenog pitanja ljudi koji su gradili za svoje potrebe. 
	Znate i sećate se da smo u raspravi koja je prethodila usvajanju od strane ovog visokog doma ovog zakona, ja sam rekla – imaćemo izmenu zakona ako vidimo u primeni da postoji nešto. Potpuno je pogrešna činjenica – navođenje da se elaborat 

geodetskih radova prvi put pojavljuje. To prosto nije tačno, a može se proveriti prostim čitanjem važećeg zakona. Ovim izmenama je samo predviđeno da se proširi krug lica, i to isključivo za skicu neevidentiranih posebnih delova za stambeno-poslovne zgrade i specifikaciju posebnih delova. Elaborat geodetskih radova, kao i dosada, isključivo pravo da rade imaju inženjeri geodetske struke, a skicu neevidentiranih delova i specifikaciju posebnih delova, pored inženjera geodetske struke, proširili smo da mogu izrađivati i inženjeri građevinske i arhitektonske struke. 
	Mislim da je stvar ozbiljne države, one koja prati šta se dešava, prati primenu zakona, da reaguje kada shvati da postoje efikasnija rešenja, da su se stvorila neka uska grla. Ne zaboravite, preko dva i po miliona prijava je bilo u skladu sa ovim zakonom. Nemamo tačan broj, ali se procenjuje negde između 800 hiljada i milion su objekti u javnoj svojini. Na ova dva i po miliona podnetih prijava imati toliki broj prijava i imati ovakav rezultat, ja ću vas samo kratko podsetiti, od 1997. godine, kada je donet prvi zakon koji se uređuje pitanje bespravno sagrađenih objekata, odnosno njihova legalizacija, a potom ozakonjenje, doneto je oko 320 hiljada rešenja. Mi smo bili vrlo pošteni prilikom donošenja ovog zakona i rekli smo da ovo nije Zakon o legalizaciji, nije Zakon o ozakonjenju. Ovo je međunarodno priznati princip formalizacije, što znači – ono što korist faktički koristim, što mi niko ne osporava, što smatram svojim, i to ne samo od juče, nego decenijama, pretvaram u pravno vidljive, od mrtvog kapitala pravim aktivni, pravim nešto što će pomoći mojoj porodici, mojoj deci. 
	Mnogo je zabluda bilo i mnogo je dezinformacija i mnogo je, rekla bih, loših namera vezano za ovaj zakona. Mislim da ovde ne bi trebali da se sporimo. Ovo je nešto što je Srbiji bilo neophodno, potrebno. Lako je bilo gurnuti problem pod tepih. Trebalo ga je rešiti. I upravo smo to učinili. Ovako masovni upis Srbija nikad nije imala. Od strane Ujedinjenih nacija i UN-Habitata smo dobili pohvale kao država koja je u potpunosti i najbolje zasada primenili princip formalizacije, ali nismo usamljeni ima, naravno, još država, Španija itd., da ne navodim. To sam sve govorila kada smo predlagali donošenje ovog zakona. I rekoh, bilo je strašno puno dezinformacija vezano za primenu ovog zakona. 
	Nikakva upotrebna dozvola ne potražuje. Dakle, upisom prava svojine u katastru nepokretnosti smatra se da imate legalni objekat. 

	Ono što se ovim zakonom, između ostalog, precizira jeste da nešto što nismo mogli da predvidimo, neka to bude greška predlagača, evo prihvatam je, imamo porodične stambene objekte do 400 kvadrata sa najviše dva stana i to je definicija koja je preuzeta iz Zakona o stanovanju i održavanju stambenih zgrada. Nismo hteli mnogo da odstupamo od važećih zakona. 
	Međutim, imali smo jako puno prigovora od strane naših građana koji uglavnom žive u ruralnim delovima i koji su, recimo, decenijama gradili svoje porodične kuće, pa u prizemlju imate jednu veliku prostoriju gde se slavi slava, pa imate za domaćina, pa za sina itd. Jedna od izmena ovog zakona jeste da garantujemo ono što smo osnovnim zakonom rekli, a to je do 400 kvadrata fiksna naknada u rasponu koji je definisan osnovnim zakonom od 100 do 1.000 evra. Svaki kvadrat preko toga u visini doprinosa.
	Vi se sećate i nadam se da se naši narodni poslanici sećaju dana kada smo pričali o ovom zakonu pre njegovog usvajanja. On je napravio jednu jako lepu razliku između nepokretnosti koje su praktično građane za sopstvene potrebe i komercijalnih.
	Ovih dana čujemo da poklanjamo nepokretnosti, da se daju u bescenje, da je to sve jeftino i da je napravljeno tematski za ljude bliske ovoj vlasti, tajkune ili već koga god. Setićete se osnovnog principa za stambene i stambeno-poslovne zgrade. Kada je investitor poznat i dostupan on plaća jednokratno u visini doprinosa za uređivanje građevinskog zemljišta kao da je tog trenutka podneo zahtev u redovnom postupku za izdavanje građevinske dozvole. Pritom, nema benefite koje imaju građani koji u redovnoj proceduri ostvaruju svoje pravo. Nemaju pravo na plaćanje na rate i nemaju pravo na popust ako jednokratno uplate. U gradu Beogradu mislim da između 30 ili 40%, nemojte me držati za reč. Mislim da je 30% za jednokratnu uplatu. Sve to ovi nemaju. Dakle, ništa se ne poklanja. Ali se takođe ta socijalna karakteristika ovog zakona jasno vidi da svi porodični stambeni objekti u opštinama manjim od 50.000 stanovnika plaćaju fiksnu naknadu 100 evra za glavni objekat, ali u tu cenu dolaze i ne naplaćuje se naknada ako ima pomoćnih i ekonomskih objekata. I upravo taj cilj zakona, prvo smo radili upravo te pomoćne, ja sam vam rekla procenat porodičnih stambenih objekata 50,35%, pomoćni objekti 49,36%. Šta je bio problem i zašto nema više zgrada? Samo 0,06% ili stanova 0,09% u odnosu na ukupni broj izdatih potvrda. Veliki gradovi, nažalost, nisu na vreme dostavili digitalne zoning-planove što im je bila obaveza. A oni koji su iz dostavili bili su netačni. Zahtevano je da se upodobe odredbama zakona. Sledeća faza u rešavanju predmeta po ovom zakonu jesu upravo stanovi u stambenim zgradama.
	I neko je spomenuo da se sada naknadno priča o bezbednosti. O bezbednosti se pričalo prilikom donošenja ovog zakona, mislim na pravi način. Niko nije garantovao niti krio da garantuje bezbednost jer to nije postupak legalizacije ni ozakonjenja. Ovo je postupak formalizacije, ali je dato jedno razumno objašnjenje da svi ti upisani objekti u situaciji ako žele da rade bilo koje radove iz člana 145, iz člana 133, sasvim svejedno, moraju da prilože kompletnu dokumentaciju predviđenu važećim zakonom, a sastavni deo te dokumentacije jeste i projekat postojećeg stanja gde se proveravaju i konstruktivni i svi drugi osnovni zahtevi za objekat. Neko je rekao da je elaborat geodetskih radova predstavlja taj dokaz o bezbednosti. Naravno da ne, već tehnička dokumentacija. Elaborat geodetskih radova je od početka i nalazi se u osnovnom zakonu.
	PREDSEDNIK: Hvala.
	Po Poslovniku Milenko Jovanov. 
	Izvolite.

36/2	AL/CG

	MILENKO JOVANOV: Član 107. – govornik na sednici je dužan da poštuje dostojanstvo Narodne skupštine.
	Molim vas, poštovana predsednice, ja razumem da nas optužuju za sve i svašta i šta jeste i šta nije i to ima nekog smisla dok je to politički folklor i dok se bavimo politikom, pa iako su optužbe lažne, ali ovo sada da se optužujemo zato što nema promaje u nekim delovima Beograda, ne pirka vetar, nego ne znam ni ja šta, ja stvarno mislim da nema smisla. Isto tako malopre smo bili optuženi za drugu nepogodu, dakle, za sušu. Ja stvarno ne znam kako bilo ko od nas ili bilo ko u državnoj strukturi može da bude kriv za promaju i za sušu i nema smisla da to slušamo. Pa nam onda kaže – nije to, niste vi krivi za sušu, nego što niste ulagali u navodnjavanje. Evo dok je govorio i lagao o tome kako nismo, dobijem informaciju samo što se „Voda Vojvodine“ tiče, 105.000 ha je pod zalivnim sistemima samo u poslednjih, evo, desetak godina koliko je rađeno iz Abu Dabi fonda od 2014. godine pa nadalje 2017. godine prva faza, pa druga faza 2020. godine, pa tako dalje. Sto pet hiljada ha se radi. Osamdeset i nešto završeno, još dvadeset jedan da se završi. Sto pet hiljada ha, još jednom. I toliko o tome koliko lažu i koliko na Boga ne misle. Ali hajde to što oni lažu, to je njihov problem i znamo da lažu i osuđeni su da lažu i sve to je okej, ali stvarno za sušu i za promaju da odgovaram. Ja sam stvarno na sve odgovarao i za sve bio kriv i za sve prihvatao da dajem nekakve odgovore. Ja na ovo ne znam ni da odgovorim. Ne znam ni kako da kažem. Da otvore prozor negde pa da negde dune. Ne znam ni sam više šta da rade, a da dobiju konačno ugođaj kakav im odgovara. Stvarno nije do nas, mislim. Samo neka ostane zapisano zbog nekih budućih generacija. Što kažu, poslednja je sednica, svi se na to referišu, pa ću i ja. Dakle, nije do nas ni za sušu, ni za promaju. Ako mi verujete na reč, verujte. Ako ne, ne znam  kako da vam objasnim da nije. Ja nemam nikakav kontakt sa tim paranormalnim i sve ostalo. Hvala.
	PREDSEDNIK: Da li želite da se izjasnimo u danu za glasanje? (Ne.)
	Prihvatam ovo na sebe. Da budem sasvim iskrena, bila sam malo zatečena kada sam čula da ne postoji promaja u Beogradu na vodi. Nisam imala tu informaciju dosad. I meni deluje malo paranormalno, ali svašta ćemo čuti mi ovde.	
	Reč ima Veroljub Arsić.
	Izvolite.
	VEROLjUB ARSIĆ: Poštovane dame i gospodo narodni poslanici, evo, nekako kako se približavaju izbori, a kad god dođemo u ovo vreme, negde oko 16.00 pa do kraja sednice, odnosno dela sednice u tom danu bivši režim nekako postane sve nervozniji, ali i sve luđi, koliko vidim. Nisam lekar specijalista. To je moje laičko mišljenje. Tako da ne mogu nikoga od njih da uvredim po tome, ali stvarno neke stvari koje sam čuo teško da mogu da poverujem da su ljudi koji sebe smatraju ozbiljnima, odgovornima uopšte to izgovorili. Ali dobro. To je njihov problem. To je stvar koju će građani da ocenjuju na izborima. Možda neko i voli to. 
	Ali da se vratimo na Predlog zakona o izmenama i dopunama Zakona o budžetu Republike Srbije za 2026. godinu. Pa bih hteo na početku svoje diskusije da istaknem da uopšte da li je u pitanju izmena i dopuna zakona ili osnovni zakon, svaki zakon o budžetu pokazuje nekoliko stvari. Prva stvar, i ona najvažnija, u kakvom nam je stanju privreda. Druga stvar, u kakvom stanju nam je monetarni i finansijski sistem, u kakvom stanju su nam javne finansije, i na kraju, da li je budžet razvojni ili usmeren ka javnoj konsolidaciji, odnosno štednji. 

	Ako pogledamo sadašnju strukturu budžeta rebalansa vidi se da politika koja je započeta prvim vladama Aleksandra Vučića da se nastavlja. Neko tu politiku osporava. To je njegovo političko pravo. Ali vas molim, nemojte toliko da lažete. Nemojte baš toliko da lažete. 

	Kaže jedan od kolega da mi ovim rebalansom hoćemo da kupimo poverenje građana, odnosno potkupljujemo građane kome će da daju podršku na izborima, koje ste tražili, pa sada od njih bežite, a koje uskoro nameravamo da raspišemo, odnosno predsednik republike Srbije namerava da ih raspiše. Pre svega, već se o tome polemisalo, ja mislim da čast i obraz srpskog domaćina ne koštaju 6000 dinara. Ili hoćete da uvredite svakog Srbina, poštenog domaćina, da je jeftin i potkupljiv, da je kukavica ili šta god? 
	Druga stvar, pričate kakao u Srbiji ništa ne valja, ne valja privreda, ne valja inflacija velika, da se sve radi mimo zakona, da su male plate, i to tvrdite. Sad ja moram da pitam – pa odakle onda višak sredstava u penzionom fondu? Koji su izvori finansiranja za Republički fond penzionog osiguranja? Pre svega sopstveni prihodi. Pa jesu li ti sopstveni prihodi uvećani u odnosu na one koji su planirani i da je to deo novca koji se usmerava prema građanima? Pa jesu. A ti prihodi se odakle dobijaju? Pa, zavise od dva uslova, broja zaposlenih i visine zarade. Kada počnete toliko neistina da govorite, barem vodite računa o tome da bude teško da se otkrije da lažete.
	Evo, ovaj se opet smeje ko na belu crtu, ali dobro. 
	Dalje, uvek se zaklanjate iza jedne političke floskule. Kaže te da ništa što se uradilo nije se uradilo bez novca građana i da su zato isključivo zaslužni građani. Evo, prihvatam da je tako. Evo, prihvatam. Ali, ako se vratimo na početak moje diskusije, a gde je tu uloga privrede? Da li ti naši građani rade u toj privredi, u tim fabrikama ili u poljoprivredi na tim njivama? Da li tu zarađuju svoje plate? Da li ta privreda i građani uplaćuju budžet Republike Srbije? Znači, da nije privrede, ne bi ni bilo prihoda građana koji bi punili budžet Republike Srbije, ne bi bilo ni u uslužnom sektoru. 
	Ali, vi ćete sve to da revitalizujete i da kažete kako ništa nije zasluga ove vlasti i kako u Srbiji ništa ne valja. Moram da vas pitam, da li je vaša zasluga što danas imamo privredu i fabrike koje rade? Ja mislim da nije, jer da je do vas vi biste ih, kao i pre 15-ak godina, zatvarali. Ili je možda zasluga Aleksandra Vučića što imamo novih 550.000 radih mesta, fabrike, skoro tri puta veći bruto proizvod, ne skoro, sada već tri puta veće plate? 
	Pazite, uvek će da se okrenu priči kako ne valja i kako je hrana skupa. Kumulativna inflacija u Srbiji od 2013. godine do danas je negde oko 65%, kumulativna, a rast zarada 300%. Onda hoćete da nas ubedite kako je 300% manje od 65%. To nije politika koju pokušavate da prodate građanima i koja će na to da naiđe na podršku. 
	Da bi valjda prikazali sebe kao uspešne političare i vlast kao neodgovornu, nema stvari koju nisu napadali a koja je pozitivna. Ako damo sredstva podsticajna stranom investitoru, reći će dajete novac strancima. Ako damo domaćem investitoru, kaže dajete novac vašim tajkunima. A onda ovde pronađemo da su neki poslanici iz bivšeg režima dobijali isto ta sredstva iz budžeta. Na to se svodi vaša politika – šta god da se uradi ne valja, mora da se napadne. 
	Ne kažu – znate šta, zaposlili ste 550.000 ljudi sa toliko i toliko para, mi bismo 700.000 sa toliko novca. To ne kažu, jer ne znaju, ne znaju šta bi radili sa privredom. Sa novcem znam da znaju. Tako su lepo očistili budžet Republike Srbije do 2012. da nije bilo ni za pola penzije da se isplati. 
	Neko kaže nijedan projekat ne sprovodite a da nemate zaduženja kod finansijskih institucija. Ja kažem u redu, ako pogledamo kapitalne izdatke, oni su otprilike za 50% veći. Kapitalni izdaci su sve ono što se uradi, izgradi iz budžeta Republike Srbije za oko 50%, odnosno duplo veći nego što je deficit za tu godinu. Ali, ne daju odgovor. Odakle ste isplaćivali penzije kad ste vi bili na vlasti? Niste na 

kapitalne izdatke, nego na tekuću potrošnju. A zašto? Pa uništili ste privredu, ono prvo o čemu sam govorio, jer je bilo važnije kako da se u privatizaciji koju ste provodili dođe do vredne imovine za što manje novca. U svom neznanju ili pokvarenosti i vi koji ste iz tog bivšeg režima, Šoškić je za mene deo bivšeg režima, ulazite u jednu priču oko denominacije dinara u odnosu na evro, odnosno do pada dinara. Kaže neko ovde da bi to dalo podsticaj izvozno orijentisanoj privredi i da bi od toga jedino štetu imali uvoznici robe široke potrošnje. Ja ne mogu da verujem šta čovek priča. 
	I ovaj bivši guverner koji nam je upropastio Agrobanku, Razvojnu banku Vojvodine, Metals banku, prikrivao ozbiljne kriminalne radnje u njima, šteta preko milijardu evra, pa još kaže nema potrebe dinar da bude ovako stabilan, nego hajde mi da ga oborimo. A koje su posledice? Nešto reče ministar, posledica jeste pad životnog standarda, posledica jeste poskupljenje kredita, a ono što je možda i najvažnije, postajete nesigurno mesto za svakog investitora i nijedan investitor u takvoj državi ne želi da živi i seli se u stabilnije sisteme, što opet izaziva nov talas nezaposlenosti i nov pad životnog standarda. Tako u krug, dok nas ne dovedete ponovo do 2012. godine. To je sve što imate da ponudite na izborima. 
	Ja postavljam pitanje, evo, ti koji pričaju o tome da ne treba da se vodi monetarna politika kako se vodi, neka mi kažu kada je to nama uspelo ono o čemu oni pričaju? Evo, besomučno ste štampali novac od 2008. do 2012. godine. Šta smo dobili kao rezultat? Kao rezultat smo dobili inflaciju koja je za ove prilike danas i te kako bila visoka, doveli smo do pada standarda i doveli smo do toga da 600.000 ljudi ostane bez posla. Pa gde su vam ti izvoznici o kojima ste pričali?  	
38/1	MT/MP		17.20 – 17.30

	To samo pokazuje kako nije važno šta će da se kaže, nego kako je važno samo da se napadne predsednik Srbije Aleksandar Vučić, SNS, vlast i svaki pozitivan rezultat koji imamo. 
	Kada se zaposle radnici, kažete – pa to su kupljena radna mesta. Ajde, majke ti. Ajde da uzmemo da izračunamo sve subvencije koje smo dali u privredi, i domaćim i stranim investitorima, sve, od 2012, 2013. godine do danas, da saberemo i da vidimo koliki su prihodi po osnovu tih ostvarenih subvencija pa da uporedimo. A ne pričam o onim drugim, to su ljudske sudbine. Jer, kada se čovek zaposli i počne da radi i prima platu, on je obezbedio svoju porodicu. Ni to vama nije bilo važno. 
	U taj haos u koji ste nas odveli 2012. godine da nas vratite više ne možete, niti će građani Srbije to više ikada da vam dozvole. Ako za neke nisu rezultati to što se 600.000 ljudi zaposlilo, to što je izgrađeno 650 kilometara autoputeva i brzih saobraćajnica, to što je kurs dinara stabilan, ne mogu da kažem fiksiran jer nije, to što smo sa špekulativnog rejtinga dospeli do investicionog, to što ima i onih koji nas ne vole kao državu, ali nas poštuju, to što u ovom trenutku imamo rast BDP-a sa kojim možemo da se pohvalimo, onda kažite šta bi to bilo bolje.
	Jedan od razloga za raspravu o ovom rebalansu budžeta jeste i rast BDP-a. Ali, u kojim vremenima imamo rast BDP-a? U vremenima kada evropska privreda ima, beleži skroman ili nikakav rast, od 1%, 1,2%, 1,3%. U nekim drugim okolnostima to se ne bi ni moglo nazvati čak rastom, nego stagnacijom privrede. I kada vi u takvim uslovima, nama je Evropa ta koja je naš najveći spoljnotrgovinski partner, postignete rasta BDP-a od 3,6%, to je razlog za pohvalu još više, a ne da se kao 2009. godine vraćamo u minuse od 3,4%, 3,6% i da kažemo da znamo da vodimo državu, kao što vi to tvrdite. 
	Ne mogu da razumem toliku želju da se neistinama napadaju svi rezultati i da nas ubeđujete da ne verujemo svojim očima, nego vama. I čini mi se da je to vaš najveći problem u ovoj kampanji koja dolazi.
	Srpska napredna stranka, predsednik Srbije Aleksandar Vučić, vodićemo računa o svakom građaninu, o svakom regionu, vodićemo računa da Srbija nastavi putem razvoja, putem prosperiteta, a najviše ćemo voditi računa o tome da vam Srbiju više nikada ne damo da je upropašćujete kao što ste je upropašćivali u prethodnim godinama, bez obzira da li se krijete iza bivšeg režima, blokaderske liste ili tzv. studenata. Srbiju više da vodite nikada nećete. 
	Živela Srbija! 
	PREDSEDNIK: Hvala vam.
	Prelazimo sada na listu.
	Prvi na listi, narodni poslanik Edin Numanović. (Nije tu.)
	Druga, dr Milica Marušić Jablanović. (Nije tu.)
	Sanja Jefić Branković, ima reč.
	SANjA JEFIĆ BRANKOVIĆ: Hvala.
	Poštovana predsedavajuća, uvaženi članovi Vlade, poštovane koleginice i kolege, kao što smo mogli da čujemo današnji dnevni red obuhvata veliki broj izuzetno značajnih pitanja, pa ću ja pokušati u svom izlaganju da se fokusiram samo na nekoliko tema, odnosno na nekoliko oblasti za koje smatram da zavređuju pažnju, posebno imajući u vidu da sam ograničena vremenom, kao i činjenice da je moj kolega Bačevac već izneo stavove koje SDP Srbije ima o njima.
	Najpre želim da se nakratko samo osvrnem na rebalans budžeta za 2026. godinu i da ujedno pohvalim nameru Vlade da njime sa jedne strane očuva makroekonomsku stabilnost zemlje, ali da sa druge strane odgovori i na zahteve i potrebe građana bez odustajanja od razvojne politike kojoj teži. 

	To je po meni ujedno i najvažnija poruka koju rebalans budžeta šalje i on nikako ne sme biti posmatran samo kroz pojedinačne segmente koje u sebi sadrži ili kao pojedinačne aproprijacije, već kao jedan sveobuhvatni mehanizam koji predstavlja instrument kojim se javne finansije prilagođavaju novonastalim okolnostima u društvu, kao i prioritetima koje u ovom trenutku postoje. 
	Takođe, činjenica je da kada se prihodi ostvaruju mnogo bolje od prvobitno planiranih i kada postoje fiskalni kapaciteti za to odgovorna politika upravo podrazumeva raspoređivanje novca na način na koji se to sada čini ovim rebalansom budžeta.
	Takođe, želim malo pažnje da posvetim i Predlogu zakona o Pravosudnoj akademiji o kome smo danas slušali dosta od strane različitih poslanika. U tom kontekstu mislim da bi trebalo jednu ovakvu temu posmatrati na jedan širi način i trebalo bi je svakako posmatrati kao nastavak reformi koje imamo u pravosuđu, odnosno koje Srbija sprovodi duži niz godina i koji bi kao takav omogućio da izbor bude sveden na jedan stručan odabir kandidata koje mi imamo pred sobom.
	Mislim da je vrlo važno da kada govorimo o predlogu ovog zakona da ga posmatramo iz te perspektive, ne kao jednu izolovanu pojavu koju sada imamo pred nama kao jednu vrstu promene institucionalnog okvira, već naprotiv, kao delu jedne šire reforme pravosuđa koju Srbija već u najveće sprovodi. 
	Mi smo promenili Ustav, promenili smo zakonski okvir, ojačali smo garancije samostalnosti pravosuđa i u tom smislu napravljen je i te kako važan iskorak ka tome da se politički uticaj na izbor nosilaca pravosudnih funkcija dodatno i ograniči. Tu dolazimo do jednog potpuno prirodnog i logičnog pitanja, a to je da ako smo već promenili način na koji postavljamo institucionalne garancije nezavisnosti pravosuđa onda moramo da uredimo i način na koji biramo ljude koji će to pravosuđe i činiti. 
	Mislim da je ovde važno reći nešto što se u ovoj raspravi, pa stičem utisak, možda i zanemaruje. Ovo nije ideja koja je nastala iza zatvorenih vrata na nekoj od sednica Vlade, ovo jeste ideja koja je nastala na temeljima i EU, ali i onoga za šta se EU zalaže, kao i njene institucije. 
	Venecijanska komisija je, obavljene su konsultacije sa Venecijanskom komisijom i, kao što vam je poznato, u pogledu osnivanja, odnosno daljeg funkcionisanja, kao i načina na koji bi Pravosudna akademija trebalo da radi je dala svoje pozitivno mišljenje. I ne samo to. Ja ću vas podsetiti da je tokom 2024. godine Venecijanska komisija prepoznala model Pravosudne akademije kao model koji je u potpunosti prihvatljiv za profesionalni sastav budućih sudija i onih koji čine pravosudni sistem jedne zemlje.
	Zašto je to važno? Pa, zato što je suština ovog modela koji je predstavljen kroz Pravosudnu akademiju predstavljen kroz jedan model. Taj model jeste da standard kao takav mora biti identičan za sve. To znači da postoje i ista pravila i ista procedura i isti kriterijumi i jedna ozbiljna prethodna priprema za posao koji nije običan posao, već jedan ozbiljan posao koji utiče na živote ljudi. Tu nema ništa sporno. 
	S druge strane, ako od sudija očekujemo da odlučuju o nečijoj slobodi, o nečijoj imovini, o nečijim privatnim stvarima i porodičnom životu i pravima, onda najmanje što država može učiniti jeste da obezbedi da taj čovek prođe jednu odgovarajuću obuku i jednako stručnu proveru kako bi na kraju iz svega toga proizašao kadar koji u potpunosti po svojoj stručnosti odgovara vokaciji kojom se bavi. 

	I to nije pitanje politike, to je pitanje odgovornosti i odgovornog postupanja jedne države.
	Zato mislim da Pravosudnu akademiju, bez obzira na kritike koje smo danas mogli da čujemo, ne treba predstavljati kao pretnju nezavisnosti pravosuđa niti kao nekakav administrativni filter, kako sam ja mogla u današnjoj diskusiji da izvedem neki zaključak. Naprotiv, ako je pravilno uređena i ako je zaštićena od nedozvoljenih uticaja, ona može da bude upravo suprotno, jedan od mehanizama kojima se prostor za proizvoljnost u potpunosti i sužava. I to je suština Predloga ovog zakona.
	Isto tako, vrlo je važno da shvatimo da ne bi trebalo da pravimo pravosuđe po meri niti onih koji su na vlasti, niti bilo koje druge političke opcije ili političke strukture. Mi moramo da pravimo pravosuđe koje je u saglasnosti sa Ustavom i pozitivnim pravnim propisima ne samo naše zemlje, već i međunarodnim pravnim propisima. A do takvog pravosuđa ne dolazi se samo deklaracijama o nezavisnosti, već upravo na ovaj način, putem institucija, procedura i ljudi koji će biti stručni da obavljaju posao za koji su se školovali.
	Zato je izuzetno važno što ovaj zakon o kome danas razgovaramo dolazi na dnevni red u trenutku kada Srbija već iza sebe ima značajne korake u pogledu reforme pravosuđa i važno je što je taj proces kreiran van okvira naših granica.
	Drage koleginice i kolege, mislim da smo ponekad malo skloni da o reformama govorimo samo onda kada postoji neki problem. Međutim, legitimno je pravo svakog pojedinca i svakog građanina da očekuje od jednog diplomiranog pravnika da jednoga dana nakon što završi fakultet mora da zna proceduru koja pred njim stoji i mora da zna šta se od njega očekuje od strane društva i države, da bi na najprofesionalniji mogući način mogao da obavlja taj posao.
	Upravo je to merilo onoga što mi danas ovde radimo. Merilo jeste kakve ćemo institucije ostaviti iza sebe, jer ako danas ne napravimo sistem u kome će buduće sudije i tužioci biti birani kroz jasne i jednake kriterijume, onda smo zapravo napravili jedan korak koji je mnogo važniji i koji prevazilazi sve mandate u kojima se mi nalazimo. 
	Iz tog razloga, Socijaldemokratska partija Srbije će podržati ovaj predlog, ali ne zato što je ovaj predlog zakona savršen i ne zbog toga što o svakom detalju ne možemo da razgovaramo na odgovarajući način, već zato što je pravac razmišljanja donošenja ovog zakona dobar, a taj pravac je jasan – više stručnosti, više transparentnosti, jasniji kriterijumi i snažnije institucije. Jer, to je pravosuđe kakvo Srbija treba da gradi. Hvala.
	PREDSEDNIK: Hvala vam.
	Idemo dalje.
	Sledeći na listi je Slobodan Ilić. Nije tu.
	Reč ima prof. dr Andreja Savić. Izvolite.
	ANDREJA SAVIĆ: Poštovana predsednice, uvaženi ministri, uvažene koleginice i kolege, pitanje budžeta, pogotovo pitanje rebalansa budžeta je jedno od vrlo važnih, možda i najvažnijih pitanja u razmatranju…
	(Predsednik: Poštovani narodni poslaniče, da li možete samo malo glasnije ili bliže mikrofonu, pošto se apsolutno ne čuje. Prijavite se ponovo.)
	Da li me sada čujete? (Da)
	Ja sam želeo da govorim o prvoj tački dnevnog reda, o Predlogu zakona o izmenama i dopunama Zakona o budžetu i čitavom setu koji je pripremljen. Kada je u pitanju set ovih predloga, rekao bih da je uprkos nekim primedbama da je ekspoze bio kratak, ne bih se složio sa tim. Mislim da je ekspoze prvog potpredsednika i ministra 

finansija bio vrlo koncizan, vrlo sažet i da je on u globalnim crtama ukazao na kontekst, ambijent u kome se vrši rasprava o rebalansu budžeta, tako da je to za mene veoma prihvatljivo izlaganje.
	Kada je reč o analizi seta predloga ovih zakona u odnosu na budžet koji je svojevremeno donet, rekao bih da je on uvažio brojne želje i htenja brojnih društvenih struktura naše zajednice. 
	Ja ne bih ovde govorio načelno o svim ovim pitanjima, već bih vašu pažnju zadržao na razdeo koji se odnosi na donacije socijalnih doprinosa i socijalnih davanja, kao što su Republički fond PIO, Republički fond zdravstva, itd, jer mislim da je to ciljna grupa koja u značajnoj meri zaslužuje pažnju i da treba ovde da bude poseban predmet razmatranja.
	Nešto načelno o jednom opštem aspektu na problematiku rebalansa budžeta rekao je šef poslaničke grupe kojoj ja pripadam, tako da ne bih ulazio u te opšte analize, već bih vašu pažnju zadržao pre svega na problematiku naših najstarijih sugrađana odnosno na ključnu državnu instituciju koja realizuje mere državne politike kada su u pitanju korisnici penzija. 
	U tom smislu bih rekao da je po prvi put ove godine Predlog izmena Zakona o budžetu u ovom delu uvažio u značajnoj meri i jednu inovaciju koja je tu primenjena. Govorim o jednoj interakciji određenih ciljnih grupa, u ovom konkretnom slučaju mislim na korisnike penzija, jer je organizacija, nevladina organizacija u kojoj ja poslednjih godina ispunjavam određene i primarne aktivnosti, Savez penzionera Srbije, bio u značajnoj meri uvezan sa Republičkim fondom PIO u organizovanju i primeni nekih inovacija rada.
	Ta inovacija se sastoji u tome, da idemo na određene programske aktivnosti u smislu da se iskoriste tradicionalni vidovi okupljanja penzionera koji su vrlo svojstveni u našoj praksi, ali da to oplemenimo kroz jedan interaktivni odnos kroz pitanja i odgovore. Znači, sa jedne strane su ključni predstavnici Republičkog fonda penzijsko-invalidskog osiguranja i mi iz krovne republičke organizacije Saveza penzionera, tako da su brojna rešenja o ekonomskom paketu socijalnih mera koja se odnose na naše najstarije sugrađane u značajnoj meri uvažena. Tako da, čini mi se da je to jedna dobra praksa i ta inovacija bi svakako zasluživala pažnju da se primeni i na neke druge društvene strukture.
	Kada je u pitanju značaj ovog poboljšanja, ove korekcije u ovom predviđenom delu, to je vrlo važno istaći da je penzionerska populacija, njih u ovom trenutku u Srbiji ima miliona 664 hiljade, prema popisu iz 2022. godine, a to je nešto preko 22% od ukupne populacije u Republici Srbiji. To je značajan deo našeg društva i sigurno je da smo mi bili u prilici da čujemo brojne primedbe, predloge, sugestije od različitih korisnika penzija bez obzira na nacionalnost, na veroispovest, bez obzira na ideološku orjentaciju. To znači da je jednostavno to što je implementirano, to je u značajnoj meri ishodovalo na osnovu tih diskusija i svega onoga što smo imali prilike da čujemo na tim brojnim tribinama. 

	Inače, radi ilustracije, te tribine traju još od kraja prošle godine i održano je negde oko 46-47 tribina na kojima je okupljeno negde oko 15.000 korisnika penzija. Možete misliti koliko je to značajan projekat koji je u značajnom meri aktivirao i nas koji radimo u nevladinom sektoru i, naravno, ojačao tu vezu između nosilaca ključnih državnih organa koji imaju određene državne zadatke, znači u realizaciji mera državne politike u ovoj oblasti.
	Kada je u pitanju usklađivanje penzija, mi smo imali prilike da od nekih kolega iz sindikata čujemo određene diskusije i kako to funkcioniše kada je reč o Socijalno-ekonomskom savetu i svim tim razgovorima koji se odnose na Zakon o radu i svim tim pitanjima koja proizilaze iz toga. Tako da smo tu čuli i određene kritičke opservacije. Ja bih rekao da toga, kada je reč o penzionerima, nema. Mi kao izvorni, autentični zastupnici penzionera, mi smo jednostavno akteri u toj neposrednoj praksi i mogu sa zadovoljstvom da kažem da smo naišli na otvorena vrata kada je reč o Vladi, kada je reč o Ministarstvu finansija, resornom ministarstvu, a posebno bih istakao značaj saradnje sa ključnom državnom institucijom – Republičkim fondom za penzijsko i invalidsko osiguranje koji je prepoznao da smo mi ti akteri koji zastupamo interese ukupne penzionerske populacije.
	Ja sam veoma zadovoljan postignutim nivoom saradnje i taj odnos države i tih nadležnih državnih organa sa Savezom penzionera Srbije, koji broji blizu pola miliona registrovanih članova, što ga i definiše i svrstava u red najveće organizacije civilnog društva, zaista funkcioniše i ima jedan uzlazni trend. Nadam se da će taj uzlazni trend da se nastavi i dalje.
	Kada je u pitanju ovaj deo, finansijski deo, on u svakom slučaju, prema prvim impresijama i utiscima koje smo mi stekli od značajnog broja korisnika penzija, mogu da prenesem jedan osećaj zadovoljstva. To je i normalno i logično, jer toliki broj penzionera je stvarao ovu državu, učestvovao sa svojim minulim radom, jednostavno gradio je, osetio je sve uspone i padove u različitim istorijskim fazama i naravno da je penzionerima stalo do države. To poštovanje prema državi je bilo prisutno i ranije, prisutno je sada, mogu slobodno da izrazim da će to uverenje biti prisutno i u budućnosti.
	Mi se suočavamo i sa različitim oblicima pokušaja da se tu nametnu neka druga rešenja, ali ono što nama daje jednu značajnu snagu to je upravo ta dobitna formula. Svi su oni državljani ove države, poštuju državu bez obzira na etničko, versko ili ideološko ubeđenje i shvatanje. To je vrlo važno. U ovim proteklim vremenima, koje su obeležile situaciju u Srbiji, penzioneri su uvek nastojali da budu faktor mira, faktor razumevanja, faktor kompromisa i upravo u tome vidimo i određenu ukupnu poziciju ili bar najvećeg procenta penzionerske populacije u pozicioniranju prema svim ovim događanjima i odnosu prema državi.
	Ono što bih posebno istakao to je da mi ovim poboljšanjem finansijskih sredstava prema ovim razdelima, da ne ulazim u ove statistike, jednostavno utičemo na nešto što je dosad bilo prisutno u našoj praksi. Taj odnos najmanje, najniže i najviše penzije je bio dosta izražen. Naravno da se mi pridržavamo jednog evropskog modela, jer to je univerzalan model penzijsko-invalidskog sistema i mnogo je teško praviti neke radikalne izmene. Ono što je tu vrlo interesantno istaći to je da smo mi, jednostavno, u značajnoj meri podržali tu ideju i zahvalni smo na tome da poboljšamo materijalni status najnižih penzionera. To se upravo videlo ne kroz linearno povećanje, već kroz određene proporcije, zavisno od visine penzije, a o kojoj smo danas čuli i u usmenom ekspozeu ministra finansija, nekim diskusijama. Znači, zavisno od visine penzije određene su i te cifre za povećanje penzija. Mogu da vam kažem da oko 60% korisnika 

penzija je do prosečne penzije koja u ovom trenutku iznosi 56 hiljada 800 i nešto dinara. Ljudi su veoma zadovoljni i to je veoma dobar potez koji nas ohrabruje da u tom pravcu razrađujemo i dalje modalitete na koji način poboljšati materijalni položaj tih najsiromašnijih penzionera. 
	Ono što bih sa posebnim zadovoljstvom rekao, a to mogu izvorno da kažem, jer sam neposredno operativno bio u tome uključen, zajedno sa menadžmentom Republičkog fonda za penzijsko-invalidsko osiguranje, to je nešto što je u odnosu na zemlje u okruženju jedan dobar kvalitet. Reč je o tome da se nekim dodatnim potezima, ne samo u socijalnom dijalogu sa nadležnim državnim organima kada je reč o primeni švajcarske formule plus, da iznesem i svoje mišljenje, mislim da je ta švajcarska formula plus u značajnoj meri stabilizovala ekonomsku održivost penzija i to je dobro. 
	Prema nekim međunarodnim projekcijama koje su urađene do 2060, 2070. godine dosta su značajna ta međunarodna istraživanja koja imaju jedan pozitivan odnos, pozitivnu konotaciju o toj projekciji, kako će se to kretati u narednim decenijama koje predstoje… Ali ono što je ključno pitanje – poboljšanje društvenog standarda. Tako da sva ova povećanja, koja povećavaju ukupna sredstva na nivou Republičkog fonda za četiri koma nešto procenata u odnosu na budžetsku projekciju, sigurno zadovoljavaju i u značajnoj meri ilustruju jedan uzlazni trend prema određenim segmentima društvenog standarda korisnika penzija. Koji su to segmenti? 
	Prvo, to je pitanje zdravstveno najugroženijih penzionera kojima je iz godine u godinu omogućeno da o trošku države mogu da idu na besplatan desetodnevni zdravstveni oporavak. Na taj način mi uvezujemo i RH-a centre, 27 banja je u opticaju, a ove godine je otprilike obim tih zdravstveno zainteresovanih penzionera bio tri prema jedan. Znači, preko 60 hiljada prijava. Svi raspoloživi kapaciteti u ovih 27 banja je moglo da se ustupi za samo 22 i nešto hiljade korisnika penzija. Mislimo da je to nešto…
	PREDSEDNIK: Hvala vam. 
	Samo privedite kraju, pošto je isteklo vreme. 

	ANDREJA SAVIĆ: Nakon toga, vrlo kratko, pošto nemam više vremena, privodim kraju, tu dalje bih pomenuo pitanje Fonda solidarne pomoći materijalno najugroženijim penzionerima, pitanje sportsko-rekreativnih aktivnosti…
	PREDSEDNIK: Molim vas, samo, isteklo vam je vreme. Samo, privodite kraju, molim vas.
	 ANDREJA SAVIĆ: …i faktički zaključio bih rečima da ovima poboljšanjem ovog dela u rebalansu budžeta penzioneri su zadovoljni. Mislimo da je to jedan dobar potez države i svakom slučaju naša je ocena da će to značajno naići na jedan pozitivan odnos kod najvećeg broja korisnika penzija. Hvala.
	PREDSEDNIK: Hvala vam.
	Reč ima ministar Milica Đurđević Stamenkovski.
	Izvolite.
	MILICA ĐURĐEVIĆ STAMENKOVSKI: Poštovana predsednice Narodne skupštine, uvaženi narodni poslanici, ministri i članovi Vlade, gradimo Srbiju u kojoj rad treba da se isplati, porodica štiti, starost poštuje, slabijima pomaže, a žrtva za otadžbinu pamti i ne zaboravlja. I upravo rebalans budžeta, koji se tiče Ministarstva za rad, zapošljavanje, boračka i socijalna pitanja, opravdava ovakve ciljeve. 
	Naime, u 2026. godini budžet Ministarstva za rad, zapošljavanje, boračka i socijalna pitanja iznosio je 238,4 milijarde dinara. Želim da obrazložim zašto smo tražili u rebalansu povećanje budžeta za naš resor. Jer mislim da je savesno i odgovorno da građanima Srbije objasnimo gde će ići zatražena i rebalansom odobrena sredstva. Predlogom rebalansa budžeta za 2026. godinu budžet Ministarstva za rad, zapošljavanje, boračka i socijalna pitanja biće uvećan za 24,12 milijardi dinara. A, evo, odmah da objasnim i zbog čega.
	Najveći deo sredstava biće usmeren za isplatu prava u oblasti zaštite porodice i dece. Naime, Ministarstvo za rad zaduženo je za isplatu naknade zarada za zaposlene porodilje, i za prvih sedam meseci dosada je isplaćeno 58 milijardi i 206 miliona dinara. Ali ono što je važan podatak koji posebno želim da naglasim, i mislim da je to vest koja je obradovala sve građane Srbije i sve ljude dobre volje, naime, za prvih šest meseci Ministarstvo za rad isplatilo je 5,5 milijardi dinara više nego u prethodnoj godini za taj isti period za pravo koje se ostvaruje po osnovu Zakona o finansijskoj podršci porodici sa decom, a u pitanju je roditeljski dodatak. Zašto je to tako? Zato što je ove godine za prvih šest meseci rođeno 877 beba više nego u prošloj godini za prvih šest meseci i to pokazuje da mere populacione i pronatalitetne  politike daju rezultat stvaranjem Srbije po meri porodice. Mi ohrabrujemo roditelje, majke i očeve da svoje porodice proširuju. I zato je vrlo važno što ćemo u ovoj godini isplatiti ovom dinamikom više od 10 milijardi dinara u odnosu na prethodnu godinu na ime roditeljskog dodatka. 	
	Do sada je, do 1. avgusta 2026. godine, za dečiji dodatak isplaćeno šest milijardi 477 miliona dinara. Novim paketom mera kojima se obezbeđuje jednokratna pomoć za građane Srbije korisnici prava na dečiji dodatak ostvariće i roditelji i staratelji iznos od 25 hiljada dinara jednokratne pomoći za svako dete koje je nosilac prava dečiji dodatak. 
	Veoma smo zadovoljni time što smo prvi put uspeli da u potpunosti paketom mera obuhvatimo i boračku populaciju. U pitanju su ljudi koji su branili Srbiju i zato je u najmanju ruku neodgovorno i nekorektno da neko govori o tome da se 

njihov glas na taj način kupuje, jer ako se tim iznosom glas kupuje onda to znači da su ti ljudi na prodaju, a borci nikada se nisu ni prodali, ni predali. Ovo je način da skromnom podrškom iskažemo poštovanje prema onima koji su žrtvovali svoje živote i zato će korisnici boračkog dodatka ostvariti iznos od 25 hiljada dinara jednokratne pomoći, a svi ostali borci, kojih na današnji dan ima gotovo 100 hiljada sa statusom borca u Srbiji, ostvariće iznos jednokratne podrške od 10 hiljada dinara. Mi ne govorimo danas samo o jednokratnoj pomoći. Mnogo je važnija sistemska podrška i zato želim da javnost u Srbiji zna da je budžet Ministarstva, koji je opredeljen za zaštitu boraca i boračko-invalidsku zaštitu u celini, odnosno za isplatu prava ratnim-vojnim invalidima, porodicama poginulih 24 milijarde 873 miliona dinara. Dakle, to je budžet koji je namenjen za redovne isplate. 
	U prvih šest meseci isplaćeno je već preko 15 milijardi dinara za ostvarivanje prava u oblasti boračko-invalidske zaštite. Dakle, država u kontinuitetu vodi računa o ratnim-vojnim invalidima i porodicama koje su izgubile svoje najmilije. I mislim da je jako važno što će oni biti obuhvaćeni ovim paketom podrške, a podsetiću da je to bio slučaj i u prethodnoj godini kada su borci prvi put prepoznati tokom olakšica, posebnih privilegija i beneficija koje su tada bile namenjene ugroženom stanovništvu, a njima kao kategoriji našeg društva koja je zaslužna za dostojanstvo naše države.
	Ono što je posebno važno, rebalansom budžeta obezbeđeno je 590 milijardi dinara, da budem preciznija 591,5 milijardi dinara za isplatu prava koje je novo pravo, koje smo uveli u 2026. godini. U pitanju je roditelj-negovatelj.

	Dakle, od 1. januara počinje primena Zakona roditelj negovatelj. Roditelji koji neguju decu sa uvećanim dodatkom za tuđu negu i pomoć moći će da se prijave i da ostvare ovo pravo, odnosno naknadu od 65.000 dinara na mesečnom  nivou, plus uplatu poreza i doprinosa. 
	Bilo je sporenja oko toga ima li država para da isplati novo pravo. Slušali smo takve primedbe, ali kao što vidite, rebalansom su obezbeđena sredstva i za jedno potpunog novo pravo novim zakonom i mislim da je to značajna vest. 
	Želimo da promovišemo i hraniteljstvo u Srbiji kao jedan vid solidarne pomoći onima koji su nažalost bili prinuđeni da napuste svoje primarne porodice. Zato smo rebalansom zatražili 650 miliona dodatnih u odnosu na budžet koji je već četiri milijarde i 300 miliona namenjen podršci zaštiti, naknadi za hraniteljske porodice.
	Ne želim da današnju diskusiju isključivo svedemo na brojke, zato što ove brojke služe čoveku i one su ovde zarad svake porodice, penzionera, majke, očeva, dečice i svih onih koji čine kostur same države i čitavog društva. Mislim da je jako važno što je država prepoznala koliko u trenucima globalne, ekonomske, energetske krize taj teret ne sme da se slomi upravo na leđima onih koji su možda najslabiji ili koji se nalaze u nepovoljnom položaju. Mislim da je jako važno što je država napravila jasne parametre i kriterijume tokom dodele jednokratne pomoći u kojima najviše dobijaju oni koji imaju najniža primanja. Time pokazujemo da upravo tom krivom ispravljamo možda neke nepravde koje su bile sistemske i duboko ukorenjene u našem društvu i da favorizacijom tih najosetljivijih kategorija pokazujemo da je država moćna upravo zbog toga što štiti najslabije, ali nekako je sve počelo da se podrazumeva. Počelo je da se podrazumeva da postoje upravo ta davanja bez da se dublje uđe u analizu zašto je država danas uopšte u kondiciji da obezbedi ovakav  paket podrške. Pre svega, postoji finansijska i ekonomska stabilnost zemlje, postoji dignitet naše ekonomije, postoji predanost, ali postoji i politička volja i postoji snaga rukovodstva zemlje da istupi sa ovakvom inicijativom, ne dozvoljavajući da teret povećanja troškova snose isključivo građani.
	Mi smo svesni da nismo odgovorni za globalnu ekonomsku krizu, kao što nismo bili odgovorni za nju ni 2009. godine, ali tada se nije mnogo marilo o tome kako će građani snositi teret te krize i hoće li se ona isključivo prelomiti po njihovim leđima.
	Svaki ekonomski napredak koji je stvorio prostor za podsticaje porodicama, borcima, korisnicima novčano-socijalne pomoći i osetljivim kategorijama je iskorišćen i ovim paketom i svim drugim davanjima koja su bila u minulom periodu. Pomoć ima iznos, ali ljudi nemaju cenu. Uverena sam da su oni na pravi i adekvatan način shvatili zašto je važno da ovim paketom danas zaštitimo upravo njihov položaj i njihove interese.
	Poštovani narodni poslanici, danas je pred nama rebalans koji govori o životu ljudi, o ekonomskom napretku zemlje. Pre nekoliko dana saopštena je odluka  i o povećanju minimalne cene rada od januara 2027. godine. Za 24 meseca minimalac u Srbiji je porastao nominalno preko 49%, a realno preko 33%. Mislim da su to parametri koji nas ohrabruju, ali koji nam nalažu da moramo da nastavimo da radimo još više i da stvaramo uslove za bolji život građana.
	Na kraju želim nešto da kažem i o onima kojima dugujemo sve ono što su nam ostavili, a mi smo to pozajmili od naših pokolenja koja dolaze. Prvi put u istoriji desiće se velika rekonstrukcija Spomen-kosturnice na Vidu u susret jubilarnoj godišnjici od iskrcavanja srpske vojske na Krf. Dakle, 25. septembra mi ćemo tamo gde 

je „Plava grobnica“ obeležiti taj značajan datum, a sredstvima Vlade Republike Srbije biće započeta velika rekonstrukcija Spomen-kosturnice koja se nalazi tamo gde je „Plava grobnica“.
	To govorim zbog toga što mi ne smemo da zaboravimo odakle smo krenuli. Ne smemo da zaboravimo naše korene. Moramo da čuvamo naš identitet, naš jezik, naše pismo, našu istoriju, kulturu pamćenja i uspomenu na razvoj naše otadžbine, a sve to za nas je velika lekcija koja nas danas obavezuje da štitimo Srbiju. 
	Ako su oni morali za zemlju da ginu, naš zadatak je da danas živimo za Srbiju, da živimo za nju, za upravo ovakve projekte, ovakve ideje, ovakve budžete, ovakve inicijative koje će stvarati Srbiju po meri porodice za generacije koje dolaze. Hvala vam. Živela Srbija!
	PREDSEDNIK: Hvala vam. 
	Završavamo rad za danas. 
	Nastavljamo sutra u 10.00 časova. 
	Hvala vam. 

	(Sednica je prekinuta u 18.05 časova.)
 

